৬ অসাধারণ চলচ্চিত্র, যা আপনার হৃদয় ছুঁয়ে যাবে\nডিসেম্বর 22, 2014 by ফরহাদ আহমদ নিলয়\nকিছু কিছু মুভি আছে যেগুলো বক্স অফিসে হয়ত আহামরি কোন সাফল্য পায় না, কিন্তু মানুষের হৃদয়ে একটা স্থায়ী আসন তৈরি করে নেয়। এই মুভিগুলো আপনাকে নতুন করে ভাবতে শেখায়, প্রচলিত কোন বিষয়ে আপনার দীর্ঘদিনের ধারণা ভেঙ্গে দেয়, অবসাদে আপনাকে প্রেরণা যোগায়, কিছু নির্মল আনন্দে ভাসায়। আজ আপনাদেরকে এমনই ৬টি বিশ্বসেরা চলচিত্রের কথা বলব- Life is Beautiful: ইতালিয়ান পরিচালক Roberto Benigni পরিচালিত চলচ্চিত্রটিকে তার ক্যারিয়ারের শ্রেষ্ট কাজ এবং সমগ্র মুভি জগতের বিষ্ময় বলা হয়। ২য় বিশ্বযুদ্ধের উপরে নির্মিত এই মুভিটির দুইটি অংশ। প্রথম অংশটা কমেডি আর রোমান্টিজমের সংমিশেল, দ্বিতীয় অংশে আছে যুদ্ধের গ্যাঁড়াকলে ফেঁসে যাওয়া এক পরিবারের করুণ কাহিনী। শুরুতে দেখা যাবে- Guido, সদা হাস্যোজ্জল এক ইহুদি তরুণ যে কিনা প্রেমে পড়ে ইতিমধ্যেই এনগেজমেন্ট হয়ে যাওয়া এক স্কুল শিক্ষিকার। Dora নামের এই শিক্ষিকাকে প্রেমে ফেলতে তার চলে নিরন্তর চেষ্টা। একসময় শিকার টোপ গিলে। গুইডোর একনিষ্ঠতায় মুগ্ধ ডোরা তার আগের এনগেজমেন্ট ভেঙ্গে দিয়ে তাকেই বিয়ে করে। সময় বয়ে যায়, ছোটখাটো খুনসুটির মধ্য দিয়ে চার বছরের সন্তান Joshua কে নিয়ে ভালই চলছিল Guido আর Dora-র সংসার। তারপরই কাহিনীতে আসে নাটকীয় পরিবর্তন। শুরু হয় দ্বিতীয় বিশ্বযুদ্ধ। ইহুদী হবার কারণে Guido আর Joshua কে আটক করা হয়, খ্রিস্টান হবার কারণে Dora কে ছেড়ে দেয়া হয়, কিন্তু স্বামী-সন্তানকে ছেড়ে সে যেতে রাজি না হওয়ায় তাকেও অন্যান্য নারী বন্দিদের সাথে আটকে রাখা হয়। শুরু হয় তাদের বন্দি জীবন। Guido কিছুতেই তার চার বছরের ছোট্ট ছেলেকে যুদ্ধের ভয়াবহতা বুঝতে দিতে নারাজ। তাই সে পুরো ব্যাপারটা Joshua-র কাছে একটি রিয়েলিটি শো-র মত উপস্থাপন করে। এভাবেই কাহিনী এগিয়ে যায়। মুভির শেষ ক্লাইমেক্সটা আপনাকে নির্ঘাত কাঁদাবে। Guido চরিত্রে অসাধারণ অভিনয় করেছেন পরিচালক Roberto নিজেই, তার স্ত্রী Dora-র চরিত্র স্বার্থক ভাবে ফুটিয়ে তুলেছেন Nicoletta Braschi আর চার বছরের শিশু Joshua-র চরিত্রে অন্যবদ্য অভিনয় করেছে Giorgio Cantarini. ১৯৯৭ সালে মুক্তি পাওয়া ১১৬ মিনিট দৈর্ঘ্যের ছবিটি ৩টি অস্কার জিতেছিল। IMDb-র বর্তমান সেরা ২৫০ এর তালিকায় এই ছবিটির অবস্থান ২৯তম। Into The Wild: বাবা মায়ের রোজকার ঝগড়ায় বিরক্ত হয়ে ঘর ছাড়ল ক্রিশ। মনে ক্ষীণ আশা- সে চলে যাওয়ায় তার অভাব বুঝতে পেরে বাবা-মায়ের ঝগড়াগুলোর একটা হিল্লে হবে। সে ফিরে এসে সব আবার আগের মত ঠিকঠাক দেখতে পাবে, মাঝখান দিয়ে পূর্ণ হবে তার দীর্ঘদিন ধরে পুষে রাখা আলাস্কা অভিযানের স্বপ্ন। শুরু হল তার অভিযান, শুরু হল এক বন্য জীবন যেখানেই প্রতিনিয়তই বেঁচে থাকার জন্য লড়তে হয়। এক সময় সে ক্লান্ত হয়ে ঘরে ফিরতে চায়। কিন্তু সে কি পারবে ফিরতে ? IMDb-র সেরা ২৫০ এর তালিকায় স্থান পাওয়া (১৫৯ তম) ২০০৭ সালে মুক্তি প্রাপ্ত ১৪৮ মিনিট দৈর্ঘের এই ছবিটি পরিচালনা করেছেন মার্কিন পরিচালক Sean Penn. ক্রিশ চরিত্রে অন্যবদ্য অভিনয় করেছেন Emile Hirsch. Children of Heaven: ছোটবোন Zahra-র জুতা হারিয়ে যায়। জুতা ছাড়া স্কুলে যাওয়া বারণ। তাই ঝামেলা এড়াতে Ali তার জুতাজোড়া দুই ভাই-বোন মিলে ব্যবহার করার সিদ্ধান্ত নেয়। একদিন আলী ইন্টার স্কুল দৌড় প্রতিযোগিতার কথা জানতে পারে যেখানে ২য় পুরস্কার হিসেবে একজোড়া জুতা দেয়া হবে। সেকেন্ড হবার জন্য প্রস্তুতি নিতে শুরু করে আলী, কিন্তু মূল প্রতিযোগিতায় দূর্ভাগ্যক্রমে (!) সে প্রথম হয়ে যায়। প্রথম হবার দুঃখে ছোট্ট আলীর কান্না দেখে চোখ অশ্রুসজল হবে না এমন দর্শক পাওয়া দুষ্কর। আলী চরিত্রে Amir Farrokh এবং জারা চরিত্রে Bahare Seddiqi এর অভিনয় দর্শক কোনদিনও ভুলতে পারবে না। ১৯৯৭ সালে মুক্তি পাওয়া ছবিটি পরিচালনা করেছেন ইরানি পরিচালক Majid Majidi. ৮৯ মিনিট দৈর্ঘের এই ছবিটির IMDb রেটিং ৮.৫/১০। Love Letter: একটি ব্যতিক্রমধর্মী প্রেমকাহিনীকে নিয়ে এই জাপানি মুভিটি তৈরি করা হয়েছে। স্কি করতে গিয়ে বরফ ঘেরা পাহাড়ে হারিয়ে যায় বন্ধু Akiba (Etsushi Toyokawa), কিন্তু তাকে কিছুতেই ভুল থাকতে পারে না তার বান্ধবী Hiroko (Miho Nakayama). তাই তাকে খুঁজতে বারবার সেই পাহাড়ে চলে আসে হিরাকো। আর এইভাবেই সে একদিন আবিস্কার করে এক অজানা সত্য। রোমান্টিক মুভিগুলোয় কষ্টের পর্বটা এক সময় ফিকে হয়ে যায়, লাভ লেটার তার ব্যতিক্রম। জাপানি ভাষায় নির্মিত এই মুভিটি শুধু রোমাঞ্চ নয়, টুইস্টেও ভরপুর। ১০৪ মিনিট দৈর্ঘের এই মুভিটি ১৯৯৮ সালে মুক্তি পেয়েছিল। Shunji Iwai পরিচালিত ছবিটির IMDb রেটিং ৮/১০। Schindler’s List: জার্মানরা পোল্যান্ড দখল করার পর যখন পোল্যান্ডের সব ইহুদিদের বিভিন্ন শহরে পুনর্বাসিত করছিল, ঠিক তখনই ব্যবসায়ের উদ্যেশে পোল্যান্ড আসেন জার্মান ব্যবসায়ী অস্কার সিন্ডলার, যার আগমনের একমাত্র উদ্দেশ্যই ছিল যুদ্ধে ক্ষতিগ্রস্থ শরণার্থী ক্যাম্পে পশুর মত বসবাস করা ইহুদীদেরকে যাতে নিজ কারখানায় শ্রমিক হিসেবে ব্যবহার করতে পারেন। কিন্তু এক সময় সিন্ডলার বুঝতে পারেন পৃথিবীতে সবচেয়ে মূল্যবান হলো মানুষ আর মানবতা। গণহত্যা থেকে বাঁচানোর জন্য তিনি ইহুদিদের নামের তালিকা তৈরি করেন এবং তার সব সম্পত্তির বিনিময়ে তিনি এই তালিকার সকল ইহুদিদের কিনে নেন। এই তালিকাই মূলত schindler’s list. এই মুভিটিরও শেষ দৃশ্য আপনাকে কাঁদতে বাধ্য করবে। IMDb-র সেরা ২৫০ এর তালিকায় থাকা মুভিটির স্থান ৮ম। ১৯৫ মিনিট দৈর্ঘের এই ছবিটি ৭টি ক্যাটাগরিতে অস্কার জিতেছিল। ১৯৯৩ সালে মুক্তি পাওয়া এই ছবিটি পরিচালনা করেন বিখ্যাত পরিচালক স্টিভেন স্পিলবার্গ। Tae Guk Gi: The Brotherhood of War: কোরীয়-যুদ্ধের পটভূমিতে নির্মিত “ব্রাদারহুড” মুভির কাহিনী আবর্তিত হয়েছে দু’ভাইয়ের মাঝে চিরস্থায়ী ভ্রাতৃত্ববোধকে কেন্দ্র করে। দেশভাগের সময় আলাদা হয়ে যায় তারা, তারপর পঞ্চাশ বছর পর যখন তাদের আবার দেখা হয়, তখন বড় ভাইটি আর এই দুনিয়ায় নেই। বড় ভাইয়ের দেহাবশেষের পাশে ছোট ভাইয়ের কান্নায় ভেঙে পড়ার দৃশ্য দেখে আপনি না কেঁদে পারবেন না। যুদ্ধকে কেন্দ্র করে নির্মিত মুভিগুলোর মাঝে তুলনামূলক বিচারে ব্রাদারহুড অন্য সব মুভিকেই ছাড়িয়ে যায়। Je-kyu Kang এর পরিচালনায় মুভিটি ২০০৪ সালে মুক্তি পেয়েছিল। ১৪০ মিনিট দৈর্ঘের এই ছবিটির IMDb রেটিং ৮.২/১০। লেখাটি সম্পর্কে আপনার মতামত কমেন্টের মাধ্যমে জানাতে অনুরোধ করছি। পরামর্শ.কম এর অন্যান্য প্রকাশনার আপডেট পেতে যোগ দিন ফেইসবুক, টুইটার, গুগল প্লাসে অথবা নিবন্ধন করুন ইমেইলে।\nFiled Under: বিনোদন Tagged With: IMDb, অসাধারণ, বিশ্বসেরা, মুভি, রিভিউ\nছুটির দিনে দেখতে পারেন অ্যানিমেশন মুভি সিরিজ- ‘Tinker Bell’\nডিসেম্বর 18, 2014 by ফরহাদ আহমদ নিলয়\nকখনো কি ভেবে দেখেছেন- ছোট্ট শিশু কাঁদতে কাঁদতে হঠাৎ হেসে উঠে কেন? একের পর এক ঋতু আসে, ঋতু যায়- এটা কিভাবে সম্ভব? ডিম ফুটে বের হওয়া ছোট্ট পাখির ছানা কেমন করে উড়তে শেখে? এই যে প্রজাপতির পাখায় এত রঙের সমাহার- কারা রাঙায় এসব? হঠাৎ করেই দেখলেন- আপনার নষ্ট হয়ে যাওয়া কোন গেজেট আবার কাজ করতে শুরু করেছে! এটা কি এমনি এমনিই সম্ভব? নাকি আড়ালে থেকে কেউ আমাদের জন্য এসব করে দেয়? বলা হয়ে থাকে- এসব পরীদের কাজ। তারাই আড়ালে থেকে নিরলস পরিশ্রম করে পৃথিবীটা আমাদের জন্য আরো বাসযোগ্য করে তোলে। আর তাদের জন্ম হয় কিভাবে? যখন কোন ছোট্ট শিশু খিলখিলিয়ে হেসে উঠে, সে হাসি বাতাসে কিছু পরাগ রেণু ছড়িয়ে দেয়। আমাদের চেনাজানা পৃথিবীর বাইরে ‘পিক্সি হলো’ নামে পরীদের আলাদা একটা দুনিয়া আছে। পিক্সি ডাস্টের সংস্পর্শে কোন পরাগরেণু এলে জন্ম হয় একটি পরীর। তারপর সে তার প্রতিভা বাছাই করে পৃথিবীটাকে আরো খানিকটা সুন্দর করতে লেগে পড়ে- এমন উপকথার উপর ভিত্তি করেই Tinker Bell অ্যানিমেশান সিরিজটি তৈরি হয়েছে। চলচিত্র নির্মাতা প্রতিষ্ঠান “Walt Disney Pictures” এর অঙ্গপ্রতিষ্ঠান “DisneyToon Studio” এই সিরিজটি তৈরি করেছে। বাচ্চাদের জন্য অ্যানিমেশন সিরিজটি তৈরি হলেও এর পূর্ণবয়স্ক দর্শকও কিন্তু কম নেই ! ২০০৮ সালে সিরিজের প্রথম চলচিত্রটি মুক্তি পাওয়ার পর থেকে প্রতি বছর অসংখ্য মানুষ অধীর আগ্রহে অপেক্ষা করে এর পরবর্তী সিক্যুয়েলটার জন্য। অ্যানিমেশন মুভি সিরিজ হিসেবে ‘Tinker Bell’ কে নিঃসন্দেহে ডিজনীর সেরা কাজ বলা যায়। এখন পর্যন্ত Tinker Bell সিরিজের ৫টি পূর্ণাঙ্গ মুভি এবং ১টি টেলিভিশন শর্টফিল্ম মুক্তি পেয়েছে। Tinker Bell: ২০০৮ সালে Bradley Raymond-এর পরিচালনায় মুক্তি পেয়েছিল সিরিজের প্রথম মুভি Tinker Bell. IMDb তে ৬.৯/১০ রেটিং পাওয়া ৭৮ মিনিট দৈর্ঘের এই মুভিটিতে টিংকার বেলের জন্ম, তার ট্যালেন্ট নির্বাচন, সদা চটপটে স্বভাবের কারণে সবসময়ই কোন না কোন বিপদে পড়া এবং বন্ধুদেরকেও সবসময় দৌড়ের উপর রাখা, মেইন ল্যান্ডে পৌঁছানোর জন্য তার অপ্রাণ চেষ্টা এবং সবশেষে তার স্বপ্নের মেইন ল্যান্ডে পৌঁছাতে পারার গল্প দেখানো হয়। সেই সাথে একটা সূক্ষ বার্তাও ছিল- পৃথিবীতে কোন কাজই অসম্মানের নয়। ঠিকঠাক মত নিজের কাজটি কর, সফলতা আসবেই। Tinker Bell and the Lost Treasure: পরীদের উড়ার জন্য পিক্সি ডাস্টের প্রয়োজন হয়। আর পিক্সি ডাস্টের গাছকে জীবিত রাখার জন্য দরকার ব্লু পিক্সি ডাস্ট। চাঁদের নীলাভ আলো যখন মুনস্টোনের উপর পড়ে তখন এই ডাস্ট তৈরি হয়। ব্লু ডাস্ট প্রতি আট বছরে একবারই সংগ্রহ করা যায়, অটামের শেষ দিনে। তাই পরীদের রাজ্য পিক্সি হলোতে মহা ধুমধামের সাথে এই দিনটি উদযাপন করা হয়। মুনস্টোন ধরে রাখার জন্য দরকার মুন কেইস। একেকবার একেক পরী এই কেইস তৈরি করে, এইবার এই দায়িত্ব পড়েছে টিংকের উপর। মুন কেইস তৈরি যখন প্রায় শেষ পর্যায়ে তখন অসাবধানতাবশত মুনস্টোনই ভেঙ্গে যায়। এদিকে নিজের বদমেজাজের জন্য বন্ধু টেরেন্সকেও হারায় সে। Tinker Bell-এর এই ছবিতেও বাচ্চাদের জন্য একটা বার্তা আছে- পৃথিবীতে সবচেয়ে দামি জিনিস হল বন্ধুত্ব। তোমার যদি একজন প্রকৃতবন্ধু থাকে তবে পৃথিবীর কোন সমস্যাই তোমার জন্য সমস্যা না। ২০০৯ সালে মুক্তিপ্রাপ্ত ছবিটি পরিচালনা করেছেন Klay Hall. ৮১ মিনিট দৈর্ঘের এই ছবিটির IMDb রেটিং ৬.৯/১০। Tinker Bell and the Great Fairy Rescue: পিক্সি হলোর সব পরীরা ঠিক করল তারা পিকনিক করবে। যে ভাবা সেই কাজ, সবাই মিলে পূর্ণ প্রস্তুতি নিয়ে ক্যাম্পিং এ বেরিয়ে গেল। পরীরা ক্যাম্পিং এর জন্য যে স্থানটি বেছে নিল, তার পাশেই একটা কটেজে ছুটি কাটাতে এসেছিল ড. গ্রিফিথস এবং তার মেয়ে লিজি গ্রিফিথস। অতিরিক্ত কৌতূহল আর সাহসের কারণে লিজির কাছে বন্দি হল টিংকার বেল। তার বন্ধুরা খবর পেয়ে তাকে উদ্ধার করার মিশনে রওনা দিল। ততক্ষণে অবশ্য লিজি আর টিংকের বেশ ভালোই বন্ধুত্ব হয়েছে। কিন্তু লিজির জীববিজ্ঞানী বাবা হাতের কাছে বিখ্যাত হওয়ার এমন অপূর্ব সুযোগ পেয়ে তা কিছুতেই খোয়াতে চান নি। টিংককে বাঁচাতে গিয়ে বন্দি হল ভিদিয়া। তারপর টিংকার বেল ও তার বন্ধুরা অপর বন্ধু ভিদিয়াকে বাঁচাতে নতুন এক মিশনে নামল। Bradley Raymond পরিচালিত মুভিটি মুক্তি পায় ২০১০ সালের ২১শে ডিসেম্বর। ৭৬ মিনিট দৈর্ঘের এই অ্যানিমেশন মুভিটির INDb রেটিং ৭/১০। Tinker Bell- Secret Of The Wings: ২০১১ সালে মুক্তি পাওয়ার কথা ছিল Tinker Bell সিরিজের চতুর্থ মুভি “Tinker Bell and the Mysterious Winter Woods”, কিন্তু শেষ পর্যন্ত মুভিটি আর মুক্তি পায়নি। পরে এই ছবিটিই “Secret of the Wings” নামে ২০১২ সালে মুক্তি পায়। ৭৫ মিনিট দৈর্ঘের এই ছবিটি যৌথভাবে পরিচালনা করেন Roberts Gannaway এবং Peggy Holmes. পরীদের রাজ্য ‘পিক্সি হলো’ দুইটি অংশে বিভক্ত। এক অংশে থাকে বাকি সব পরী আর অন্য অংশে শুধু উইন্টার পরী। বাকি সব পরীদের উইন্টার পরীদের অংশে যাওয়া নিষেধ। কিন্তু টিংকারবেল সে নিষেধাজ্ঞা মানবে কেন? চুপিচুপি সে উইন্টারদের অংশে গিয়ে আবিস্কার করে তার একজন যমজ বোন আছে যে কিনা হুবাহু দেখতে তার মত। বোনকে তার নিজের রাজ্য দেখাতে এনে সে পুরো পিক্সি হলোকেই বিপদের মুখে ফেলে দেয়। IMDb তে মুভিটির রেটিং ৭.১/১০। The Pirate Fairy: ডাস্ট কিপার পরী জেরিনা পিক্সি ডাস্ট নিয়ে গবেষণা করতে গিয়ে পুরো পিক্সি হলোকেই ধ্বংসের কাছাকাছি নিয়ে যায়, ফলশ্রুতিতে তাকে পিক্সি হলো ছাড়তে হয়। জেরিনা পিক্সি হলো ছেড়ে ডাকাত দলে গিয়ে যোগ দেয়। পিক্সি হলোর প্রতি প্রতিশোধ নিতে গিয়ে জেরিনা এক উৎসবের রাতে ফিরে এসে পিক্সি ডাস্ট তৈরির মূল উপাদান ব্লু পিক্সি ডাস্ট চুরি করে নেয়। তখন টিংকার বেল আর তার বন্ধুদের শুরু হয় ব্লু ডাস্ট ফিরিয়ে আনার মিশন। ১৩ ফেব্রুয়ারি, ২০১৪তে মুক্তিপ্রাপ্ত Tinker Bell সিরিজের ৫ম মুভি The Pirate Fairy পরিচালনা করেন Peggy Holmes. IMDb তে ৭৮ মিনিট দৈর্ঘ্যের এই ছবিটির রেটিং ৬.৭/১০। ২০১৫ সালের মার্চে সিরিজের ষষ্ঠ মুভি Tinker Bell and the Legend of Never Beast মুক্তি পাওয়ার কথা রয়েছে। এছাড়া ২০১১ সালে এই সিরিজের ২১ মিনিট দৈর্ঘের “Pixie Hollow Games” নামে একটি টিভি সিরিজও রিলিজ করা হয়। লেখাটি সম্পর্কে আপনার মতামত কমেন্টের মাধ্যমে জানাতে অনুরোধ করছি। পরামর্শ.কম এর অন্যান্য প্রকাশনার আপডেট পেতে যোগ দিন ফেইসবুক, টুইটার, গুগল প্লাসে অথবা নিবন্ধন করুন ইমেইলে।\nFiled Under: বিনোদন Tagged With: অ্যানিমেশন, ডিজনী, মুভি, রিভিউ\nমুভি রিভিউ- X Men সিরিজ: অ্যাডভেঞ্চার, সাই-ফাই, অ্যাকশন আর ফ্যান্টাসি\nডিসেম্বর 17, 2014 by ফরহাদ আহমদ নিলয়\nসৃষ্টির শুরুতে মানুষ কি এখনকার মত ছিল ? এখনকার মত গড়ে সাডে পাঁচ ফিট লম্বা, দুই হাত-দুই পা-দুই চোখ-এক মাথাওয়ালা ? চালর্স ডারউইনের বিবর্তনবাদ বলে- এক সময়ে মানুষ অর্থাৎ আমাদের পূর্বপুরুষরা চার পায়ে হাঁটত। ধীরে ধীরে তারা দাঁড়াতে শিখেছে, বেঁচে থাকার তাগিদে তীক্ষ্ণ দৃষ্টিশক্তি আর ঘ্রাণশক্তির অধিকারী হয়েছে, কথা বলা শিখেছে, আস্তে আস্তে সভ্য হয়েছে। কিন্তু বিবর্তন কি থেমে গেছে ? বিজ্ঞানীদের মতে বিবর্তন একটি ক্রম চলমান প্রক্রিয়া। লক্ষ লক্ষ বছর ধরে এই প্রক্রিয়ার মাধ্যমে একটি প্রজাতি আরো শক্তিশালী হয় কিংবা বিলুপ্ত হয়ে নতুন কোন প্রজাতির সৃষ্টি হয়। মূলত বিজ্ঞানীদের এই ধারণার উপর ভিত্তি করেই এক্স ম্যান সিরিজটি তৈরি হয়েছে। এখানে দেখানো হয়েছে- কিছু মানুষের ডিএনএ পরিবর্তিত হয়ে তারা অদ্ভুত কিছু শক্তি লাভ করেছে। সাধারণ মানুষ তাদের নাম দিয়েছে- মিউটেন্ট। মিউটেন্ট আর সাধারণ মানুষের ক্রম চলমান দ্বন্ধ সংঘাতই এক্স-ম্যান সিরিজটির মূল উপজীব্য। অ্যাকশন, ফ্যান্টাসি, সায়েন্স ফিকশন এই তিন ঘরানার মিশেল সিরিজটির প্রথম মুভিটি মুক্তি পায় ২০০০ সালে আর সপ্তমটি এই বছরই, ২০১৪তে। সিরিজটি প্রযোজনা করেছে Marvel Enterprises আর ডিস্ট্রিবিউশনের দায়িত্বে ছিল 20th Century Fox।\nএক্স ম্যান সিরিজের প্রথম মুভি X Men মুক্তি পায় ১৪ জুলাই, ২০০০ সালে। ১০৪ মিনিট দৈর্ঘের এই ছবিটির পরিচালক ছিলেন ব্রায়ান সিঙ্গার। মুভিটি সিরিজের প্রথম ছবি হলেও এতে কিছু পূর্বকাহিনী বাকি থেকে যায়। ট্রিলজি ভিত্তিক মুভিগুলোর মাঝে এমন স্টার্টিং ব্যতিক্রম। পরিচালক এক্ষেত্রে যথেষ্ট মুন্সিয়ানা দেখিয়েছেন বলা যায়। মুভিটির কেন্দ্রীয় চরিত্রে আছে লোগান (Hugh Jackman) নামের স্মৃতিহারা এক চিরতরুণ যার হাত মুষ্টিবদ্ধ করলেই তলোয়ার বেরিয়ে আসে, রোক (Anna Paquin) নামের এক অভাগা তরুণী যে কাউকে স্পর্শ করলেই সে মৃত্যু-দুয়ারে পৌঁছে যায়, চার্লস জ্যাবিয়ার (Patrick Stewart) নামের একজন প্রফেসর যে মানুষের ভাবনা পড়তে পারে, ম্যাগনিটো (Ian McKellen) নামের এক ভয়ানক ভিলেন যে ধাতু নির্মিত যেকোন কিছু নিয়ন্ত্রণ করতে পারে, মিস্তিক (Rebecca Romijn) ম্যাগনিটোর সর্বক্ষণিক সহযোগী যে কারো রূপ ধারণ করতে পারে, যে কারো স্বর নকল করতে পারে। আরো আছে জ্বিন (Famke Janssen) যে ধীরে ধীরে সবকিছু নিয়ন্ত্রণ করা শিখছে, স্কট (James Marsden) যে চোখের আগুনে সব ভস্ম করে দিতে পারে আর স্ট্রম (Halle Berry) যে মূহুর্তেই আবহাওয়া বদলে দিয়ে ঝড় তুলতে পারে। লোগান আর রোককে আক্রমণ করে বসে ম্যাগনিটোর লোকজন, উদ্দেশ্য রোককে ছিনিয়ে নেয়া। সেখান থেকে স্ট্রম আর স্কট তাদের উদ্ধার করে। কিন্তু ম্যাগনিটো রোককে পেতে মরিয়া, অবশেষে সে সফলও হয়। তার উদ্দেশ্য ভয়ংকর, রোকের শক্তি ব্যবহার করে মিউটেন্ট ডিএনএ সবার মাঝে ছড়িয়ে দেয়া। এদিকে এক্স-ম্যানরা তাকে রুখতে মরিয়া। শুরু হল লোগান, জ্বিন, স্কট আর স্ট্রমের ভয়ংকর মিশন। তারা কি পারবে মানব জাতিকে বাঁচাতে ? মুভিটির IMDb রেটিং ৭.৪/১০।\nএক্স ম্যান সিরিজের দ্বিতীয় মুভি X2। ১৩৪ মিনিটের এই মুভিটি মুক্তি পায় ২ মে, ২০০৩।ব্রায়ান সিঙ্গার পরিচালিত এই মুভির প্রথমে দেখা যায় ক্রুট ওয়াগনার (Alan Cumming) নামের এক মিউটেন্ট ইউএস প্রেসিডেন্টকে আক্রমণ করে বসে। এই ইস্যুকে কেন্দ্র করে কর্ণেল উইলিয়াম স্টাইকার (Brian Cox) মিউটেন্টদের স্কুল আক্রমণ করে, সেখানকার বাচ্চাদের ধরে নিয়ে যায়। এদিকে মিস্তিক ম্যাগনিটোকে উদ্ধার করতে গিয়ে স্টাইকারের এক ভয়াবহ পরিকল্পনার কথা জানতে পারে। স্টাইকার একটা দ্বিতীয় সেরিব্রো তৈরি করে যেটা দিয়ে দুনিয়ার সকল মিউটেন্টকে এক সাথে মেরে ফেলা যাবে। এই সেরিব্রো চালানোর জন্য তার দরকার প্রফেসর জ্যাবিয়ারকে। বন্ধু ম্যাগনিটোর সাথে দেখা করতে গিয়ে স্টাইকারের হাতে আটক হন জ্যাবিয়ার। মিস্তিকের বুদ্ধিতে ম্যাগনিটো মুক্ত হয় ঠিকই, কিন্তু প্রফেসর ওদের হাতে বন্দি থাকায় দুনিয়ার সকল মিউটেন্টের জীবন হুমকির মুখে পড়ে যায়। এক্স ম্যানরা কি পারবে তাদের সবাইকে বাঁচাতে ? মুভিটির IMDb রেটিং ৭.৫/১০।\n২০০৬ সালে মুক্তি পায় এক্স ম্যান সিরিজের তৃতীয় মুভি X Men: The Last Stand. ১০৪ মিনিট দৈর্ঘের এই মুভিটি পরিচালনা করেন ব্রিট রাটনার। জিমি, ছোট্ট একটা বাচ্চা। তার আরেকটা পরিচয় সে একজন মিউটেন্ট এবং তার ক্ষমতা হচ্ছে তার সংস্পর্শে অন্য কোন মিউটেন্টের শক্তি কাজ করে না। জিমির ডিএনএ দিয়ে একটা কিউর তৈরি করা হয়, মিউটেন্টরা চাইলে এই কিউর ব্যবহার করে স্বাভাবিক জীবনে ফিরে আসতে পারবে। জিমিকে মারার জন্য উঠে পড়ে লাগে ম্যাগনিটো, এবার তার সঙ্গ দিচ্ছে আরো ভংকর কিছু মিউটেন্ট। এদিকে জিনকে খুঁজতে গিয়ে নিখোঁজ হয় স্কট। জ্বিন ফিরে আসে, কিন্তু তার ভেতর জন্ম নেয় নতুন একটা সত্ত্বা, যে সত্ত্বার সাথে এক্স ম্যানরা পরিচিত নয়। আগের দুইটি মুভিতে এক্স ম্যানদের হয়ে কাজ করা জ্বিন এবার ম্যাগনিটোর দলে। এক্স ম্যানরা কি পারবে জ্বিনের ধ্বংসলীলা থেকে পৃথিবীকে বাঁচাতে ? IMDb তে মুভিটির রেটিং ৬.৮/১০।\nএক্স ম্যান সিরিজের চতুর্থ মুভি X Men Origins: Wolverine পরিচালনা করেন গেভিন হুড। ২০০৯ সালে মুক্তি পাওয়া ১০৪ মিনিটের এই মুভিতে লোগানের কাহিনী দেখানো হয়েছে। X Men-এ লোগানকে পাওয়া গিয়েছিল স্মৃতিভ্রষ্ট অবস্থায়। ১৫ বছর ধরে নিজেকে হারিয়ে খুঁজছিল সে। এই মুভিতে তার গল্প বলা হয়, তার স্মৃতি হারানোর পেছনের কাহিনী দেখানো হয়। কর্ণেল উইলিয়াম স্টাইকারের (Danny Huston) সাথে তার শত্রুতা, তার শরীরে সেই ভয়াবহ অপারেশানের মাধ্যমে বসানো উত্তপ্ত ধাতু বসানো, তার ভাই ভিক্টর ক্রেডের (Liev Schreiber) সাথে তার শত্রুতার শুরু, তার স্ত্রী কায়লা সিলভারফক্সের (Lynn Collins) মৃত্যু এবং সবশেষে তার স্মৃতি হারানোর কাহিনী দেখানো হয়। IMDb তে মুভিটির রেটিং ৬.৮/১০।\nএক্স ম্যান সিরিজটা শুরু হয়েছিল একটি অসমাপ্ত কাহিনী থেকে। প্রথম মুভি X Men এ অনেক কিছু দেখানো হয়নি। এখানে সেই ব্যাপারগুলো দেখানো হয়। চার্লস আর এরিক তখন বন্ধু ছিল, তাদের সাথে ছিল এক অসাধারণ তরুণ বিজ্ঞানী হ্যাঙ্ক, যে সেরিব্রো তৈরি করে। এই মুভিতে কিছুটা ইতিহাসও ঢুকানো হয়। ১৯৬২ সাল, আমেরিকা আর রাশিয়ার মধ্যে তখন টান টান উত্তেজনা, তৃতীয় বিশ্বযুদ্ধ আবশ্যম্ভাবী- ঠিক সেই সময়ের কাহিনী। তখন এক্স ম্যানদের প্রথম টিম টা গঠিত হয়। তারপর টিম ভেঙ্গে এরিক কিভাবে ম্যাগনিটো হল, চালর্সের বোন রেভেন মিস্তিক নাম নিয়ে কেন ম্যাগনিটোর সাথে যোগ দিল, এক্স ম্যানদের ভেতর কিভাবে দলাদলি শুরু হল এসব দেখানো হয়। এখানে তরুণ চালর্স চরিত্রে অভিনয় করেন James McAvoy, ম্যাগনিটো চরিত্রে Michael Fassbender আর মিস্তিক চরিত্রে Jennifer Lawrence. ২০১১ সালে মুক্তি পাওয়া এই ছবিটির পরিচালক ছিলেন Mattew Vaughn. ১৩২ মিনিট দৈর্ঘের এই ছবিটির IMDb রেটিং ৭.৮/১০।\nএক্স ম্যান সিরিজের তৃতীয় মুভি The Last Stand এর পর থেকে এর কাহিনী শুরু হয়। জ্বিনকে নিজ হাতে খুন করে লোগান পাগল প্রায়, কেটে গেছে অনেকগুলো বছর। একদিন সে জানতে পারে জাপানের একজন মৃত্যুপথযাত্রী সৈনিক (Master Yashida) তাকে একবার শেষবারের মত দেখতে চায় যাকে সে দ্বিতীয় বিশ্বযুদ্ধ চলাকালীন সময়ে নাগাসিকায় ভয়াবহ নিউক্লিয়ার বোমা বিস্ফোরণে অনিবার্য মৃত্যুর হাত থেকে বাঁচিয়েছিল। মৃত্যুপথযাত্রী সৈনিকের শেষ ইচ্ছা পূরণে লোগান বিমানে চেপে বসে, সাথে থাকে তার সর্বক্ষণিক সঙ্গী ইয়্যুকিও (Rila Fukushima). কিন্তু জাপানে পৌঁছেই লোগান এক ভয়ংর ষড়যন্ত্রের মুখোমুখি হয়। লোগান কি পারবে সেই ষড়যন্ত্রের জাল চিহ্ন করে বেরিয়ে আসতে নাকি এখানেই তার খেল ক্ষতম ? ১২৬ মিনিট দৈর্ঘের এই ছবিটি পরিচালনা করেন জেমস ম্যাঙ্গোল্ড। ২০১৩ সালে মুক্তি পাওয়া ছবিটির IMDb রেটিং ৬.৮/১০।\nসম্ভবত এক্স ম্যান সিরিজের সবচেয়ে ব্যয়বহুল ছবি এটি। দীর্ঘ বিরতির পর এই ছবির মাধ্যমেই আবার এক্স ম্যান সিরিজে ফিরেন পরিচালক ব্রায়ান সিঙ্গার। এই মুভির প্লটটি ছিল দুর্দান্ত, আগের সবগুলো কাহিনীকেই বদলে দেয় এটি। First Class এর পর থেকে এর কাহিনী শুরু হয়। First Class এর পর ম্যাগনিটো, মিস্তিক আর তাদের সকল সঙ্গীরা ড. টাস্কের হাতে ধরা পড়ে। টাস্ক দীর্ঘদিন ধরে মিউটেন্টদের উপর গবেষণা করছিলেন। সঙ্গীদের করুণ মৃত্যু মিস্তিক মেনে নিতে পারে নি। সে ড. টাস্ককে হত্যা করতে গিয়ে ধরা পড়ে। তার ডিএনএ দিয়ে বানানো হয় ভয়ানক কিলিং মেশিন যা মিউটেন্টদের ভবিষ্যতকে বিপন্ন করে তুলে, ধ্বংসের দ্বারপ্রান্তে পৌঁছে যায় মিউটেন্টরা। ভবিষ্যতকে বাঁচাতে মিউটেন্টরা সবাই মিলে লোগানকে অতীতে পাঠায়, ৫০ বছর অতীতে। লোগান কি পেরেছিল মিউটেন্টদের বাঁচাতে ? ২০১৪ সালে মুক্তি পাওয়া ১৩১ মিনিট দৈর্ঘের এই ছবিটির IMDb রেটিং ৮.২/১০ যা এক্স ম্যান সিরিজের মুভিগুলোর মাঝে সর্বোচ্চ। ২০১৬ সালে এক্স ম্যান সিরিজের অষ্টম মুভি X Men: Apocalypse মুক্তি পাওয়ার কথা আছে। অ্যাডভেঞ্চার, সায়েন্স ফিকশন, অ্যাকশন আর ফ্যান্টাসি সম্বলিত এই অসাধারণ সিরিজটি মিস করে যান নি তো ? লেখাটি সম্পর্কে আপনার মতামত কমেন্টের মাধ্যমে জানাতে অনুরোধ করছি। পরামর্শ.কম এর অন্যান্য প্রকাশনার আপডেট পেতে যোগ দিন ফেইসবুক, টুইটার, গুগল প্লাসে অথবা নিবন্ধন করুন ইমেইলে।\nFiled Under: বিনোদন Tagged With: অ্যাকশন, অ্যাডভেঞ্চার, ফ্যান্টাসি, মুভি, রিভিউ, সায়েন্স ফিকশন, সিরিজ\n১০ অনন্য সাধারণ বাংলাদেশী চলচ্চিত্র- আপনি দেখেছেন কি?-২য় পর্ব\nডিসেম্বর 15, 2014 by ফরহাদ আহমদ নিলয়\nবাংলাদেশী চলচিত্র নিয়ে আমি আমার আগের আর্টিকেলে এমন কিছু চলচ্চিত্রের কথা বলেছিলাম যেগুলো শুধু এদেশের মানুষের মনই জয় করে নেয় নি, বিশ্বব্যাপীও ব্যাপক প্রশংশিত হয়েছিল। তবে বাংলাদেশের সেরা ছবির তালিকাটা সেখানেই শেষ নয়। আজ আমি পরামর্শ.কমের পাঠকদের জন্য আরো কিছু অসাধারণ বাংলাদেশী মুভির কথা বলব যেগুলো সত্যিই বিশ্বমানের। দীপু নাম্বার টুঃ মুহাম্মদ জাফর ইকবালের উপন্যাস অবলম্বনে শিশুতোষ এই চলচিত্রটি পরিচালনা মোরশেদুল ইসলাম। ইমপ্রেস টেলিফিল্মের প্রযোজনায় ছবিটিতে অভিনয় করেন বুলবুল আহমদ, ববিতা, আবুল খায়ের এবং গোলাম মোস্তফা। দীপুর বাবার বদলীর চাকরি। ছোটবেলায় তার বাবা-মার ডিভোর্স হয়ে যাওয়ায় সে তার বাবার সাথে থাকে, তার সাথেই দেশের নানান প্রান্তে ঘুরে বেড়ায়। এজন্য তার এক বছর কাটে এক স্কুলে। সম্প্রীতি সে যে স্কুলে এসেছে সেখানে আগেই দীপু নামের একজন থাকায় তার নাম হল দীপু নাম্বার টু ! দীপু এবং তার বন্ধুদের নিয়েই এই ছবি। দীপু চরিত্রে অরুণ আর তারেক চরিত্রে শুভাশীষের অভিনয় এদেশের শিশু-কিশোররা অনেক দিন মনে রাখবে। এখনো দেশে নির্মিত শিশুতোষ চলচিত্রের কথা আসলে ১৯৯৬ সালের ডিসেম্বরে মুক্তি পাওয়া ১৫৩ মিনিটের এই ছবিটির কথাই সবার আগে আসে। শ্রাবণ মেঘের দিনঃ হুমায়ূন আহমেদের উপন্যাস অবলম্বনে এই ছবিটি পরিচালনা করেন হুমায়ূন স্যার নিজেই। জাহিদ হাসান, শাওন, মাহফূজ আহমেদ, আনোয়ারা, গোলাম মোস্তফা এবং মুক্তি এই ছবিতে অনবদ্য অভিনয় করেন। এই ছবিতে ব্যবহৃত গানগুলো ব্যাপক জনপ্রিয় হয়েছিল। একটা ছিল সোনার কন্যা, শুয়াচান পাখি, পূবালী বাতাসে, আমার ভাঙ্গা ঘরের মত গানগুলোর জৌলুস এখনো কিছুটা কমেনি বৈকি। নুহাশ চলচিত্র প্রযোজিত এই ছবিটি ১৯৯৯ সালে মুক্তি পায়। চিত্রা নদীর পাড়েঃ ১৯৪৭ সালে দেশ ভাগের পর পূর্ব বাংলার হিন্দু ও মুসলমানদের জীবনে এর যে বিরূপ প্রভাব পড়েছিল, তাকে উপজীব্য করেই এই ছবির কাহিনী আবর্তীত হয়েছে। পরিচালক তানভীর মোকাম্মেলের রচনা ও পরিচালনায় ১১০ মিনিট দৈর্ঘের এই ছবিটি ১৯৯৮ সালে মুক্তি পায়। আফসানা মিমি, তৌকির আহমেদ, মমতাজউদ্দিন আহমদ, রওশন জামিল প্রমুখ এতে অভিনয় করেছেন। ছবিটি একাধিক বিভাগে জাতীয় পুরস্কার পায়। লাল সালুঃ সৈয়দ ওয়ালিউল্লাহর উপন্যাস অবলম্বনে লালসালু ছায়াছবিটি পরিচালনা করেন তানভীর মোকাম্মেল। একাধিক জাতীয় পুরস্কার পাওয়া এই ছবিতে অভিনয় করেন তৌকির আহমেদ, চাঁদনী, রাইসুল ইসলাম আসাদ, চিত্রলেখা গুহ, রওশন জামিল, আলী জাকের প্রমুখ। ধর্মভীরু বাঙালীকে ধর্মের দোহাই দিয়ে কত সহজে যে প্রতারিত করা যায় এই ছবিতে মূলত তাই দেখানো হয়েছে। ১১০ মিনিট দৈর্ঘের ছবিটি ২০০১ সালে মুক্তি পায়। মাটির ময়নাঃ তারেক মাসুদ পরিচালিত মাটির ময়না প্রথম বাংলাদেশী ছবি হিসেবে আন্তর্জাতিক কান চলচিত্র উৎসবে পুরস্কৃত হয় এবং এখনো পর্যন্ত একমাত্র বাংলাদেশী চলচিত্র হিসেবে ‘সেরা বিদেশী ভাষার চলচিত্র’ বিভাগে অস্কারে মনোনয়ন পাওয়া ছবি। মজার ব্যাপার হচ্ছে- ২০০২ সালে মুক্তি পাওয়া আন্তর্জাতিকভাবে পুরস্কৃত এই ছবিটি বিএনপি-জোট সরকারের আমলে ২০০৫ সাল পর্যন্ত বাংলাদেশে নিষিদ্ধ ছিল ! ষাটের দশকের শেষভাগে ধর্ম ও দেশপ্রেমের দৌলাচালে একটি পরিবার ধ্বংস হয়ে যাবার করুণ কাহিনী দেখানো হয়েছে এতে। ছবিটিতে জয়ন্ত চটোপাধ্যায়, রোকেয়া প্রাচী, নুরুল ইসলাম বাবলু, মঈন আহমেদ, আব্দুল করিম প্রমুখ অভিনয় করেছেন। আওয়ামী লীগ সরকার ক্ষমতায় আসার পর ছবিটিকে ৮ টি ক্যাটাগরিতে জাতীয় চলচিত্র পুরস্কার প্রদান করা হয়। হাজার বছর ধরেঃ জহির রায়হানের অমর উপন্যাস ‘হাজার বছর ধরে’ অবলম্বনে নির্মিত এই ছবিটি পরিচালনা করেন তারই সহধর্মিনী এককালের দর্শকনন্দিত অভিনেত্রী কোহিনূর আক্তার সুচন্দা। সরকারি অনুদানে নির্মিত এই ছবিটিতে অভিনয় করেন সুচন্দা নিজে, রিয়াজ, শশী, শাহনূর এবং এ টি এম শামসুজ্জামান। ২০০৫ সালে নির্মিত ১৪০ মিনিট দৈর্ঘের এই ছবিটি ৬ টি ক্যাটাগরিতে জাতীয় চলচিত্র পুরস্কার এবং ৪ টি ক্যাটাগরিতে মেরিল-প্রথম আলো পুরস্কার অর্জ়ন করে। এছাড়াও ছবিটির জন্য সুচন্দাকে আমেরিকার ‘ওহিও স্টেট ইউনিভার্সিটি’ প্রশংসাসূচক শুভেচ্ছাসনদ প্রদান করে। মনপুরাঃ গিয়াসউদ্দিন সেলিমের রচনা ও পরিচালনায় এই ছবিটির কেন্দ্রীয় চরিত্রে অভিনয় করেন চঞ্চল চৌধুরী ও ফারহানা মিলি। এছাড়া মামুনুর রশীদ, ফজলুর রহমান বাবু, শিরীন আলম এবং মনির খান শিমুলের অভিনয় ছিল দেখার মত। প্রেম, বিরহ, কুসংস্কার এবং গ্রামীণ পারিবারিক ষড়যন্ত্রই ছিল এই ছবির মূল উপজীব্য। অর্ণবের সঙ্গীতায়োজনে এই ছবির গানগুলো ব্যাপক শ্রোতাপ্রিয় হয়েছিল। ২০০৯ সালে মুক্তিপ্রাপ্ত ১৩৮ মিনিটের মনপুরা ৫ টি বিভাগে জাতীয় পুরস্কার লাভ করে। IMDb তে ৮.২/১০ রেটিং পাওয়া ছবিটি ভারতে রিমেক হওয়ার কথা রয়েছে। রানওয়েঃ ধর্মকে ঢাল বানিয়ে জঙ্গিবাদ কিভাবে বিস্তার লাভ করে প্রয়াত চিত্রপরিচালক তারেক মাসুদের ‘রানওয়ে’তে তাই দেখানো হয়েছে। ছবিটি যৌথভাবে রচনা করেছেন তারেক মাসুদ ও তার স্ত্রী ক্যাথরিন মাসুদ, এর চিত্রগ্রাহক ছিলেন তারেক মাসুদের দীর্ঘদিনের সহযোগী এবং তার সাথে একই সড়ক দূর্ঘটনায় নিহত প্রয়াত মিশুক মনীর। ২০১০ সালে মুক্তি পাওয়া ৯০ মিনিটের এই ছবিতে অভিনয় করেন জয়ন্ত চট্টোপাধ্যায়, নাজমূল হুদা বাচ্চু, মোসলেম উদ্দীন, নাসরিন আক্তার এবং রিকিতা নন্দীনী শিমু। মনের মানুষঃ বাংলাদেশ ও ভারতের যৌথ প্রযোজনার ছবি ‘মনের মানুষ’ পরিচালনা করেন ভারতের বিখ্যাত পরিচালক গৌতম ঘোষ। সুনীল গঙ্গোপাধ্যায়ের উপন্যাস অবলম্বনে নির্মিত ছবিটিতে অভিনয় করেন প্রসেনজিৎ, রাইসুল ইসলাম আসাদ, চঞ্চল চৌধুরী, শুভ্র কুন্ড, পাওলি ধাম এবং চম্পা। ২০১০ সালে মুক্তিপ্রাপ্ত ১৫০ মিনিট দৈর্ঘের ছবিটি ভারতে ডিস্ট্রিবিউশন করে ভেস্কটেশ ফিল্মস প্রাঃ লিঃ এবং বাংলাদেশে ইমপ্রেস টেলিফিল্মস। বাংলাদেশ ও ভারত উভয় দেশেই ছবিটি প্রশংসিত হয়েছে। গেরিলাঃ সৈয়দ শামসুল হকের উপন্যাস ‘নিষিদ্ধ লেবান’ অবলম্বনে গেরিলা ছবিটি পরিচালনা করেন নাসির উদ্দীন ইউসুফ। মুক্তিযুদ্ধভিত্তিক এই ছবিতে অভিনয় করেন ফেরদৌস, জয়া আহসান, এ টি এম শামসুজ্জামান, শম্পা রেজা, রাইসুল ইসলাম আসাদ, পীষূজ বন্দোপাধ্যায়, আহমেদ রুবেল এবং শতাব্দী ওয়াদুদ। ২০১১ সালে মুক্তিপ্রাপ্ত ১৪০ মিনিটের এই ছবিটি ‘১৭তম আন্তর্জাতিক কলকাতা চলচিত্র উৎসবে’ এশিয়ার সেরা চলচিত্রের মর্যাদা পায়। জাতীয় চলচিত্র পুরস্কার প্রাপ্তির ক্ষেত্রেও রেকর্ড গড়ে গেরিলা, সর্বোচ্চ ১০টি শাখায় পুরস্কৃত হয়। তথ্যসূত্র ব্রিটিশ ফিল্ম ইন্সটিটিউট উইকিপিডিয়া ইন্টারনেট মুভি ডেটাবেজ (IMDb) লেখাটি সম্পর্কে আপনার মতামত কমেন্টের মাধ্যমে জানাতে অনুরোধ করছি। পরামর্শ.কম এর অন্যান্য প্রকাশনার আপডেট পেতে যোগ দিন ফেইসবুক, টুইটার, গুগল প্লাসে অথবা নিবন্ধন করুন ইমেইলে।\nFiled Under: বিনোদন Tagged With: চলচিত্র, বাংলাদেশী, মুভি, রিভিউ, সর্বকালের, সেরা\nডিসেম্বর 14, 2014 by ফরহাদ আহমদ নিলয়\nআমি তো সব সময় বাইরের ছবিগুলো নিয়ে লিখি। তবে আজ ভাবলাম আমাদের দেশী ছবি নিয়ে লিখব। বাংলাদেশী চলচিত্র নিয়ে লিখতে গিয়ে আমি অবাক হয়ে একটা ব্যাপার লক্ষ্য করেছি- আগে আমাদের দেশে যথেষ্ট ভাল ভাল মুভি হত। আমাদের প্রযুক্তি ততটা উন্নত ছিল না, কিন্তু আমাদের অভিনেতা-অভিনেত্রী আর পরিচালকরা যথেষ্ট প্রতিভাবান ছিলেন। তারা তাদের স্বীয় দক্ষতা দিয়ে প্রযুক্তিগত অপ্রতুলতাটুকু ঢেকে দিয়েছিলেন। দিন দিন আমাদের প্রযুক্তি উন্নত হয়েছে আর মুভির মান পড়েছে। তারপরও আমাদের কিছু মাস্টারপিস মুভি আছে যেগুলো বিশ্বের যেকোন দেশের চলচিত্রের সাথে টেক্কা দিতে সক্ষম। ব্রিটিশ ফিল্ম ইন্সটিটিউট, উইকিপিডিয়া, কয়েকটি বাংলা ব্লগ এবং ইন্টারনেট মুভি ডাটাবেজ ঘেঁটে সে মুভিগুলোর কথা পরামর্শ.কমের পাঠকদের জানাতেই আমার এই ক্ষুদ্র প্রয়াস। জীবন থেকে নেয়াঃ জহির রায়হানের প্রযোজনা ও পরিচালনায় ১৯৭০ সালের ১০ই এপ্রিল “জীবন থেকে নেয়া” চলচিত্রটি মুক্তি পেয়েছিল। ভাষা আন্দোলন, তৎকালীন দেশের অশান্ত রাজনৈতিক পরিস্থিতি এবং একটি মধ্যবিত্ত পরিবারের গল্প চিত্রিত হয়েছে এই ছবিতে। এই ছবিতেই প্রথম “আমার সোনার বাংলা” গানটি চিত্রিত হয়েছিল যা পরবর্তীতে বাংলাদেশের জাতীয় সংগীত হিসেবে স্বীকৃতি লাভ করে। ছবিটির সঙ্গীত পরিচালক ছিলেন খান আতাউর রহমান। এতে অভিনয় করেছেন রাজ্জাক, সুচন্দা, রোজী সামাদ, বেবি জামান, রওশন জামিল, আনোয়ার হোসেন সহ আরো অনেকে। জহির রায়হান নির্মিত সর্বশেষ চলচিত্র ছিল এটি। ওরা ১১ জনঃ চাষী নজরুল ইসলাম পরিচালিত ১৯৭২ সালে নির্মিত এই ছবিটিকে এখনো পর্যন্ত বাংলাদেশের মুক্তিযুদ্ধ নিয়ে নির্মিত সেরা ছবি বলে বিবেচনা করা হয়। রাজ্জাক, শাবানা, নূতন, হাসান ইমাম, আলতাফ, মুরাদ, নান্টু বেবী সামাদ, খলিলউল্লাহ খানসহ আরো অনেক নামকরা শিল্পী এতে অভিনয় করেন। কথিত আছে এই ছবির শ্যুটিং এর সময় মুক্তিযুদ্ধে ব্যবহৃত সত্যিকারের বন্দুক ব্যবহার করা হয়েছিল। ছবিটি ১৯৭২ সালে জাতীয় চলচিত্র পুরষ্কার লাভ করে। ধীরে বহে মেঘনাঃ মুক্তিযুদ্ধের পটভূমিতে নির্মিত ‘ধীরে বহে মেঘনা’ ছবিটি রচনা ও পরিচালনা করেন প্রখ্যাত চলচিত্রকার আলমগীর কবীর। এটি ছিল তার পরিচালিত প্রথম ছবি, মুক্তি পায় ১৯৭৩ সালে। প্রথম ছবিতেই তিনি জাত চিনিয়েছিলেন। ছবিটিতে অভিনয় করেছেন বুলবুল আহমেদ, ববিতা, আনোয়ার হোসেন সহ আরো অনেকে। তিতাস একটি নদীর নামঃ অদ্বৈত মল্লবর্মণের উপন্যাস অবলম্বনে নির্মিত ‘তিতাস একটি নদীর নাম’ ছবিটি পরিচালনা করেছেন পশ্চিম বাংলার নামকরা পরিচালক ঋত্বিক ঘটক। বাংলাদেশ ও ভারতের যৌথ প্রযোজনায় ১৯৭৩ সালে নির্মিত এই ছবিটিকে ব্রিটিশ ফিল্ম ইন্সটিটিউট সর্বকালের সেরা ১০ বাংলা ছবির তালিকায় স্থান দিয়েছে। এতে অভিনয় করেছেন গোলাম মোস্তফা, কবরী, রোজী সামাদ, প্রবীর মিত্র সহ অনেক বিখ্যাত শিল্পী। সীমানা পেরিয়েঃ এই ছবির কাহিনীটি আপনার পরিচিত মনে হবে। জলোচ্ছ্বাসের কবলে পড়ে দুজন মানব মানবী ভাসতে ভাসতে এক নির্জন দ্বীপে এসে পড়ে। তারপর জন-মানবহীন সে দ্বীপে তাদের বেঁচে থাকার সংগ্রাম শুরু হয়। বহুদিন পর নৌবাহিনীর একটি টহল জাহাজ তাদের দেখতে পেয়ে উদ্ধার করে মূল ভূ-খন্ডে নিয়ে আসে। সাথে কিছু পারিবারিক নাটকীয়তা ছবিটিকে করেছে অনন্য। কি, কাহিনীটি পরিচিত না ? একই রকম কাহিনী নিয়ে পৃথীবীর নানা দেশে আরো অনেক ছবি তৈরি হয়েছে। ১৯৭৩ সালে নির্মিত ছবিটির পরিচালক ছিলেন আলমগীর কবীর আর এতে অভিনয় করেছেন বুলবুল আহমেদ, জয়শ্রী কবীর, তনুজা ও গোলাম মোস্তফা। গুরত্বপূর্ণ একটি চরিত্রে অতিথি শিল্পী হিসেবে আরো অভিনয় করেছেন উপমহাদেশের প্রখ্যাত সঙ্গীত শিল্পী ভূপেন হাজারিকা। রূপালী সৈকতেঃ ১৯৭৯ সালে মুক্তি পাওয়া এই ছবিটিকে পরিচালক আলমগীর কবীরের জীবনের সেরা কাজ বলে গণ্য করা হয়। কথিত আছে- এই ছবিটি তিনি নিজের জীবনে ঘটে যাওয়া বাস্তব ঘটনা অবলম্বনে তৈরি করেছেন। এতে অভিনয় করেছেন- বুলবুল আহমেদ, জয়শ্রী কবীর, আনোয়ার হোসেন, শর্মিলী আহমেদ, অঞ্জনা রহমান সহ আরো অনেকে। ব্রিটিশ ফিল্ম ইন্সটিটিউট বাংলাদেশের সর্ব কালের সেরা ১০ চলচিত্রের মাঝে এটিকেও স্থান দিয়েছে। সূর্য দীঘল বাড়ীঃ আবু ইসহাকের উপন্যাস অবলম্বনে ‘সূর্য দীঘল বাড়ি’ চলচিত্রটি যৌথভাবে পরিচালনা করেছেন মসিহউদ্দিন শাকের ও শেখ নিয়ামত আলী। ১৯৭৯ সালে নির্মিত ছবিটিতে ডলি আনোয়ার, জহিরুল হক, রওশন জামিল, কেরামত মাওলা, এ টি এম শামসুজ্জামান সহ আরো অনেকেই অভিনয় করেন। ১৯৮০ সালে জার্মানির ‘ম্যানহেইম চলচিত্র উৎসবে’ অংশ নিয়ে ছবিটি ৩টি ক্যাটাগরিতে পুরষ্কৃত হয়। এছাড়া পর্তূগালের ‘ফিগুয়েরা চলচিত্র উৎসব’ থেকেও একটি পুরষ্কার ছিনিয়ে আনে ছবিটি। বাংলাদেশের প্রথম সরকারি অনুদানে নির্মিত ছবিটি জাতীয় চলচিত্র পুরষ্কারও লাভ করে। বেদের মেয়ে জ্যোৎস্নাঃ ঐতিহাসিক কাহিনী নির্ভর ‘বেদের মেয়ে জ্যোৎস্না’ বাংলাদেশের চলচিত্র ইতিহাসের অন্যতম ব্যবসাসফল ছবি। ১৯৮৯ সালে তৎকালীন ২০ লক্ষ টাকা ব্যয়ে নির্মিত ছবিটি ১.৫ কোটি টাকা আয় করে। তোজাম্মেল হক বকুল পরিচালিত এই ছবিটিতে ইলিয়াস কাঞ্চন, অঞ্জু, ফারজানা ববি, নাসির খান, প্রবীর মিত্র, রওশন জামিল, দিলদার সহ আরো অনেকেই অভিনয় করেন। ব্রিটিশ ফিল্ম ইন্সটিটিউটের বিচারে বাংলাদেশের সেরা ১০ চলচিত্রে স্থান পাওয়া এই ছবিটিকে পরে ভারতে রিমেক করা হয়। পদ্মা নদীর মাঝিঃ মানিক বন্দোপাধ্যায়ের উপন্যাস অবলম্বনে বাংলাদেশ ও ভারতের যৌথ প্রযোজনায় ‘পদ্মা নদীর মাঝি’ ছবিটি পরিচালনা করেন প্রখ্যাত ভারতীয় চলচিত্র পরিচালক গৌতম ঘোষ। এতে অভিনয় করেছেন বাংলাদেশের রাইসুল ইসলাম আসাদ, চম্পা ও হুমায়ূন ফরিদী আর ভারতের রবি ঘোষ এবং রূপা গঙ্গোপাধ্যায়। ছবিটি বাংলাদেশ ও ভারত উভয় দেশেই জাতীয় চলচিত্র পুরষ্কার লাভ করে। আগুনের পরশমনিঃ হুমায়ূন আহমদের উপন্যাস অবলম্বনে এবং তারই পরিচালনায় ১১৯৪ সালে নির্মিত ‘আগুনের পরশমনি’ বাংলাদেশের অন্যতম সেরা মুক্তিযুদ্ধ ভিত্তিক চলচিত্র। মুক্তিযুদ্ধের অন্যতম গেরিলা সংগঠন ‘ক্রাক প্লাটুনের’ একটি সত্য অভিযান অবলম্বনে ছবিটি তৈরি করা হয়েছে। ছবিটিতে কেন্দ্রীয় চরিত্রে অভিনয় করেন আসাদুজ্জামান নূর, বিপাশা হায়ান, আবুল হায়াত এবং ডলি জহুর। সরকারি অনুদানে নির্মিত এই ছবিটি ১৯৯৪ সালে ৮টি ক্যাটাগরিতে জাতীয় পুরষ্কার জিতে নেয়। IMDb তে মুভিটির রেটিং ৮.৭/১০ এবং রটেন টম্যাটোসে ৬২% দর্শক ছবিটি দেখার ইচ্ছা পোষণ করেন। লেখাটি সম্পর্কে আপনার মতামত কমেন্টের মাধ্যমে জানাতে অনুরোধ করছি। পরামর্শ.কম এর অন্যান্য প্রকাশনার আপডেট পেতে যোগ দিন ফেইসবুক, টুইটার, গুগল প্লাসে অথবা নিবন্ধন করুন ইমেইলে।\nFiled Under: বিনোদন Tagged With: চলচিত্র, বাংলা, মুভি, রিভিউ, সর্বকালের, সেরা\nঅসাধারণ কিছু মানবিক চলচিত্র যেগুলো আপনাকে কাঁদতে বাধ্য করবে\nডিসেম্বর 11, 2014 by ফরহাদ আহমদ নিলয়\nএকটি সার্থক চলচিত্র আপনি কাকে বলবেন ? প্রযোজকের পকেটে কোটি কোটি ডলার এনে দিয়ে বক্স অফিস মাতানো ছবিকে ? নাকি যে ছবিটি আপনার হৃদয় ছুঁয়ে যাবে, আপনাকে নতুন করে ভাবতে শেখাবে, আপনার মনে একটুখানি বিষাদের জন্ম দেবে- তাকে ? আজ আপনাদের আমি বিশ্বসেরা ৫টি চলচিত্রের কথা বলব যেগুলো বক্স অফিসে হয়ত খুব একটা নাম কামাতে পারেনি, কিন্তু বিশ্বব্যাপী মানুষের ভালবাসা জয় করেছে। এই মুভিগুলো আপনাকে কাঁদাবে, তবে ভেঙ্গে পড়তে দেবে না। প্রতিনিয়ত কঠিন সংগ্রামের পথে আপনাকে নিরলস অনুপ্রেরণা যোগাবে।\nমৃত্যুকে কেন্দ্র করে নির্মিত সবচেয়ে হৃদয় স্পর্শী মুভির নাম ডিপার্চারস। হঠাৎ করে চাকরি হারানো প্রতিভাবান যন্ত্র-বাদক দাইগোর টোকিও ছেড়ে পিতৃ ভিটায় আশ্রয় নেয়া, পেশা বদলে মৃত মানুষের শেষকৃত্যের আগে সাজ-সজ্জার নতুন পেশা গ্রহণকে কেন্দ্র করে মুভির ঘটনা এগিয়ে যেতে থাকে। শেষ দিকে এসে দাইগো খুঁজে পায় নিজের জন্মদাতা বাবাকে। বাবাকে নিয়ে তার অনেক অভিমান। ছোটবেলায় পিতাকে হারিয়ে ফেলা দাইগোর মনস্তত্ব এবং পিতা-সন্তানের ভালবাসার গভীরত্ব আপনাকে অশ্রুসিক্ত করে তুলবে। আবহ সংগীতের অভিনবত্ব আপনাকে মোহাবিষ্ট করে রাখবে পুরোটা সময় জুড়ে। নিজের অজান্তেই বুকের ভেতর জমা হবে চাপা কষ্ট। ২০০৮ সালে মুক্তি পাওয়া এই জাপানি ছবিটি একটি অস্কার জিতেছিল। ড্রামা জেনারের এই ছবিটির IMDb রেটিং ৮.১/১০।\nBallad ofaSoldier (ব্যালাড অফ অ্যা সোলজার)\nদ্বিতীয় বিশ্বযুদ্ধের উপর নির্মিত এই রাশিয়ান মুভিটিকে ঠিক যুদ্ধের ছবি বলা যায় না। যুদ্ধের ছবিগুলোতে সাধারণত যেটা দেখা যায়- প্রচুর অ্যাকশন, এই ছবিটি ঠিক তেমন না। বরং ছবিতে দেখানো হয়েছে যুদ্ধের ভয়াবহতা, পারিবারিক আবেগ আর মায়ের প্রতি সন্তানের গভীর ভালবাসা। বিশেষ করে ১৯ বছরের তরুণ সৈনিক আলিয়োশা যখন টানা পাঁচ দিনের ক্লান্তিকর যাত্রা শেষে মায়ের বুকে কেবল একটি বার মাথা রাখার সুযোগ পায়, তখন অশ্রু ধরে রাখা কার সাধ্য ? IMDb তে ৮/১০ রেটিং পাওয়া ১৯৫৯ সালে নির্মিত এই ছবিটির রাশিয়ান নাম Ballade Du Soldat.\nThe Colour of Paradise ( দ্য কালার অফ প্যারাডাইস)\nএকটি বাচ্চা ছেলেকে ঘিরে এই ছবির গল্প। একটি বাচ্চা ছেলে, নাম মুহাম্মদ, যে কিনা চোখে দেখতে পায় না, সামারের ছুটিতে তার বাবার জন্য অপেক্ষা করতে থাকে, তার বাবা তাকে বাড়িতে নিতে আসার কথা, যেখানে তার জন্য তার দাদী আর ছোট বোন অধীর আগ্রহে অপেক্ষা করে আছে। এক সময় সে বুঝতে পারে পরিবারের কাছে সে একটা বোঝা। অভিমানে ঢুঁকরে কেঁদে উঠে সে, এই অভিমান নিয়েই পৃথিবী ছাড়ে। পার্সিয়ান এবং আজার্বাইজানি ভাষায় নির্মিত ২০০০ সালে মুক্তি পাওয়া এই ইরানি ছবিটি IMDb তে ৮.২/১০ রেটিং পেয়েছিল।\nInnocent Voices (ইনোসেন্ট ভয়েসেস)\n‘ইনোসেন্ট ভয়েসেস’ ড্রামা ঘরানার একটি যুদ্ধভিত্তিক মুভি। মধ্য আমেরিকান প্রজাতন্ত্র এল সালভাদরে গৃহযুদ্ধে শিশুরা যে নির্মমতা আর নৃশংসতার শিকার হয়েছিল, এই ছবিতে তাই দেখানো হয়েছে। ডিরেক্টর লুইস মান্ডকি এই মুভিটির মাধ্যমে যুদ্ধের ভয়াবহতা সম্পর্কে ক্ষমতালোভী শাসক গোষ্ঠীকে একটা বার্তা দিতে চেয়েছিলেন, বলা যায় এই ক্ষেত্রে তিনি শতভাগ সফল। ১১ বছর বয়সী শাভা চরিত্রে কার্লোস পাডিল্লার দূর্দান্ত অভিনয় আপনাকে নির্ঘাত কাঁদাবে। ২০০৪ সালে মুক্তি পাওয়া ১২০ মিনিট দৈর্ঘ্যের এই ম্যাক্সিকান ছবিটির INDb রেটিং ৮/১০।\nBicycle Thieves (বাইসাইকেল থিভস)\nনাম দেখে এটিকে কোন সাই-ফাই ধর্মী মুভি মনে করলে আপনি মস্ত বড় একটা ধরা খাবেন। মুভিটিতে একজন চোরের গল্প বলা হয়েছে, যে আসলে ঠিক চোর নয়- একজন অসহায় পিতা। ট্রিপিক্যাল মধ্যবিত্ত পরিবারের চিরন্তন কাহিনী বলা হয়েছে- যেখানে অভাব বোধ, নৈতিকতা আর আত্মসম্মানবোধ সদা সংঘর্ষে লিপ্ত। দারিদ্রের কাছে অসহায় পিতা অ্যান্টোনিওকে চৌর্যবৃত্তির দায়ে অভিযুক্ত হতে দেখে ছোট্ট ছেলে ব্রুনোর নিষ্পাপ অশ্রুসজল মুখচ্ছবি আপনার কাঁদিয়ে ছাড়বে। ১৯৪৮ সালে নির্মিত ৯৩ মিনিটের এই ইটালিয়ান ছবিটি IMDb তে ৮.৪/১০ রেটিং পেয়েছিল।\nA Moment To Remember (অ্যা মোমেন্ট টু রিমেম্বার)\nরোমান্টিক মুভি নির্মাণে কোরিয়া বরাবরই বিশ্বসেরা। কোরিয়ান মুভির অন্যতম বৈশিষ্ট্য হচ্ছে- এই মুভিগুলো আপনাকে হাসাবে, আপনাকে কাঁদাবে, আপনাকে ভালবাসার সকল রঙ দেখাবে এবং সবশেষে মারাত্মক কোন টুইস্ট দিয়ে আপনাকে বাকরুদ্ধ করে দেবে। ‘অ্যা মোমেন্ট টু রিমেম্বার’ মুভিটিও তার ব্যতিক্রম নয়। যারা প্রেমে পড়েছিলেন, পড়বেন বলে ভাবছেন, কিংবা পড়ে হাবুডুবু খাচ্ছেন তারা এই ফিল্ম মিস করবেন না, করা উচিত হবে না। দেখতে দেখতে মনে হবে- আহ ! জীবন কত সুন্দর ! তবে শেষটা দেখে আপনি স্তব্ধ হয়ে যাবেন। যতই কঠিন হৃদয়ের অধিকারী হোন না কেন, এই মুভিটি আপনার চোখ অশ্রু সজল করতে বাধ্য। ২০০৪ সালে মুক্তি পাওয়া ১১৭ মিনিটের এই অসাধারণ ছবিটির IMDb রেটিং ৮.৩/১০। আরো পড়ুন\nদ্য নাইন্থ গেইট– একটি অসাধারণ থ্রিলার মুভি, যা আপনার অবসরকে অর্থপূর্ণ করে তুলবে\nFiled Under: বিনোদন Tagged With: কাঁদা, কান্না, চলচিত্র, মানবিক, মুভি, রিভিউ, রোমান্টিক


তারপরেও নারীরা পুরুষদের বিশ্বাস করতে চায় – Women Chapter\nতারপরেও নারীরা পুরুষদের বিশ্বাস করতে চায়\nমে ৮, ২০১৭, ১:১৯ পূর্বাহ্ণ\nবন্ধুর মাধ্যমে আরেকজনের সাথে মেয়েটির পরিচয় ও বন্ধুত্ব। তারপর একদিন সেই পুরোনো ও নতুন বন্ধুর অনুরোধে জন্মদিনের পার্টিতে যাওয়া। সাথে মেয়েটির আরেক বান্ধবী। তারপরের ঘটনা এতক্ষণে আপনারা সবাই জেনে গেছেন। পুরোনো বন্ধুটি মেয়ে দুটিকে নতুন বন্ধুদের কাছে রেখে চলে যায়। তারপর জন্মদিনের সেই পার্টিতে দুই বান্ধবীই নতুন দুই বন্ধুর (??) দ্বারা ধর্ষিত হয়। শুধু তা-ই নয়, সেই ধর্ষণ দৃশ্যের ভিডিও করে রাখা হয় এবং মেয়ে দুটিকে এক মাস ধরে নানা রকম ভয় দেখিয়ে গেছে।\nঅত্যন্ত প্রভাবশালী ব্যক্তিদের সন্তান বলে এমন অপরাধ করেও ধর্ষকেরা পার পেয়ে যেতে পারে বলে অনেকেরই আশংকা। কিছুদিন আগে অমিতাভ বচ্চন অভিনীত আলোচিত ভারতীয় সিনেমা ‘পিংক’এর বাস্তব ভার্সন-ই যেন এই ঘটনাটি। কিন্তু বাস্তবতা সিনেমার গল্পকেও হার মানায়। এই ঘটনা আমাদের বেশ কিছু প্রশ্নের মুখোমুখি করিয়ে দেয়।\n–নতুনদের নৈতিকতা কোথায় গিয়ে পৌঁছেছে?\n— প্রভাবশালী ব্যক্তিদের সন্তান বলে ঘটনা কি ধামাচাপা পড়ে যাবে?\n–একটি মেয়ে কি তার বন্ধুকেও বিশ্বাস করতে পারবে না?\nএ কেমন পরিবেশ আমরা তৈরি করলাম যে, একটি মেয়ে তার বন্ধুকেও বিশ্বাস করতে পারছে না! কিন্তু এতো অবিশ্বাস বুকে নিয়ে কি চলা যায়? শ্বাস নেওয়াই কষ্টকর হয়ে উঠবে।\nনিজের ব্যক্তিগত কিছু অভিজ্ঞতার কথা বলি। অনেক পরিচিত পুরুষদেরকে আমার ধারে-কাছে ঘেঁষতে দিই না, এড়িয়ে চলি। এটা করতে হয়, কেননা তাদের উপর আমার আস্থা নেই, তাদের কাছে গিয়ে নিজেকে নিরাপদ বোধ করি না, কিংবা আমি জানি নারী সম্পর্কে তাদের ধারণা অত্যন্ত নিম্ন স্তরের।\nআবার ট্রাভেলিং করতে গিয়ে সম্পূর্ণ অপরিচিত মানুষের সাথে অচেনা পথে একাই চলে গেছি নির্ভয়ে। এমনও হয়েছে, গ্রুপের কাউকে চিনি না, আমি একমাত্র মেয়ে। এমনও হয়, একই নেটওয়ার্কে থাকার ফলে একজনের মিউচুয়াল থেকে আরেকজনের সাথে আমাদের পরিচয় হয়। সম্পূর্ণ বিশ্বাসের ভিত্তিতেই আমরা ট্রাভেলিং–এ চলে যাই। তাই বলে ধান্ধাবাজেরাও যে মাঝেমাঝে মেয়েদের সাথে খাতির জমিয়ে উদ্দেশ্য হাসিল করার চেষ্টা করে না, এটা হলফ করে বলা যাবে না।\nমেয়েদের ব্যাপারেও অনেকের মানসিকতা খুব একটা উন্নত থাকে না। এসব ক্ষেত্রে আমরা বন্ধুদেরকে ঐসব বিপদজনক ব্যক্তি সম্পর্কে আগাম সতর্ক করে দিতে পারি। হয়ত আপনার একটু সতর্কতা কাউকে বড় ধরনের বিপদ থেকে রক্ষা করতে পারে। এবং ঐ ধরনের ব্যক্তিদের বয়কট (অভিযোগের গুরুত্ব ও প্রমাণ সাপেক্ষে) করাও সংগত। কারণ এখানে মেয়েদের নিরাপত্তার প্রশ্ন জড়িত।\nমেয়েরা মাত্রই ঘর থেকে বের হতে শুরু করেছে, একজন মেয়েকে দেখে আরেকজন মেয়েও উৎসাহিত হয়ে বেড়াতে যেতে আগ্রহী হয়। এরকম অবস্থায় একটি মেয়েরও যেন নিরাপত্তা বিঘ্নিত না হয়, সেদিকে সবার খেয়াল রাখতে হবে।\nশুধু ট্রাভেলিং এর কথাই বা কেন বলছি, সব অফিস, শিক্ষা প্রতিষ্ঠান, এলাকা, গণপরিবহন, পথেঘাটে, বাজারে, শপিং মলে, মাঠে ময়দানে, উৎসবে, ধর্মীয় উপাসনালয়, এমন কি নিজের ঘরেও, সবখানে পরিচিত অপরিচিত সব পুরুষের প্রতিই যেন নারীরা বিশ্বাস রেখে চলতে পারে। পুরুষদের সাথে চলতে গিয়ে একটি নারীকে যদি নিরাপত্তার জন্য গোপনে ধারালো অস্ত্র বা পিপার স্প্রে নিয়ে চলতে হয়, তবে তা পুরুষদের জন্য নিশ্চয়ই অত্যন্ত লজ্জার ব্যাপার।\nএকজন নারীকে কেন পুরুষের চোখের সামনে সাধারণ পোশাকে এলে অস্বস্তিতে ভুগতে হবে? নিজেকে আপাদমস্তক কালো কাপড়ে ঢেকে তারপর যদি একজন নারীকে পুরুষের সামনে আসতে হয়, তাহলে এতে পুরুষ চরিত্রের শুধু লাম্পট্যই প্রকাশ পায়। এটা কি পুরুষদের জন্য অপমানজনক নয়? পুরুষদের ভেবে দেখা উচিত, পুরুষের প্রতি নারীর অবিশ্বাস পুরুষদের জন্য অসম্মানজনক।\nপুরুষরা নিশ্চয়ই এভাবে নারীদের কাছে অপমানিত, অসম্মানিত হতে চান না! আর তা না চাইলে, নারীর বিশ্বাসের স্থানটি পুরুষকেই অর্জন করে নিতে হবে। কেননা, শেষ পর্যন্ত নারীরা পুরুষদের বিশ্বাসই করতে চায়।\nTags: উইমেন চ্যাপ্টার, তানিয়া কামরুন নাহার, তারপরেও নারীরা পুরুষদের বিশ্বাস করতে চায়, বনানীতে ছাত্রী ধর্ষণ\nধর্ষণ: প্রতিরোধটাই জরুরি এই মুহূর্তে


সুরমানিউজ টুয়েন্টিফোর ডটকম | ১৫ বছর পর কাল কমলগঞ্জ উপজেলা আ'লীগের সম্মেলন : নেতৃত্বে আসছে বড় পরিবর্তন\n১৫ বছর পর কাল কমলগঞ্জ উপজেলা আ’লীগের সম্মেলন : নেতৃত্বে আসছে বড় পরিবর্তন\nপ্রকাশিত হয়েছে : ৫:৫৬:৫৯,অপরাহ্ন ০৮ নভেম্বর ২০১৯\nমৌলভীবাজারের কমলগঞ্জ উপজেলা আওয়ামী লীগের ত্রি-বার্ষিক সম্মেলন ভানুগাছ বাজারে দীর্ঘ ১৫ বছর পর আজ শনিবার (০৮ নভেম্বর) অনুষ্ঠিত হতে যাচ্ছে। ২০০৪ সালের ২৪ ফেব্রুয়ারি সর্বশেষ কমলগঞ্জ উপজেলা আওয়ামী লীগের সম্মেলন হয়েছিল। ওই সম্মেলনে মো. বেলায়েত আলীকে সভাপতি ও অধ্যাপক মো. রফিকুর রহমানকে সাধারণ সম্পাদক করে ৬৭ সদস্য বিশিষ্ট উপজেলা আওয়ামী লীগের কমিটি গঠন করা হয়েছিল। বেলায়েত আলীর মৃত্যুর পর থেকে সভাপতির পদটি সহ সভাপতি এম, মোসাদ্দেক আহমেদ মানিককে দিয়ে চালানো হচ্ছিল। ৬৭ সদস্যের কমিটি থাকলেও বিগত ১৫ বছরে ১৪ জন নেতা মৃত্যুবরণ করায় বর্তমানে উপজেলা আওয়ামীলীগে ৫৩ জন নেতা জীবিত আছেন। এর মধ্যে অনেকেই বার্ধক্যজনিক ও অসুস্থতার কারণে দলের কর্মকান্ড থেকে নিষ্ক্রিয় রয়েছেন বলে দলের ঘনিষ্ট সূত্রে জানা গেছে।\nএরপর বিভিন্ন সময়ে সম্মেলনের তারিখ ঘোষণা করা হলেও আর হয়নি। তাই দীর্ঘ ১৫ বছর পর এই সম্মেলনকে ঘিরে নেতাকর্মীদের মধ্যে প্রাণচাঞ্চল্য দেখা দিয়েছে। শহরের বিভিন্ন সড়কের মোড়ে কেন্দ্রীয় নেতাদের স্বাগত জানিয়ে তৈরি করা হয়েছে বেশ কয়েকটি তোরণ। গোটা পৌরশহর ছেয়ে গেছে সভাপতি ও সম্পাদক পদপ্রার্থীদের ছবি সংবলিত পোস্টার, ফেস্টুন ও ব্যানারে। সামাজিক যোগাযোগমাধ্যম ফেসবুকেও পদপ্রার্থীদের সমর্থকরা নিজেদের প্রার্থীর সমর্থনে প্রচারণা চালাচ্ছেন। সম্মেলনকে কেন্দ্র করে নেতা-কর্মীদের মধ্যে টান টান উত্তেজনা বিরাজ করছে।\nআওয়ামীলীগের নেতাকর্মীদের সাথে আলাপকালে জানা যায়, দীর্ঘ ১৫ বছর পর অনুষ্টিত হতে যাওয়া সম্মেলনের মধ্যে দিয়ে কমলগঞ্জ উপজেলা আওয়ামীলীগের নেতৃত্বে বড় ধরণের পরিবর্তন আসতে যাচ্ছে।\nআজ ৯ নভেম্বর শনিবার বেলা ২টায় কমলগঞ্জ পৌরসভার ভানুগাছ বাজারে কমলগঞ্জ উপজেলা আওয়ামীলীগের সম্মেলন উদ্বোধনী অনুষ্ঠান হবে। এ জন্য ভানুগাছ বাজারের চৌমুহনা সংলগ্ন স্টেশন রোড গত বৃহস্পতিবার রাত থেকে বন্ধ করে দেওয়া হয়েছে। সড়কের অর্ধেক জুড়ে তৈরি করা হয়েছে বিশাল মঞ্চ ও প্যান্ডেল। শনিবার বেলা ২টায় সম্মেলন উদ্বোধন করবেন মৌলভীবাজার জেলা আওয়ামীলীগের সভাপতি নেছার আহমদ এমপি। প্রধান অতিথি হিসেবে উপস্থিত থাকার কথা রয়েছে বাংলাদেশ আওয়ামীলীগের কেন্দ্রীয় সাংগঠনিক সম্পাদক আহমদ হোসেন। বিশেষ অতিথি হিসেবে উপস্থিত থাকার কথা রয়েছে কেন্দ্রীয় আওয়ামীলীগের সাবেক যুগ্ম সাধারণ সম্পাদক ও মৌলভীবাজার জেলা পরিষদ চেয়ারম্যান আজিজুর রহমান, কেন্দ্রীয় সাংগঠনিক সম্পাদক অ্যাডভোকেট মিসবাহ উদ্দিন সিরাজ, কেন্দ্রীয় সদস্য ও সিলেটের সাবেক সিটি মেয়র বদর উদ্দিন আহমদ কামরান, মৌলভীবাজার জেলা আওয়ামীলীগের সাবেক সভাপতি মুক্তিযোদ্ধা উপাধ্যক্ষ ড. মো. আব্দুস শহীদ শহীদ এমপি, জেলা আওয়ামীলীগের সহ সভাপতি ও বন, পরিবেশ ও জলবায়ু পরিবর্তন মন্ত্রণালয়ের মন্ত্রী মো. শাহাব উদ্দিন এমপি। প্রধান বক্তা হিসেবে উপস্থিত থাকবেন মৌলভীবাজার জেলা আওয়ামীলীগের সাধারণ সম্পাদক মিছবাউর রহমান। সম্মেলনে সভাপতিত্ব করবেন কমলগঞ্জ উপজেলা আওয়ামীলীগের সভাপতি এম, মোসাদ্দেক আহমেদ মানিক ও সঞ্চালনা করবেন উপজেলা আওয়ামীলীগের সাধারণ সম্পাদক মুক্তিযোদ্ধা অধ্যাপক মো. রফিকুর রহমান।\nএদিকে সম্মেলনের একদিন আগে কেন্দ্রীয় আওয়ামীলীগ সদস্য কমলগঞ্জ উপজেলা চেয়ারম্যান অধ্যাপক মো. রফিকুর রহমানের ভাগ্না উপজেলা ছাত্রলীগের সাবেক সাধারণ সম্পাদক, উপজেলা জাতীয় শ্রমিকলীগের সদস্য সচিব শাহেদুল আলমকে প্রতিপক্ষের লোকের ছুরিকাঘাত করে গুরুতর আহত করার ঘটনায় শনিবারের সম্মেলনকে ঘিরে উৎসবের পাশাপাশি আতংকও বিরাজ করছে উপজেলা জুড়ে আওয়ামী লীগের নেতাকর্মীদের মাঝে। কাউন্সিলের মাধ্যমে দলের তরুণ নেতাকর্মীরা নতুন নেতৃত্বের প্রত্যাশা করছেন। তবে নবীন ও প্রবীণের সমন্বয়ে নতুন কমিটি গঠিত হবে এমন আশা করছেন দলের বয়োজ্যেষ্ঠ নেতারা।\nঅন্যদিকে দীর্ঘ ১৫ বছর পর উপজেলা আওয়ামী লীগের এই সম্মেলন হওয়ায় নেতাকর্মীদের প্রাণচাঞ্চল্য অনেকটা বেড়ে গেছে। দীর্ঘদিন পর অনুষ্ঠিত হতে যাওয়া সম্মেলনের মধ্য দিয়ে কমলগঞ্জ উপজেলা আওয়ামীলীগের নেতৃত্বে বড় ধরণের পরিবর্তন আসতে পারে বলে জানিয়েছেন নেতাকর্মীরা। সাবেক চিফ হুইপ, জেলা আওয়ামীলীগের সাবেক সভাপতি, ও ছয়বারের নির্বাচিত স্থানীয় সংসদ সদস্য উপাধ্যক্ষ ড. মো. আব্দুস শহীদ অনুসারী এবং অপরপক্ষে আওয়ামীলীগের কেন্দ্রীয় সদস্য, কমলগঞ্জ উপজেলা চেয়ারম্যান অধ্যাপক মো. রফিকুর রহমান অনুসারী আ’লীগের দু’পক্ষের এক ডজনের অধিক নেতাকর্মীর লবিং, দৌড়ঝাঁপ ও দু’পক্ষের মধ্যে স্নায়ুযুদ্ধও চলে পদ পদবী অনুকূলে নিতে। দ্বিধাবিভক্ত উপজেলা আওয়ামী লীগের সম্মেলনকে সামনে রেখে কারা হচ্ছেন প্রার্থী এ নিয়ে জল্পনা-কল্পনা চলছে। সমঝোতা না ভোটে নেতা নির্বাচিত করা হবে এ নিয়েও রয়েছে আলোচনা। অনেকে আলোচনার মাধ্যমে কমিটির পক্ষে মত দিলেও কেউ কেউ কাউন্সিলরদের প্রত্যক্ষ ভোটে কমিটি হওয়ার পক্ষে মত দিচ্ছেন। আবার অনেকে সমঝোতার মাধ্যমে নেতৃত্বে আসার জন্যও তদবির চালিয়ে যাচ্ছেন।\nসম্মেলনে সভাপতি পদে প্রার্থী হিসেবে বিভিন্নভাবে আলোচনায় আছেন উপজেলা আওয়ামী লীগের বর্তমান সভাপতি এম, মোসাদ্দেক আহমেদ মানিক, সহ সভাপতি অধ্যক্ষ মো. নুরুল ইসলাম, আলীনগর ইউপি চেয়ারম্যান ফজলুল হক বাদশা, উপজেলা পরিষদের সাবেক ভাইস চেয়ারম্যান মো. সিদ্দেক আলী, আওয়ামীলীগ নেতা অশোক বিজয় দেব কাজল, সাবেক উপজেলা মুক্তিযোদ্ধা কমান্ডার আব্দুল মুনিম তরফদার, সাবেক ইউপি চেয়ারম্যান মো. আব্দুল মছব্বির। সাধারণ সম্পাদক পদে প্রত্যাশী হিসেবে যাদের নাম শোনা হচ্ছে তারা হলেন- উপজেলা আওয়ামীলীগের যুগ্ম সাধারণ সম্পাদক এডভোকেট এএসএম আজাদুর রহমান, মৌলভীবাজার জেলা পরিষদের সদস্য অধ্যক্ষ মো. হেলাল উদ্দিন, রহিমপুর ইউপি চেয়ারম্যান ইফতেখার আহমদ বদরুল, অধ্যাপক হারুনুর রশীদ ভূঁইয়া, কমলগঞ্জ সদর ইউপি চেয়ারম্যান আব্দুল হান্নান, উপজেলা যুবলীগের সাবেক সভাপতি পৌর কাউন্সিলর মো. আনোয়ার হোসেন, শমশেরনগর ইউপি চেয়ারম্যান জুয়েল আহমদ, উপজেলা যুবলীগের আহবায়ক কমলগঞ্জ পৌর মেয়র মো. জুয়েল আহমেদ, উপজেলা যুবলীগের যুগ্ম আহবায়ক আব্দুল মালিক বাবুল প্রমুখ।\nদীর্ঘ ১৫ বছর পর সম্মেলন হচ্ছে। সঙ্গত কারণেই নেতাকর্মীরা উচ্ছ্বসিত। এই সম্মেলনে প্রবীণ ও নবীনের সমন্বয়ে একটি শক্তিশালী নেতৃত্ব আসবে। কমিটিতে প্রকৃত আওয়ামী লীগার, ত্যাগীরা স্থান পাবে- এটাই তৃণমূলের নেতাকর্মীদের প্রত্যাশা।


বিজেপির আয় বাড়ল ৮০ শতাংশ, অঙ্কটা চোখ কপালে তুলবে | Mahanagar24x7\nবিজেপির আয় বাড়ল ৮০ শতাংশ, অঙ্কটা চোখ কপালে তুলবে\nডেস্ক: দেশে তাদের নিয়ে যাই হোক না কেন, যতই নিন্দেমন্দ হোক মোদি-অমিত শাহদের নিয়ে৷ তহবিলে তাদের কিন্তু তুঙ্গে বৃহস্পতি! ২০১৫-১৬ এবং ২০১৬-২০১৭ সালের আর্থিক বছরে আয় বেড়েছে ৮১.১৮ শতাংশ৷ তুলনায় অনেকটাই পিছিয়ে রাহুল গান্ধির কংগ্রেস৷ তহবিল ফুলে ফেঁপে ওঠার বদলে কমেছে আয়৷ তাদের আয় কমেছে ১৪ শতাংশ৷ সব মিলিয়ে, ধনীদের দল হিসেবে এই মুহূর্তে সবার শীর্ষে বিজেপি৷ রাজনৈতিক ও নির্বাচনী সংস্কার নিয়ে কাজ করা স্বেচ্ছাসেবী সংস্থা অ্যাসোসিয়েশন ফর ডেমোক্রেটিক রিফর্মস ৷\nতারা একটি সমীক্ষা করে এই তথ্য উঠে এসেছে৷ রিপোর্ট বলছে, নির্বাচন কমিশনের কাছে ১০৩৪.২৭ কোটি টাকা আয় হয়েছে৷ এর আগে তাদের আয়ের অঙ্ক ছিল ৪৬৩.৪১ কোটি টাকা৷ ২০১৬-২০১৭ সালে খরচ হয়েছে ৭১০.০৫৭ কোটি টাকা৷ তুলনায় খরচ হয়েছে ৩২১.৬৬ কোটি টাকা৷ আগের তুলনায় ৯৬.৩০ কোটি টাকা৷\nএডিআরের রিপোর্ট জানিয়েছে, সাতটি জাতীয় রাজনৈতিক দলের মোট আয় ১,৫৫৯.১৭ কোটি টাকা। ১২২৮.২৬ কোটি টাকা খরচ হয়েছে। আয়ের ৭৪.৯৮ শতাংশই দান হিসেবে দেখিয়েছিল রাজনৈতিক দলগুলি। তারা মোট ১,১৬৯.০৭ কোটি টাকা অনুদান পেয়েছে ।\nPrevious articleকেন আমির পিছিয়ে আসছেন ‘মহাভারত’ থেকে ?\nNext article”সাহেব বিবি গোলাম” ফিরে এল শ্রুতিনাটক-এর রূপে


প্রকাশিত: ০৬:৫৬ পিএম, ০৯ ডিসেম্বর ২০২১\n‘মুজিববর্ষের চেতনা, দুর্নীতি করবো না’ স্লোগান বুকে ধারণ করে রাজধানীতে দুর্নীতিবিরোধী র‍্যালি করেছে ঢাকা কলেজ।\nআন্তর্জাতিক দুর্নীতিবিরোধী দিবস-২০২১ উদযাপন উপলক্ষে বৃহস্পতিবার (৯ ডিসেম্বর) সকাল ১০টায় অনুষ্ঠিত র‍্যালিতে অংশ নেন শিক্ষক, শিক্ষার্থী, কর্মকর্তা-কর্মচারীরা। র‍্যালিটি কলেজের শহীদ মিনার চত্বর থেকে শুরু হয়ে মিরপুর রোডের সায়েন্স ল্যাবরেটরি মোড় ঘুরে কলেজের প্রশাসনিক ভবনের সামনে এসে শেষ হয়। র‍্যালি শেষে সংক্ষিপ্ত সমাবেশে বক্তব্য দেন ঢাকা কলেজের অধ্যক্ষ অধ্যাপক আই কে সেলিম উল্লাহ খোন্দকার।\nতিনি বলেন, একুশ শতকের চ্যালেঞ্জ মোকাবিলায় সবচেয়ে বড় অন্তরায় দুর্নীতি। দুর্নীতি ও দুর্নীতিবাজদের না বলতে হবে। একই সঙ্গে বর্তমান শিক্ষার্থীদের দুর্নীতিবিরোধী শপথ করাতে হবে। কেননা আজকের শিক্ষার্থীরাই আগামীর ভবিষ্যৎ। আগামীর সমৃদ্ধ বাংলাদেশ গড়তে শিক্ষার্থীদের সহযোগীর ভূমিকা পালন করতে হবে।\nদুর্নীতির বিরুদ্ধে সবাইকে ঐক্যবদ্ধ হওয়ার আহ্বান জানিয়ে উপাধ্যক্ষ অধ্যাপক এটিএম মইনুল হোসেন বলেন, আন্তর্জাতিক দুর্নীতিবিরোধী দিবসে শপথ নিতে হবে আমরা দুর্নীতি করবো না দুর্নীতিকে প্রশ্রয়ও দেবো না। একই সঙ্গে শিক্ষার্থীদের দুর্নীতিবিরোধী বিভিন্ন কর্মকাণ্ডের সঙ্গে সম্পৃক্ত করতে হবে। আমরা চাই একটি উন্নত চিন্তাশীল সমৃদ্ধ ভবিষ্যৎ গড়ে উঠুক, যারা দেশ ও দেশের মানুষকে প্রাধান্য দেবে।\nর‍্যালি ও সমাবেশে উপস্থিত ছিলেন ঢাকা কলেজ শিক্ষক পরিষদ সম্পাদক ড. মো. আব্দুল কুদ্দুস সিকদার ও জাতীয় শুদ্ধাচার বাস্তবায়ন কমিটির ঢাকা কলেজের শিক্ষকরা।\nপ্রভোস্ট বডি পদত্যাগ না করায় শাবিপ্রবিতে ফের আন্দোলন\nদাবি মেনে নিলেন উপাচার্য, শাবিপ্রবির ছাত্রীদের আন্দোলন স্থগিত


কুমিল্লার নাশকতা মামলায় ৬ মাসের জামিন পেলেন খালেদা জিয়া | SurmaView24.com\nকুমিল্লার চৌদ্দগ্রামে যাত্রীবাহী বাসে পেট্রল বোমা হামলার ঘটনায় বিশেষ ক্ষমতা আইনে দায়ের করা মামলায় খালেদা জিয়াকে ৬ মাসের জামিন দিয়েছেন হাইকোর্ট। সোমবার (৬ জুলাই) বিচারপতি এ কে এম আসাদুজ্জামান ও বিচারপতি এসএম মজিবুর রহমানের সমন্বয়ে গঠিত হাইকোর্ট বেঞ্চ এই আদেশ দেন।\nএর আগে ১ আগস্ট ওই আদালতে খালেদা জিয়ার জামিন আবেদনের শুনানি হয়। এ বিষয়ে আদেশের জন্য আজকের (৬ আগস্ট) দিন ধার্য করেন হাইকোর্ট।\n২৩ জুলাই খালেদা জিয়ার করা জামিন আবেদন ২৬ জুলাইয়ের মধ্যে নিষ্পত্তির জন্য হাইকোর্ট নিম্ন আদালতকে নির্দেশ দিয়েছিল। পরে এ মামলায় গত ২৫ জুলাই কুমিল্লা জেলা ও দায়রা জজ কেএম সামছুল আলম খালেদা জিয়ার জামিন আবেদন নামঞ্জুর করেন। এ আদেশের বিরুদ্ধে খালেদা জিয়ার আইনজীবীরা হাইকোর্টে আপিল করেন। সঙ্গে জামিন আবেদনও করা হয়।\nউল্লেখ্য, জিয়া অরফানেজ ট্রাস্ট মামলায় চলতি বছরের ৮ ফেব্রুয়ারি ঢাকার বিশেষ জজ আদালত-৫ এর বিচারক ড. আখতারুজ্জামানের আদালত খালেদা জিয়াকে পাঁচ বছরের সশ্রম কারাদণ্ড দেন। একইসঙ্গে, খালেদা জিয়ার ছেলে ও বিএনপির সিনিয়র ভাইস চেয়ারম্যান তারেক রহমানসহ অপর পাঁচ আসামিকে ১০ বছর করে দণ্ড দেয়া হয় এবং খালেদা জিয়া ও তারেক রহমানসহ ছয় আসামির প্রত্যেককে দুই কোটি ১০ লাখ ৭১ হাজার ৬৪৩ টাকা করে অর্থদণ্ডে দণ্ডিত করেন। এরপর পুরান ঢাকার নাজিমউদ্দিন রোডের পুরোনো কারাগারকে বিশেষ কারাগার ঘোষণা দিয়ে তাকে সেখানেই রাখা হয়েছে। নির্জন এই কারাগারে একমাত্র বন্দি হিসেবে গত ১৮০দিন ধরে কারাভোগ করছেন সাবেক প্রধানমন্ত্রী ও বিএনপি চেয়ারপারসন খালেদা জিয়া।\nসংবাদটি 84 বার পঠিত\nPrevious: শ্রীমঙ্গল আইডিয়াল স্কুলের অর্ধবার্ষিক পরীক্ষার ফল প্রকাশ!\nNext: রাষ্ট্রের বিরুদ্ধে ষড়যন্ত্রের অভিযোগ, ফখরুল-খসরু-রিজভীর বিরুদ্ধে মামলা


পাংশায় এমপি পুত্র মিতুলের অর্থায়নে হাসপাতালে চিকিৎসা সরঞ্জাম প্রদান রাজবাড়ী /\nরাজবাড়ীর পাংশা উপজেলা স্বাস্থ্য কমপ্লেক্সে করোনাসহ জরুরী চিকিৎসা সেবায় বিভিন্ন সরঞ্জাম প্রদান করেছেন রাজবাড়ী জেলা আ’লীগের সভাপতি বীর মুক্তিযোদ্ধা মোঃ জিল্লুল হাকিম এমপি’র পুত্র রাজবাড়ী জেলা আ’লীগের অন্যতম সদস্য বিশিষ্ট ব্যবসায়ী আশিক মাহমুদ মিতুল।\nবুধবার সকাল ১০টায় উপজেলা স্বাস্থ্য কমপ্লেক্সে পাংশা উপজেলা আ’লীগের সাধারণ সম্পাদক ডা. এ,এফ, এম শফিউদ্দিন পাতা ও পাংশা পৌর আ’লীগের সহ-সভাপতি দীপক কুমার কুন্ডু এসকল চিকিৎসা সরঞ্জাম রাজবাড়ী জেলা সিভিল সার্জন ডা. মো: নুরুল ইসলামের নিকট হস্তান্তর করেন। এসময় পাংশা উপজেলা স্বাস্থ্য ও পরিবার পরিকল্পনা কর্মকর্তা ডা. মোছাম্মৎ আঞ্জুয়ারা খাতুন সুমি, আবাসিক মেডিকেল অফিসার ডা. তরুণ কুমার পাল, ডা. দেলোয়ার হোসেন, উপ-সহকারী কমিউনিটি মেডিকেল অফিসার মো: মনোয়ার হোসেন জনি সহ স্বাস্থ্য কমপ্লেক্সের ডাক্তার ও কর্মকর্তাবৃন্দ উপস্থিত ছিলেন।\nএসময় উপজেলা আ’লীগের সাধারণ সম্পাদক ডা. এ,এফ, এম শফিউদ্দিন পাতা বলেন, বর্তমানে সারাবিশ্বে করোনা ভাইরাস মহামারী আকার ধারণ করেছে। এই মহামারী থেকে বাঁচতে আমরা সকলেই সচেতন হয়েছি। মহামারী এই করোনা ভাইরাস মোকাবেলায় আমাদের প্রিয় নেতা বীর মুক্তিযোদ্ধা মো: জিল্লুল হাকিম এমপি বিভিন্ন পদক্ষেপ গ্রহণ করেছেন। তারই যোগ্য উত্তরসূরী তরুণ প্রজন্মের নেতা বিশিষ্ট ব্যবসায়ী ও দানবীর আশিক মাহমুদ মিতুল এই দুর্যোগ মোকাবেলায় গরীর-দু:খী মানুষের সহযোগিতার পাশাপাশি চিকিৎসা সেবায় অবদান রেখেছেন। এ ধারাবাহিকতায় আজ পাংশা উপজেলা স্বাস্থ্য কমপ্লেক্সে করোনা সহ অন্যান্য জরুরী চিকিৎসা সেবার সরঞ্জাম বিতরণ করলেন। চিকিৎসা সরঞ্জামাদির মধ্যে রয়েছে- নেবুলাইজার মেশিন, ল্যারিঙ্গোস্কোপ, পালস্ অক্সিমিটার, সাকশন মেশিন, আম্বো ব্যাগ, গ্লুকোজ মিটার, গ্লুকোজ মিটার স্ট্রিপস, ১২ চ্যানেল ইসিজি মেশিন, গ্লুকোমিটার সহ বিভিন্ন সরঞ্জাম। তিনি আরো বলেন, ইতিপূর্বে আশিক মাহমুদ মিতুল রাজবাড়ী সদর হাসপাতাল সহ বালিয়াকান্দি, কালুখালী ও পাংশায় চিকিৎসকের নিরাপত্তার পার্সোনাল প্রোটেকশন ইকুইপমেন্ট (পিপিই) প্রদান করেছেন।\nসিভিল সার্জন ডা. মো: নুরুল ইসলাম বলেন, দেশের ক্রান্তিলগ্নে তরুণ প্রজন্মের নেতা আশিক মাহমুদ মিতুল যেভাবে এগিয়ে এসেছেন এটি একটি যুগোপযোগী। দেশের অন্যান্য ধনাঢ্য ব্যক্তিরাও এগিয়ে আসলে মহামারী এই করোনা মোকাবেলা করা সম্ভব। আমি ব্যক্তিগত ভাবে তাকে ধন্যবাদ জানাই।\nহাসপাতাল সূত্রে জানা যায়, পাংশা উপজেলা স্বাস্থ্য কমপ্লেক্সের চিকিৎসকরা জরুরী সেবার জন্য বিভিন্ন সরঞ্জামের কথা তাকে জানালে তিনি ২৪ ঘণ্টার মধ্যে ব্যক্তিগত উদ্যোগে পাংশা হাসপাতালে জরুরী চিকিৎসা সরঞ্জামাদি প্রদান করায় সকলেই কৃতজ্ঞতা প্রকাশ করেন।


তামাক নিয়ন্ত্রণে মোবাইল কোর্ট পরিচালনা জরুরি: বিভাগীয় কমিশনার – JoyNewsBD\nনিজস্ব প্রতিবেদক 8 December 2019 7:23 pm\nতামাক নিয়ন্ত্রণ আইন বাস্তবায়নে মোবাইল কোর্ট পরিচালনা করার প্রয়োজন বলে মন্তব্য করেছেন চট্টগ্রামের বিভাগীয় কমিশনার মো. আবদুল মান্নান।\nরোববার (৮ ডিসেম্বর) দুপুর ১টায় বিভাগীয় কমিশনার কার্যালয়ের কনফারেন্স রুমে আয়োজিত ‘চট্টগ্রাম শহরে তামাক নিয়ন্ত্রণ আইন প্রতিপালনের অবস্থা’ শীর্ষক জরিপের ফলাফল প্রকাশ ও মতবিনিময় সভায় এ মন্তব্য করেন তিনি।\nক্যাম্পেইন ফর ট্যোবেকো ফ্রি কিডস্ (সিটিএফকে) এর সহায়তায় এই সভার আয়োজন করে স্থায়ীত্বশীল উন্নয়নের জন্য সংগঠন ইপসা।\nপ্রধান অতিথি বলেন, হোটেল-রেস্টুরেন্ট-রাস্তাঘাট সবখানেই ধূমপান হচ্ছে। তবে এই জরিপের মাধ্যমে পাবলিক প্লেস ও পাবলিক পরিবহণে ধূমপান ও তামাকজাত দ্রব্য ব্যবহারের একটি পরিসংখ্যান উঠে এসেছে, যা খুবই আশংকাজনক।\nপ্রধানমন্ত্রী সম্প্রতি এক বক্তৃতায় দেশের আইন শৃঙ্খলা পরিস্থিতিকে সমুন্নত রাখতে মোবাইল কোর্টের উপর গুরুত্বারোপ করেছেন। তামাক নিয়ন্ত্রণ আইন বাস্তবায়নেও মোবাইল কোর্ট পরিচালনা করতে হবে। কারণ মোবাইল কোর্ট করার মাধ্যমে জনমনে এই আইন সম্পর্কে সচেতনতা বৃদ্ধি পাবে।\nবিভাগীয় কমিশনার আরও বলেন, তামাক কোম্পানিগুলো দেশের মেধাবী লোকদেরকে উচ্চ বেতনে চাকরি দেওয়ার মাধ্যমে তাদের ব্যবসার পলিসি নির্ধারণ ও ব্যবসার প্রসার করছে। তাই তাদের বিরুদ্ধে কাজ করে তামাক নিয়ন্ত্রণ করার জন্য সরকার, উন্নয়ন সংগঠনসহ সর্বস্তরের মানুষকে এগিয়ে আসতে হবে।\nএসময় সিটি করপোরেশন ও পৌরসভাসহ স্থানীয় প্রশাসনকে উদ্যোগী হওয়ার জন্য আহ্বান জানান তিনি।\nনগরের হাসপাতাল, রেস্টুরেন্ট, শিক্ষাপ্রতিষ্ঠান, পাবলিক বাস ও সরকারি অফিসে ‘ধূমপান ও তামাকজাত দ্রব্য ব্যবহার’(নিয়ন্ত্রণ) আইনের বাস্তবায়নের পরিস্থিতি যাচাইয়ে চলতি বছরের জুনে একটি জরিপ পরিচালনা করে ইপসা। জরিপের ফলাফলে উঠে আসে পাবলিক প্লেস ও পাবলিক পরিবহনে তামাক নিয়ন্ত্রণ আইন ভঙ্গের মারাত্মক চিত্র। জরিপের ফলাফল সম্পর্কে ধারণা প্রদানের লক্ষ্যে ও ফলাফল সম্বলিত প্রকাশনা (ফ্যাক্টশিট) উদ্বোধনের জন্য চট্টগ্রাম বিভাগীয় প্রশাসনের সঙ্গে এই সভার আয়োজন করে সংস্থাটি।\nবিশেষ অতিথির বক্তব্যে চট্টগ্রামের স্থানীয় সরকার পরিচালক দীপক চক্রবর্ত্তী বলেন, এই জরিপের মাধ্যমে আমরা তামাক নিয়ন্ত্রণে আমাদের অবস্থানটা জানতে পেরেছি। তামাক নিয়ন্ত্রণে স্থানীয় সরকার প্রতিষ্ঠানসমূহ উদ্যোগ গ্রহণ করতে এলজিআরডি ইতোমধ্যে সার্কুলার জারি করেছে।\nঅতিরিক্ত বিভাগীয় কমিশনার (উন্নয়ন) মো. নুরুল আলম নিজামী বলেন, এই জরিপে বিভিন্ন সরকারি অফিসে তামাক আইন ভঙ্গের চিত্র উঠে এসেছে। চট্টগ্রাম বিভাগের সব সরকারি অফিসকে তামাক নিয়ন্ত্রণ আইন বাস্তবায়নে চট্টগ্রাম বিভাগীয় প্রশাসন সার্কুলার জারি করবে।\nসভায় জরিপের ফলাফল সম্পর্কে মূল উপস্থাপনা তুলে ধরেন ইপসার উপপরিচালক নাছিম বানু।\nসভায় অন্যান্যের মধ্যে আরও উপস্থিত ছিলেন অতিরিক্ত বিভাগীয় কমিশনার (সার্বিক) শংকর রঞ্জন সাহা, সিনিয়র সহকারী কমিশনার নিজাম উদ্দিন আহমেদ, বিভাগীয় কমিশনারের একান্ত সচিব মু. ইনামুল হাছান, চট্টগ্রামের সিভিল সার্জন শেখ ফজলে রাব্বি, সিটিএফকের প্রোগ্রাম অফিসার মো. আতাউর রহমান, সহকারী পরিচালক (স্বাস্থ্য) ডা. মো. শফিকুল ইসলাম, ফায়ার সার্ভিসের উপসহকারী পরিচালক পূর্ণচন্দ্র মুৎসুদ্দী, সহকারী কলেজ পরিদর্শক মো. আব্দুল আজিজ, জেলা তথ্য অফিসের উপপরিচালক মো. সাঈদ হোসেন, সহকারী বিদ্যালয় পরিদর্শক মো. জাহাঙ্গীর আলম, প্রাথমিক শিক্ষা অধিদপ্তরের সহকারী পরিচালক রাশেদা বেগম, সিনিয়র স্বাস্থ্য শিক্ষা কর্মকর্তা সুমন চন্দ্র দেবনাথ, ইপসার প্রোগ্রাম অফিসার মো. ওমর শাহেদ হিরো, সিভয়েস ডট কমের সম্পাদক এম নাসিরুল হক, এন্টি ট্যোবেকো মিডিয়া এলায়েন্সের সদস্য সাংবাদিক কামরুল হুদা, সদস্য সাংবাদিক মোহাম্মদ গিয়াস উদ্দিন, কাউন্সিলর মো. গিয়াস উদ্দিন, কাউন্সিলর আনজুমান আরা বেগম, চট্টগ্রাম মেট্রোপলিটন পরিবহণ মালিক গ্রুপের সহসভাপতি এমএ ওয়াহেদ, ক্যাবের সভাপতি এসএম নাজের হোসাইন ও সপ্নীল বাংলাদেশের নির্বাহী পরিচালক মোহাম্মদ আলী শিকদার।\nকমিশনারতামাক নিয়ন্ত্রণমোবাইল কোর্ট\nনিয়ন্ত্রণ হারিয়ে চাঁদের গাড়ি খাদে, আহত ৬\nলালখানবাজারে যুবকের ঝুলন্ত মরদেহ উদ্ধার


মার্থার বিশ্বাস পুরস্কৃত হয়েছিল | প্রকৃত বিশ্বাস\n“আমি বিশ্বাস করিয়াছি”\n১. মার্থার শোক ও এর কারণ ব্যাখ্যা করুন।\nমার্থা তার মনের চোখে তার ভাইয়ের কবর অর্থাৎ পাথর দিয়ে মুখ বন্ধ করা একটা গুহা দেখতে পাচ্ছিলেন। তার শোকের বোঝা সেই পাথরের মতোই ভারী ছিল। তিনি বিশ্বাসই করতে পারছিলেন না যে, তার প্রিয় লাসার আর নেই। চার দিন হল লাসার তার শেষ নিঃশ্বাস ত্যাগ করেছেন আর এই চারটে দিন হয়তো কান্নাকাটিতে, লোকেদের যাওয়া-আসায় ও সান্ত্বনাজনক কথাবার্তায় কেটে গিয়েছিল।\n২, ৩. (ক) যিশুকে দেখে মার্থার কেমন লেগেছিল? (খ) মার্থা যে-গুরুত্বপূর্ণ মন্তব্য করেছিলেন, তা তার সম্বন্ধে কী জানায়?\n২ আর এখন, মার্থার সামনে যিনি দাঁড়িয়ে রয়েছেন, তিনি লাসারের খুব প্রিয় ছিলেন। যিশুকে দেখে তার শোক হয়তো আরও তীব্র হয়ে উঠেছিল, কারণ সমগ্র পৃথিবীর মধ্যে তিনিই ছিলেন সেই ব্যক্তি, যিনি তার ভাইকে বাঁচাতে পারতেন। তবুও, পাহাড়ের ওপরে থাকা একটা ছোট্ট শহর, বৈথনিয়ার বাইরে যিশুর সঙ্গে থাকায় মার্থা কিছুটা সান্ত্বনা খুঁজে পেয়েছিলেন। যিশুর সঙ্গে কিছুক্ষণ থাকার ফলে, তাঁর দেখানো দয়া ও সহমর্মিতার দ্বারা তিনি সান্ত্বনা ও উৎসাহ লাভ করেছিলেন। যিশু মার্থাকে কয়েকটা প্রশ্ন জিজ্ঞেস করেছিলেন, যেগুলো মার্থাকে পুনরুত্থানের প্রতি তার বিশ্বাসের ওপর মনোযোগ কেন্দ্রীভূত করতে সাহায্য করেছিল। সেই কথোপকথন মার্থাকে সবচেয়ে গুরুত্বপূর্ণ একটা মন্তব্য করতে পরিচালিত করেছিল: “আমি বিশ্বাস করিয়াছি যে, জগতে যাঁহার আগমন হইবে, আপনি সেই খ্রীষ্ট, ঈশ্বরের পুত্ত্র।”—যোহন ১১:২৭.\n৩ আগের কথাগুলো যেমন দেখায়, মার্থা ছিলেন এমন একজন নারী, যার অসাধারণ বিশ্বাস ছিল। বাইবেল তার সম্বন্ধে আমাদেরকে যতটুকু জানায়, তা অত্যন্ত গুরুত্বপূর্ণ এমন অনেক শিক্ষা প্রদান করে, যেগুলো আমাদের নিজেদের বিশ্বাসকে শক্তিশালী করতে সাহায্য করতে পারে। কীভাবে তা করতে পারে, সেটা দেখার জন্য আসুন আমরা বাইবেলে মার্থা সম্বন্ধে দেওয়া প্রথম বিবরণটি বিবেচনা করি।\n“চিন্তিত ও উদ্বিগ্ন”\n৪. মার্থার পরিবারে কে কে ছিলেন আর যিশুর সঙ্গে এই পরিবারের কেমন সম্পর্ক ছিল?\n৪ কয়েক মাস আগের কথা। লাসার তখন বেঁচে আছেন ও সুস্থ আছেন। বৈথনিয়ায় তার বাড়িতে সবচেয়ে বিখ্যাত একজন অতিথি, যিশু খ্রিস্ট আসতে যাচ্ছিলেন। প্রাপ্তবয়স্ক তিন ভাই-বোন লাসার, মার্থা ও মরিয়ম নিঃসন্দেহে একই বাড়িতে বাস করতেন। কিছু গবেষক ইঙ্গিত করে যে, মার্থা হয়তো তিন জনের মধ্যে বড়ো ছিলেন, কারণ তিনিই আতিথেয়তা দেখানোর ব্যাপারে উদ্যোগ নিয়েছিলেন বলে মনে হয় এবং কখনো কখনো তার নামই প্রথমে উল্লেখ করা হয়েছে। (যোহন ১১:৫) এই তিন জনের মধ্যে কারোরই কখনো বিয়ে হয়েছিল কি না, তা জানার কোনো উপায় নেই। যা-ই হোক না কেন, তারা যিশুর ঘনিষ্ঠ বন্ধু হয়ে উঠেছিলেন। যিহূদিয়ায়, যেখানে যিশু অনেক বিরোধিতা ও বিদ্বেষের মুখোমুখি হয়েছিলেন, সেখানে পরিচর্যা করার সময় তিনি তাদের বাড়িতে আশ্রয় নিতেন। নিঃসন্দেহে, তিনি শান্তি ও সমর্থনের সেই আশ্রয়স্থলের জন্য খুবই কৃতজ্ঞ ছিলেন।\n৫, ৬. (ক) সেইসময় যিশুর পরিদর্শনকালে মার্থা কেন এত ব্যস্ত হয়ে পড়েছিলেন? (খ) যিশু যখন তাদের বাড়িতে এসেছিলেন, তখন মরিয়ম কী করেছিলেন?\n৫ মার্থাকে বাড়ির আরামদায়ক পরিবেশ বজায় রাখার জন্য ও আতিথেয়তা দেখানোর ব্যাপারে অনেক কাজ করতে হতো। একজন ব্যস্ত, পরিশ্রমী ব্যক্তি হিসেবে তিনি প্রায়ই কাজের মধ্যে ডুবে থাকতেন বলে মনে হয়। সেইসময় যিশুর এই পরিদর্শনের সময়েও মার্থার ব্যস্ততা ব্যতিক্রমী ছিল না। দেরি না করে তিনি তার সেই বিশেষ অতিথি এবং খুব সম্ভবত তাঁর কয়েক জন ভ্রমণসঙ্গীর বেশ কয়েকটা পদ-সহ এক বিশেষ খাবারের আয়োজন করার পরিকল্পনা করেছিলেন। সেই সময়ে, আতিথেয়তা দেখানো খুবই গুরুত্বপূর্ণ বিষয় ছিল। একজন অতিথি আসলে, তাকে চুম্বন করে অভ্যর্থনা জানানো হতো, জুতো খুলে তার পা ধুইয়ে দেওয়া হতো এবং তার মাথায় সুগন্ধি তেল মাখানো হতো। (পড়ুন, লূক ৭:৪৪-৪৭.) আর তার থাকার ও খাওয়া-দাওয়ার ব্যাপারে সমস্ত যত্ন নেওয়া হতো।\n৬ তাদের সেই বিশেষ অতিথির যত্ন নেওয়ার জন্য মার্থা ও মরিয়মের অনেক কাজ করতে হতো। মরিয়ম, যাকে কখনো কখনো দু-জনের মধ্যে বেশি সংবেদনশীল ও চিন্তাশীল বলে মনে করা হয়, তিনি নিশ্চয়ই প্রথমদিকে তার দিদিকে সাহায্য করেছিলেন। কিন্তু যিশু আসার পর, বিষয়গুলো পালটে গিয়েছিল। যিশু সেখানে উপস্থিত লোকেদেরকে শিক্ষা দেওয়ার জন্য এই উপলক্ষ্যকে ব্যবহার করেছিলেন। সেই সময়কার ধর্মীয় নেতাদের বিপরীতে, যিশু নারীদের সম্মান করতেন এবং ঈশ্বরের রাজ্য, যা তাঁর পরিচর্যার বিষয়বস্তু ছিল, সেই সম্বন্ধে তাদেরকে নির্দ্বিধায় শিক্ষা দিতেন। মরিয়ম এই সুযোগ পাওয়ায় রোমাঞ্চিত হয়ে তাঁর পায়ের কাছে বসে তাঁর সমস্ত কথা শুনছিলেন।\n৭, ৮. কেন মার্থার মনের মধ্যে চাপ বাড়ছিল আর শেষপর্যন্ত কীভাবে তিনি তা প্রকাশ করেছিলেন?\n৭ মার্থার মনের মধ্যে যে-চাপ বাড়ছিল, তা আমরা কল্পনা করতে পারি। অতিথিদের জন্য তাকে যে-সমস্ত খাবার প্রস্তুত করতে হতো এবং যে-সমস্ত কাজ করতে হতো, সেগুলোর কথা ভেবে তিনি আরও বেশি চিন্তিত ও বিক্ষিপ্ত হয়ে পড়েছিলেন। কাজের ব্যস্ততায় চলাফেরা করার সময়, মার্থা যখন দেখেছিলেন যে, তার বোন তাকে সাহায্য করার পরিবর্তে বসে আছে, তখন তিনি কি কিছুটা রেগে গিয়েছিলেন, দীর্ঘশ্বাস ফেলেছিলেন অথবা বিরক্তি প্রকাশ করেছিলেন? যদি তিনি তা করে থাকেন, তাহলে তাতে আশ্চর্য হওয়ার কিছু নেই। এইসমস্ত কাজ তিনি একা হাতে সামলাতে পারতেন না!\n৮ শেষপর্যন্ত, মার্থা তার বিরক্তিকে আর চেপে রাখতে পারেননি। যিশুর কথায় বাধা দিয়ে উত্তেজনার বশে তিনি বলে ফেলেছিলেন: “প্রভু, আপনি কি কিছু মনে করিতেছেন না যে, আমার ভগিনী পরিচর্য্যার ভার একা আমার উপরে ফেলিয়া রাখিয়াছে? অতএব উহাকে বলিয়া দিউন, যেন আমার সাহায্য করে।” (লূক ১০:৪০) কথাগুলো খুবই কড়া ছিল। বেশ কয়েকটা অনুবাদ মার্থার করা প্রশ্নকে এভাবে অনুবাদ করে: “প্রভু, আপনার কি কোন চিন্তা নেই . . . ?” এরপর তিনি যিশুকে বলেছিলেন, যেন যিশু মরিয়মকে সংশোধন করেন ও তাকে কাজে ফিরে যেতে বলেন।\n৯, ১০. (ক) যিশু উত্তরে মার্থাকে কী বলেছিলেন? (খ) কীভাবে আমরা জানি যে, যিশু মার্থার পরিশ্রমকে উপেক্ষা করেননি?\n৯ যিশুর উত্তর হয়তো মার্থাকে অবাক করেছিল, যেমনটা সেইসময় থেকে বাইবেলের অনেক পাঠককে অবাক করেছে। তিনি কোমলভাবে বলেছিলেন: “মার্থা, মার্থা, তুমি অনেক বিষয়ে চিন্তিত ও উদ্বিগ্ন আছ; কিন্তু অল্প কএকটী বিষয়, বরং একটী মাত্র বিষয় আবশ্যক; বাস্তবিক মরিয়ম সেই উত্তম অংশটী মনোনীত করিয়াছে, যাহা তাহার নিকট হইতে লওয়া যাইবে না।” (লূক ১০:৪১, ৪২) যিশু কী বোঝাতে চেয়েছিলেন? তিনি কি মার্থাকে বস্তুবাদী বলছিলেন? তিনি কি উত্তম খাবার প্রস্তুত করার ব্যাপারে তার কঠোর পরিশ্রমকে উপেক্ষা করছিলেন?\nযদিও মার্থা “অনেক বিষয়ে চিন্তিত ও উদ্বিগ্ন” ছিলেন, তবুও তিনি নম্রভাবে সংশোধন গ্রহণ করেছিলেন\n১০ না। স্পষ্টতই, যিশু দেখেছিলেন যে, মার্থার উদ্দেশ্য ছিল প্রেমময় ও আন্তরিক। এ ছাড়া, তিনি মনে করেননি যে, উদারভাবে আতিথেয়তা দেখানো মানেই তা ভুল। কিছুদিন আগে, তিনি ‘বড় এক ভোজে’ আনন্দের সঙ্গে যোগদান করেছিলেন, যা মথি তাঁর জন্য আয়োজন করেছিলেন। (লূক ৫:২৯) এই ক্ষেত্রে মার্থার খাবার প্রস্তুত করা মূল বিষয় ছিল না; বরং এটা ছিল অগ্রাধিকার দেওয়ার বিষয়। অনেক রকমের খাবার প্রস্তুত করার ব্যাপারে তিনি এতই চিন্তিত ছিলেন যে, তিনি সবচেয়ে গুরুত্বপূর্ণ বিষয়টাকে উপেক্ষা করেছিলেন। সেটা কী ছিল?\nযিশু মার্থার আতিথেয়তার প্রতি উপলব্ধি দেখিয়েছিলেন আর তিনি জানতেন যে, মার্থার উদ্দেশ্য ছিল প্রেমময় ও আন্তরিক\n১১, ১২. কীভাবে যিশু মার্থাকে কোমলভাবে সংশোধন করেছিলেন?\n১১ যিহোবা ঈশ্বরের একজাত পুত্র যিশু, সত্য শেখানোর জন্য মার্থার বাড়িতে ছিলেন। কোনো কিছুই—যেটার অন্তর্ভুক্ত প্রেমের সঙ্গে প্রস্তুত করা মার্থার খাবার—এর চেয়ে বেশি গুরুত্বপূর্ণ হতে পারে না। নিঃসন্দেহে, যিশু এই জন্য দুঃখ পেয়েছিলেন যে, মার্থা তার বিশ্বাসকে আরও দৃঢ় করার এই অদ্বিতীয় সুযোগকে হারাচ্ছিলেন, কিন্তু তিনি মার্থাকে নিজের বিষয়টা বেছে নিতে দিয়েছিলেন। * মরিয়মও যাতে সেই সুযোগটা হারায় সেইজন্য যিশুর মাধ্যমে চাপ দেওয়াটা মার্থার ঠিক হয়নি।\n১২ তাই, যিশু মার্থার উত্তেজিত অবস্থাকে শান্ত করার জন্য মৃদুস্বরে বার বার মার্থার নাম উল্লেখ করে তাকে কোমলভাবে সংশোধন করেছিলেন আর তিনি তাকে আশ্বাস দিয়েছিলেন যে, “অনেক বিষয়ে চিন্তিত ও উদ্বিগ্ন” হওয়ার প্রয়োজন নেই। বিশেষ করে যখন আধ্যাত্মিক ভোজের ব্যবস্থা ছিল, তখন একটা বা দুটো পদের সাধারণ খাবারই যথেষ্ট হতো। তাই, মরিয়ম যে-“উত্তম অংশটী” বাছাই করেছিলেন, যা ছিল যিশুর কাছ থেকে শেখার সুযোগ, তা তিনি কীভাবেই-বা তার কাছ থেকে কেড়ে নিতে পারতেন!\n১৩. যিশু যেভাবে মার্থাকে সংশোধন করে দিয়েছিলেন, তা থেকে আমরা কী শিখতে পারি?\n১৩ এই ছোট্ট ঘরোয়া দৃশ্যটা আজকের দিনের খ্রিস্টের অনুসারীদের অনেক শিক্ষা প্রদান করে। আমাদের “আত্মাতে দীনহীন” অবস্থা বা আধ্যাত্মিক চাহিদাকে পূরণ করার জন্য আমরা কখনোই কোনো কিছুকে বাধা হতে দেব না। (মথি ৫:৩) যদিও আমরা মার্থার উদার, পরিশ্রমী মনোভাবকে অনুকরণ করতে চাই, কিন্তু একইসময়ে আমরা কখনোই আতিথেয়তা দেখানোর ক্ষেত্রে কম গুরুত্বপূর্ণ বিষয়গুলো নিয়ে অতিরিক্ত “চিন্তিত ও উদ্বিগ্ন” হতে গিয়ে সবচেয়ে গুরুত্বপূর্ণ বিষয়টাকে হারাতে চাই না। আমরা সহবিশ্বাসীদের সঙ্গে মেলামেশা করি, মূলত তাদেরকে ভালো ভালো খাবার খাওয়ানোর বা তাদের ভালো ভালো খাবার খাওয়ার জন্য নয় বরং উভয় পক্ষের আশ্বাস বা উৎসাহ লাভ এবং আধ্যাত্মিক বর প্রদান করার জন্য। (পড়ুন, রোমীয় ১:১১, ১২.) এমনকী অতি সাধারণ খাবারও এই ধরনের উপলক্ষ্যকে গঠনমূলক করে তুলতে পারে।\nএকজন প্রিয় ভাই মারা গিয়েছিলেন—তাকে পুনরুত্থিত করা হয়েছিল\n১৪. কেন আমরা নিশ্চিত থাকতে পারি যে, মার্থা সংশোধন গ্রহণ করার ক্ষেত্রে এক ভালো উদাহরণ স্থাপন করেছিলেন?\n১৪ যিশু যে মার্থাকে কোমলভাবে সংশোধন করেছিলেন, তা কি তিনি গ্রহণ করেছিলেন এবং তা থেকে শিখেছিলেন? এই নিয়ে আমাদের চিন্তা করার প্রয়োজন নেই। মার্থার ভাই সম্বন্ধে এক রোমাঞ্চকর বিবরণের সঙ্গে পরিচয় করিয়ে দেওয়ার সময়, প্রেরিত যোহন আমাদেরকে মনে করিয়ে দেন: “যীশু মার্থাকে ও তাঁহার ভগিনীকে এবং লাসারকে প্রেম করিতেন।” (যোহন ১১:৫) যিশুর বৈথনিয়ায় যাওয়ার বিষয়ে আগে যে-বর্ণনা তুলে ধরা হয়েছে, সেই সময় থেকে কয়েক মাস কেটে গিয়েছে। স্পষ্টতই, মার্থা বিমর্ষ হয়ে থাকেননি; তিনি যিশুর দেওয়া প্রেমময় পরামর্শের জন্য তাঁর বিরুদ্ধে রাগ পোষণ করে রাখেননি। তিনি তাঁর পরামর্শে মনোযোগ দিয়েছিলেন। এই ব্যাপারেও, মার্থা আমাদের জন্য বিশ্বাসের এক চমৎকার উদাহরণ স্থাপন করেছেন, কারণ আমাদের মধ্যে কারই-বা মাঝেমধ্যে ছোটোখাটো সংশোধনের প্রয়োজন হয় না?\n১৫, ১৬. (ক) তার ভাই যখন অসুস্থ হয়ে পড়েছিলেন, তখন মার্থা সম্ভবত কীভাবে তার যত্ন নিয়েছিলেন? (খ) কেন মার্থা ও মরিয়মের আশা ভঙ্গ হয়েছিল?\n১৫ তার ভাই যখন অসুস্থ হয়ে পড়েছিলেন, তখন মার্থা নিজে তার ভালোমতো যত্ন নিয়েছিলেন। তার যন্ত্রণাকে লাঘব করার এবং তাকে সুস্থ হয়ে উঠতে সাহায্য করার জন্য তিনি তার যথাসাধ্য করেছিলেন। তা সত্ত্বেও, লাসার ক্রমশ আরও অসুস্থ হয়ে পড়েছিলেন। ঘন্টার পর ঘন্টা ধরে তার বোনেরা পাশে থেকে তার যত্ন নিয়েছিলেন। মার্থা কত বারই না তার ভাইয়ের শুকনো মুখের দিকে একদৃষ্টিতে তাকিয়ে, তারা একসঙ্গে যে-দিনগুলো কাটিয়েছিলেন ও তাদের সুখ-দুঃখকে ভাগ করে নিয়েছিলেন, সেগুলোর কথা মনে করছিলেন!\n১৬ যখন মনে হয়েছিল যে, লাসারকে আর কোনোভাবে সুস্থ করে তোলা যাবে না, তখন মার্থা ও মরিয়ম যিশুর কাছে এক বার্তা পাঠিয়েছিলেন। তিনি যেখানে প্রচার করছিলেন, সেটা দু-দিনের পথ ছিল। তাদের বার্তাটা খুবই সংক্ষিপ্ত ছিল: “প্রভু, দেখুন, আপনি যাহাকে ভাল বাসেন তাহার পীড়া হইয়াছে।” (যোহন ১১:১, ৩) তারা জানতেন যে, যিশু তাদের ভাইকে ভালোবাসেন আর তাদের বিশ্বাস ছিল যে, তাঁর বন্ধুকে সাহায্য করার জন্য তিনি তাঁর যথাসাধ্য করবেন। তারা কি এমনটা আশা করেছিলেন যে, যিশু হয়তো খুব বেশি দেরি হওয়ার আগেই সেখানে আসবেন? যদি তা-ই করে থাকেন, তাহলে তাদের সেই আশা ভঙ্গ হয়েছিল। লাসার মারা গিয়েছিলেন।\n১৭. কোন বিষয়টা মার্থাকে বিভ্রান্ত করেছিল আর যিশু শহরের কাছাকাছি এসেছেন শুনে তিনি কেমন প্রতিক্রিয়া দেখিয়েছিলেন?\n১৭ মার্থা ও মরিয়ম, দু-জনেই তাদের ভাইয়ের জন্য শোক করেছিলেন, তাকে কবর দেওয়ার সমস্ত ব্যবস্থা করেছিলেন এবং বৈথনিয়া ও আশেপাশের জায়গা থেকে আসা অতিথিদের দেখাশোনা করেছিলেন। তখনও যিশুর কোনো খবর নেই। সময় অতিবাহিত হওয়ার সঙ্গে সঙ্গে মার্থা হয়তো আরও বেশি বিভ্রান্ত হয়ে পড়েছিলেন। অবশেষে, লাসার মারা যাওয়ার চার দিন পর, মার্থা শুনতে পেয়েছিলেন যে, যিশু শহরের কাছাকাছি এসেছেন। এমনকী এই অত্যন্ত দুঃখজনক সময়েও সদাব্যস্ত মহিলা মার্থা, উঠে মরিয়মকে কিছু না বলেই যিশুর সঙ্গে দেখা করতে ছুটে গিয়েছিলেন।—পড়ুন, যোহন ১১:১৮-২০.\n১৮, ১৯. মার্থা কোন আশা সম্বন্ধে প্রকাশ করেছিলেন আর কেন তার বিশ্বাস খুবই উল্লেখযোগ্য ছিল?\n১৮ মার্থা যখন তার প্রভুকে দেখতে পেয়েছিলেন, তখন যে-বিষয়টা তাকে ও মরিয়মকে কয়েক দিন ধরে যন্ত্রণা দিয়ে চলছিল, তা তিনি বলেছিলেন: “প্রভু, আপনি যদি এখানে থাকিতেন, আমার ভাই মরিত না।” কিন্তু, মার্থার আশা ও বিশ্বাস ম্লান হয়ে যায়নি। তিনি আরও বলেছিলেন: “আর এখনও আমি জানি, আপনি ঈশ্বরের কাছে যে কিছু যাচ্ঞা করিবেন, তাহা ঈশ্বর আপনাকে দিবেন।” তার বিশ্বাসকে দৃঢ় করার জন্য যিশু সঙ্গেসঙ্গে কিছু বলেছিলেন: “তোমার ভাই আবার উঠিবে।”—যোহন ১১:২১-২৩.\n১৯ মার্থা ভেবেছিলেন যে, যিশু ভবিষ্যৎ পুনরুত্থানের বিষয় বলছিলেন, তাই তিনি উত্তর দিয়েছিলেন: “আমি জানি, শেষ দিনে পুনরুত্থানে সে উঠিবে।” (যোহন ১১:২৪) সেই শিক্ষার প্রতি তার বিশ্বাস উল্লেখযোগ্য ছিল। কিছু যিহুদি ধর্মীয় নেতা, যাদেরকে সদ্দূকী বলা হতো, তারা পুনরুত্থানের শিক্ষাকে অস্বীকার করত, যদিও অনুপ্রাণিত শাস্ত্রে সেই সম্বন্ধে স্পষ্টভাবে শিক্ষা দেওয়া হয়েছিল। (দানি. ১২:১৩; মার্ক ১২:১৮) কিন্তু, মার্থা জানতেন যে, যিশু পুনরুত্থানের আশা সম্বন্ধে শিক্ষা দিয়েছিলেন আর এমনকী লোকেদের পুনরুত্থিতও করেছিলেন—তবে এমন কাউকে নয়, যিনি লাসারের মতো কয়েক দিন ধরে মৃত অবস্থায় ছিলেন। তিনি জানতেন না যে, কী ঘটতে চলেছিল।\n২০. যোহন ১১:২৫-২৭ পদে লিপিবদ্ধ যিশুর অবিস্মরণীয় উক্তি ও তার উত্তরে মার্থার বলা কথার অর্থ ব্যাখ্যা করুন।\n২০ এরপর, যিশু অবিস্মরণীয় এই উক্তি করেছিলেন: “আমিই পুনরুত্থান ও জীবন।” বস্তুত, যিহোবা ঈশ্বর তাঁর পুত্রকে ভবিষ্যতে পৃথিবীব্যাপী লোকেদের পুনরুত্থিত করার ক্ষমতা দিয়েছেন। যিশু মার্থাকে জিজ্ঞেস করেছিলেন: “ইহা কি বিশ্বাস কর?” এরপর, মার্থা সেই উত্তর দিয়েছিলেন, যা এই অধ্যায়ের শুরুতে আলোচনা করা হয়েছে। তিনি বিশ্বাস করতেন যে, যিশু ছিলেন খ্রিস্ট বা মশীহ এবং যিহোবা ঈশ্বরের পুত্র আর তিনিই ছিলেন সেই ব্যক্তি, যিনি জগতে আসবেন বলে ভাববাদীরা ভাববাণী করেছিলেন।—যোহন ৫:২৮, ২৯; পড়ুন, যোহন ১১:২৫-২৭.\n২১, ২২. (ক) যারা শোকার্ত তাদের প্রতি যিশু কীভাবে তাঁর অনুভূতি প্রকাশ করেছিলেন? (খ) লাসারের পুনরুত্থানের বিবরণ দিন।\n২১ যিহোবা ঈশ্বর ও তাঁর পুত্র, যিশু খ্রিস্ট কি মার্থার মতো বিশ্বাসকে মূল্যবান বলে মনে করেন? এরপর মার্থার চোখের সামনে যে-ঘটনাগুলো ঘটেছিল, সেগুলো এর সবচেয়ে স্পষ্ট উত্তর প্রদান করে। তিনি তার বোনকে ডাকার জন্য দৌড়ে গিয়েছিলেন। এরপর, তিনি দেখেছিলেন যে, মরিয়মের এবং তার সঙ্গে থাকা শোকার্ত ব্যক্তিদের সঙ্গে কথা বলার সময়, যিশু গভীরভাবে প্রভাবিত হয়েছিলেন। মৃত্যুর কারণে যে-দুঃখ হয়, সেটার প্রতি যিশু যখন খোলাখুলিভাবে তাঁর গভীর শোক প্রকাশ করেছিলেন, তখন মার্থা দেখেছিলেন যে, তাঁর চোখে জল এসে গিয়েছে। তিনি যিশুকে এই আদেশ দিতে শুনেছিলেন, তার ভাইয়ের কবর থেকে পাথরটা যেন সরানো হয়।—যোহন ১১:২৮-৩৯.\n২২ মার্থা আপত্তি জানিয়ে বলেছিলেন, মারা যাওয়ার পর চার দিন কেটে গিয়েছে, তাই মৃতদেহ থেকে এখন দুর্গন্ধ বের হবে আর সেটাই স্বাভাবিক ছিল। যিশু তাকে মনে করিয়ে দিয়েছিলেন: “আমি কি তোমাকে বলি নাই যে, যদি বিশ্বাস কর, তবে ঈশ্বরের মহিমা দেখিতে পাইবে?” তিনি বিশ্বাস করেছিলেন ও যিহোবা ঈশ্বরের মহিমা দেখেছিলেন। তক্ষুনি, ঈশ্বর লাসারকে জীবনে ফিরিয়ে আনার জন্য তাঁর পুত্রকে শক্তি প্রদান করেছিলেন! সেই মুহূর্তগুলোর কথা চিন্তা করে দেখুন, যেগুলো নিশ্চয়ই জীবনের শেষ দিন পর্যন্ত মার্থার স্মৃতিতে রয়ে গিয়েছিল: যিশুর আদেশমূলক আহ্বান, “লাসার, বাহিরে আইস”; লাসারকে যে-গুহায় কবর দেওয়া হয়েছিল, সেখান থেকে পুনরুত্থিত হয়ে তিনি যখন মৃতদেহে যে-কাপড় জড়ানো হতো, সেই কাপড় জড়ানো অবস্থায় বের হয়ে গুহার মুখে আসছিলেন, তখন গুহার ভিতর থেকে অস্পষ্ট আওয়াজ; যিশুর এই আদেশ, “ইহাকে খুলিয়া দেও, ও যাইতে দেও”; আর নিশ্চিতভাবেই, অত্যন্ত আনন্দে মার্থা ও মরিয়মের দৌড়ে গিয়ে তাদের ভাইকে জড়িয়ে ধরে তার কাঁধে মাথা রাখার স্মৃতি। (পড়ুন, যোহন ১১:৪০-৪৪.) মার্থার হৃদয়ের বোঝা হালকা হয়ে গিয়েছিল!\nযখন মার্থা ও মরিয়ম তাদের ভাইকে পুনরুত্থিত হতে দেখেছিলেন, তখন যিশুর প্রতি মার্থার বিশ্বাস পুরস্কৃত হয়েছিল\n২৩. যিহোবা ও যিশু আপনার জন্য কী করতে চান আর সেটার জন্য আপনাকে কী করতে হবে?\n২৩ এই বিবরণ দেখায় যে, মৃতদের পুনরুত্থান কেবল কাল্পনিক বিষয় নয়; এটা হল বাইবেলের হৃদয়গ্রাহী এক শিক্ষা এবং ঐতিহাসিকভাবে প্রমাণিত এক ঘটনা। (ইয়োব ১৪:১৪, ১৫) যিহোবা এবং তাঁর পুত্র বিশ্বাসকে পুরস্কৃত করে থাকেন, যেমনটা তাঁরা মার্থা, মরিয়ম ও লাসারের ক্ষেত্রে করেছিলেন। আপনি যদি দৃঢ় বিশ্বাস গড়ে তোলেন, তাহলে তাঁরা আপনাকেও এই ধরনের পুরস্কার দেবেন।\n“মার্থা পরিচর্য্যা করিলেন”\n২৪. বাইবেল মার্থার বিষয়ে শেষ কোন বিবরণ তুলে ধরে?\n২৪ বাইবেলের বিবরণ মার্থা সম্বন্ধে আর এক বার উল্লেখ করে। এটা ছিল পৃথিবীতে যিশুর জীবনের শেষ সপ্তাহের শুরুতে। তাঁর সামনে যে-কঠিন সময় অপেক্ষা করছিল তা ভালোভাবে অবগত থাকায়, যিশু আবারও তাঁর থাকার জায়গা হিসেবে বৈথনিয়ার সেই আশ্রয়স্থলকে বেছে নিয়েছিলেন। এখান থেকে তাঁকে ৩ কিলোমিটার পথ হেঁটে যিরূশালেমে যেতে হবে। যিশু ও লাসার, এখন কুষ্ঠী শিমোনের বাড়িতে রাতের খাবার খাচ্ছেন আর সেখানে আমরা মার্থা সম্বন্ধে এই শেষ উক্তি পাই: “মার্থা পরিচর্য্যা করিলেন।”—যোহন ১২:২.\n২৫. বর্তমানে মণ্ডলীগুলো কীভাবে মার্থার মতো এমন নারীদের পেয়ে আশীর্বাদপ্রাপ্ত হতে পারে?\n২৫ পরিশ্রমী নারী হিসেবে তিনি কতই-না চমৎকার এক উদাহরণ! বাইবেলে আমরা যখন তার সম্বন্ধে প্রথম উল্লেখ পাই, তখন তিনি কাজ করছেন; আর শেষ বিবরণে, তিনি তখনও কাজ করছেন, তার চারপাশে থাকা লোকেদের প্রয়োজনগুলোর যত্ন নেওয়ার জন্য তার যথাসাধ্য করছেন। বর্তমানে, খ্রিস্টের অনুসারীদের মণ্ডলীগুলো মার্থার মতো নারীদের পেয়ে আশীর্বাদপ্রাপ্ত, যারা নির্ভয়চিত্ত ও উদার, নিজেদেরকে বিলিয়ে দিয়ে তাদের বিশ্বাস অনুসারে কাজ করে। মার্থা কি পরবর্তীকালেও তা-ই করে চলেছিলেন? খুব সম্ভবত, হ্যাঁ। তিনি যদি তা করে থাকেন, তাহলে তিনি বিজ্ঞতার সঙ্গে কাজ করেছিলেন, কারণ তখনও তার আরও কিছু প্রতিবন্ধকতার মুখোমুখি হওয়া বাকি ছিল।\n২৬. মার্থার বিশ্বাস তাকে কী করতে সাহায্য করেছিল?\n২৬ কয়েক দিনের মধ্যে, মার্থাকে তার প্রিয় প্রভু, যিশুর কষ্টদায়ক মৃত্যু সহ্য করতে হয়েছিল। এ ছাড়া, সেই একই হত্যাকারী কপটীরা যারা যিশুকে হত্যা করেছিল, তারা লাসারকেও হত্যা করার জন্য বদ্ধপরিকর ছিল, কারণ তার পুনরুত্থান অনেকের বিশ্বাসকে শক্তিশালী করেছিল। (পড়ুন, যোহন ১২:৯-১১.) আর অবশ্যই, পরিশেষে মৃত্যু সেই প্রেমময় বন্ধনকে ছিন্ন করেছিল, যে-বন্ধন মার্থাকে তার ভাই-বোনের সঙ্গে একত্রে রেখেছিল। আমরা জানি না যে, কীভাবে অথবা কখন তা ঘটেছিল কিন্তু আমরা হয়তো এই ব্যাপারে নিশ্চিত থাকতে পারি: মার্থার অমূল্য বিশ্বাস তাকে শেষপর্যন্ত ধৈর্য ধরতে সাহায্য করেছিল। সেই কারণে, বর্তমানে খ্রিস্টানদের মার্থার বিশ্বাসকে অনুকরণ করা উচিত।\n^ অনু. 11 প্রথম শতাব্দীর যিহুদি সমাজে সাধারণত মেয়েদেরকে লেখাপড়া থেকে বঞ্চিত করা হতো। তারা যে-প্রশিক্ষণ পেত, সেটার মধ্যে ছিল বাড়ির বিভিন্ন কাজকর্ম। সেই কারণেই হয়তো একজন মেয়েকে এক গুরুর পায়ের কাছে বসে শিক্ষা নিতে দেখা, মার্থার কাছে অস্বাভাবিক বলে মনে হয়েছিল।\nযিশু মার্থাকে যে-পরামর্শ দিয়েছিলেন, তা থেকে আমরা কী শিখতে পারি?\nকোন কোন উপায়ে মার্থা উদার ও পরিশ্রমী মনোভাব দেখিয়েছিলেন?\nকীভাবে মার্থা উল্লেখযোগ্য বিশ্বাস দেখিয়েছিলেন?\nকোন কোন উপায়ে আপনি মার্থার বিশ্বাস অনুকরণ করতে চান?\nমার্থা—“আমি বিশ্বাস করিয়াছি”


দাজ্জালের কি আবির্ভাব ঘটেছে?\nকরোনাভাইরাসের বিস্তারের পর থেকেই আবার নতুন করে অনেকে এই প্রশ্নটা করছে- এটা কি দাজ্জালের কাজ? দাজ্জাল জিনিসটাই বা কী? আসলেই কি দাজ্জাল নামে কোনো কিছুর অস্তিত্ব আছে? কোথায় আছে এই দাজ্জাল? অথবা কবে আবির্ভাব ঘটবে দাজ্জালের?\nবলে রাখি, এসব বিষয়ে আমার এমন গভীর জ্ঞান নেই যে, আমি নিজেই মৌলিক কোনো লেখা লিখব। কাজেই আমি আমি যে লেখাটা লিখছি, সেটা মূলত শেখ ডঃ ইয়াসির ক্বাদির একাধিক লেকচার থেকে নেওয়া তথ্যের ভাবানুবাদ। উপস্থাপনের সুবিধার জন্য আমি নিজের মতো করে সাজিয়ে নিয়েছি, সিরিয়াল আগেপরে করেছি, কিন্তু তথ্য এবং উদাহরণগুলো সব ইয়াসির ক্বাদির লেকচার থেকেই নেওয়া।\nইয়াসির ক্বাদির লেকচারই কেন? কারণটা সহজ, আমার কাছে এ ধরনের টপিকে ইয়াসির ক্বাদির ব্যাখ্যাগুলোকেই যুগোপযোগী এবং বাস্তবসম্মত মনে হয়। হাদিস নিয়ে স্পেশালাইজেশন থাকার কারণে বিভিন্ন হাদিসকে পরিবেশ-পরিস্থিতির আলোকে কীভাবে বুঝতে হবে, তার কোন অংশকে সরাসরি গ্রহণ করতে হবে, কোন অংশকে কতটুকু রূপক অর্থে গ্রহণ করা যাবে, এবং তারচেয়েও বড় কথা, অন্যান্য স্কলাররা হাদিসটাকে কীভাবে ব্যাখ্যা করেছেন, এসব ব্যাপারে ইয়াসির ক্বাদির লেকচার থেকে পরিষ্কার একটা ধারণা পাওয়া যায়।\nএবার মূল আলোচনায় যাওয়া যাক। দাজ্জাল কে বা কী?\nদাজ্জাল হচ্ছে একটা অশুভ সত্ত্বা, যার আগমন ঘটবে শেষ জমানায়, পৃথিবী ধ্বংসের কাছাকাছি সময়ে। ইসলাম ধর্মবিশ্বাস অনুযায়ী, শেষ জমানায় ভালো এবং মন্দের মধ্যে যে চূড়ান্ত লড়াই হবে, তাতে একদিকে ঈমানদারদের নেতৃত্বে থাকবেন পুনরায় আবির্ভূত হওয়া মাসীহ ঈসা, আর তার বিপরীতে অবিশ্বাসীদের নেতৃত্বে থাকবে মাসিহ আদ-দাজ্জাল।\nএই চূড়ান্ত ভালোর সাথে চূড়ান্ত খারাপের চূড়ান্ত দ্বন্দ্বের ধারণা শুধু ইসলামেই ইউনিক না, খ্রিস্টধর্মেও আছে। খ্রিস্টানদের, বিশেষ করে ইভ্যাঞ্জেলিকাল খ্রিস্টানদের বিশ্বাস অনুযায়ী এই লড়াইটা হবে জেসাস ক্রাইস্ট তথা ট্রু মেসায়াহ এবং অ্যান্টি ক্রাইস্ট তথা ফলস মেসায়াহ'র মধ্যে। এই অ্যান্টি ক্রাইস্ট বা ফলস মেসায়াহ-ই হচ্ছে দাজ্জাল।\nইহুদীদের ধর্মে অবশ্য ঠিক সেভাবে দাজ্জালের কথা নাই। কিন্তু এই না থাকাটা খুবই গুরুত্বপূর্ণ- ধর্মীয় দিক থেকে তো বটেই, রাজনৈতিক দিক থেকেও। এবং ইসলাম ধর্মবিশ্বাস অনুযায়ী দাজ্জালের অধিকাংশ অনুসারীই যে হবে ইহুদীরা, সেটারও প্রধান একটা কারণ হচ্ছে তাদের ধর্মগ্রন্থে দাজ্জালের উল্লেখ না থাকাটা। এ ব্যাপারে পরে বিস্তারিত আলাপ করা হবে।\nঅনেকের মনেই প্রশ্ন জাগতে পারে, দাজ্জালের আবির্ভাবের ব্যাপারটা কতটুকু সত্য? দাজ্জালের কথা কি কুরআনে আছে, যে আমাদেরকে তা বিশ্বাস করতেই হবে? নাকি এটা শুধু অল্প কিছু দুর্বল হাদিসে বা অন্যান্য উপকথায় আছে, যা সেরকম জোরালোভাবে বিশ্বাস না করলেও চলবে? উত্তরটা সহজ। দাজ্জালের কথা কুরআনে নেই, কিন্তু এতো বেশি সহিহ হাদিসে এটার বর্ণনা আছে যে, এটাতে বিশ্বাস অপরিহার্য্য।\nদাজ্জালের বর্ণনা প্রায় সব হাদিসের বইয়ে আছে। সিহাহ সিত্তা হিসেবে পরিচিত ছয়টি প্রসিদ্ধ হাদিস গ্রন্থের বাইরেও মুসনাদ ইমাম আহমাদ, তাবারানিসহ বিভিন্ন হাদিস গ্রন্থে দাজ্জালের উপর প্রচুর হাদিস আছ, যেগুলো সহিহ হিসেবে স্বীকৃতি পেয়েছে। প্রায় ৪০ জন সাহাবি দাজ্জাল বিষয়ক বিভিন্ন হাদিস বর্ণনা করেছেন।\nকোনো বিষয়ে যখন বিপুল সংখ্যক সহিহ হাদিস পাওয়া যায়, তখন তাকে বলা হয় 'মুতাওয়াতের' তথা সর্বোচ্চ পর্যায়ের হাদিস, যা অনেকে বর্ণনা করেছেন। যখন একজন-দুইজন কোনো একটা ঘটনা বর্ণনা করেন, তখন হয়তো সেটা নিয়ে সন্দেহ করা যেতে পারে। কিন্তু যখন অনেক বেশি সংখ্যক সাহাবি সেটা বর্ণনা করেন, তখন তার সত্যতা নিয়ে কোনো সন্দেহ থাকে না। দাজ্জালের বিষয়টা হচ্ছে সেই পর্যায়ের।\nএখন কথা হচ্ছে, দাজ্জাল আসলে কী? দাজ্জাল কি কোনো ব্যক্তির নাম, নাকি এটা রূপক জাতীয় কিছু? এমন কি হতে পারে, দাজ্জাল বলতে আসলে উপমা হিসেবে কোনো সিস্টেমকে বোঝানো হয়েছে? যেমন টেলিভিশন, অথবা ডলার, অথবা ফেডারেল রিজার্ভ ব্যাংক, অথবা বিভিন্ন গোপন সংগঠন?\nযদিও কিছু কিছু ব্যক্তি বা গোষ্ঠী এ ধরনের ব্যাখ্যা দেওয়ার চেষ্টা করে, কিন্তু তা সঠিক না বলেই মনে হয়। কারণ একাধিক সহিহ হাদিসে দাজ্জালের দৈহিক বর্ণনা এতো বিস্তারিতভাবে এসেছে, যা কেবলমাত্র মানুষের সাথেই মানায়। তবে দাজ্জাল নামক সেই মানুষের থাকবে কিছু অতিমানবীয় ক্ষমতা, যার ফলে সে সহজেই মানুষকে বিভ্রান্ত করতে পারবে।\nকীভাবে বিভ্রান্ত করবে? সে প্রথমে নিজেকেই নবী হিসেবে, সুনির্দিষ্টভাবে বলতে গেলে মেসায়াহ তথা মাসিহ হিসেবে দাবি করবে। যেহেতু শেষ জমানায় মাসিহ ঈসা (আ)-এরও আসার কথা আছে এবং যেহেতু দাজ্জাল কিছু অলৌকিক ক্ষমতা প্রদর্শন করতে পারবে, তাই অনেকে তার এই দাবি বিশ্বাস করে, তার বিভিন্ন অলৌকিক ক্ষমতায় বিভ্রান্ত হয়ে তার ফাঁদে পা দিবে। নিজের দল ভারি করার পর একটা পর্যায়ে গিয়ে সে নিজেকে স্বয়ং খোদা হিসেবেও দাবি করবে।\nদাজ্জাল শব্দটার অর্থ কী? 'দাজ্জাল' কিন্তু দাজ্জালের প্রকৃত নাম না। তার প্রকৃত নাম হবে অন্য কিছু, দাজ্জাল হবে তার উপাধি বা পরিচয়। দাজ্জাল শব্দটা এসেছে আরবি "দাজালা" থেকে। দাজালা অর্থ মিশ্রণ ঘটানো বা প্রতারণা করা। কিন্তু সাধারণ কোনো প্রতারণা না, ভয়ঙ্কর ধরনের প্রতারণা।\nদাজ্জাল যেহেতু সর্বনিকৃষ্ট মিথ্যাকে সর্বশ্রেষ্ঠ সত্যের সাথে মিশিয়ে মানুষের সাথে প্রতারণা করবে, নিজেকে প্রথমে ঈসা এবং পরবর্তীতে খোদা দাবি করবে, তাই তার এই উপাধি হবে। প্রধান দাজ্জাল তথা মাসিহ আদ-দাজ্জাল হবে একজনই, যার আবির্ভাব ঘটবে শেষ জমানায়। কিন্তু এর আগে বিভিন্ন সময় অনেকগুলো ছোট ছোট দাজ্জালের আবির্ভাব ঘটবে, অথবা বলা যায় ঘটে গেছে।\nআবু হুরায়রা (রা) থেকে বর্ণিত সহিহ হাদিসে আছে, মহানবী হযরত মুহাম্মদ (স) বলেছেন, ততক্ষণ পর্যন্ত কিয়ামাত সংঘটিত হবে না যতক্ষণ না প্রায় ত্রিশজন মিথ্যাবাদী দাজ্জালের আগমন ঘটবে। আগমনের পর তারা প্রত্যেকেই দাবী করবে যে, তারা আল্লাহর রাসূল। (সহিহ মুসলিম)\nঅর্থাৎ এই হাদিস অনুযায়ী, যে ব্যক্তি নিজেকে আল্লাহর রাসুল হিসেবে দাবি করবে, তাকেই দাজ্জাল বলা যাবে। এবং কেয়ামতের পূর্বে এরকম অন্তত প্রায় ৩০জন দাজ্জালের আবির্ভাব ঘটবে। তবে এর মধ্যে অবশ্যই সবচেয়ে ভয়ঙ্কর হবে সর্বশেষ দাজ্জাল, যাকে নিয়ে এই আলোচনা।\nদাজ্জালকে মাসিহ আদ-দাজ্জাল বা ফলস মেসায়াহ বলা হয় কেন? মাসিহ বা মেসায়াহ মানে কী? মাসিহ শব্দটা এসেছে মাসাহা থেকে, যার অর্থ মুছে দেওয়া, ঘষা বা পরিষ্কার করা। আগেকার দিনে বনী ইসরায়েল বংশে যখন নতুন কোনো নবী আসত, তখন পূর্ববর্তী নবী জর্ডান নদীর নিয়ে পানি দিয়ে তার কপাল মুছে দিত। খ্রিস্টানদের মধ্যে ব্যাপটিজমের যে ধারণা প্রচলিত, শিশুকে পবিত্র পানি দিয়ে মুছে দেওয়া, সেটাও এখান থেকেই এসেছে।\nহযরত ঈসা (আ)-এর ক্ষেত্রে এটা করেছিলেন জন দ্য ব্যাপটিস্ট তথা হযরত ইয়াহইয়া (আ)। ঈসা (আ) হচ্ছেন সর্বশেষ নবী, যাকে আল্লাহর নির্দেশে মাসাহা করানো হয়েছিল। সেজন্যই তিনি মাসিহ ঈসা। কিন্তু তাহলে দাজ্জালকে কেন মাসিহ বলা হয়?\nধারণা করা যায়, সম্ভবত দাজ্জালকেও মাসাহা করানো হবে। যেহেতু সে নিজেকে নবী দাবি করবে, তাই সম্ভবত তার অনুসারী ইহুদীরা তাকে সত্যিকার ঈসা মনে করে তাকে মাসাহা করবে। আর সে জন্যই সে মাসিহ আদ-দাজ্জাল বা ফলস মেসায়াহ।\nদাজ্জাল কখন আসবে? এর উত্তরে এক কথায় বলা যায় শেষ জমানায়। কিন্তু এই শেষ জমানা কবে? সেটা সঠিকভাবে বলা সম্ভব না। কারো পক্ষে ভবিষ্যদ্বাণী করা সম্ভব না যে, অমুক সালে দাজ্জাল আসবে। কারণ রাসুল (স) নিজেও এ ব্যাপারে পরিষ্কার কোনো দিনক্ষণ বলে যাননি। তবে তিনি দাজ্জালের আগমনের অনেকগুলো পূর্বশর্ত বলে গেছেন, যেগুলো সাধারণভাবে কেয়ামতের আলামত নামেই পরিচিত।\nদাজ্জাল হচ্ছে কেয়ামতের ১০টি বড় আলামতের একটি। কেয়ামতের অনেকগুলো ছোট ছোট আলামত আছে, যার অনেকগুলোই বাস্তবায়িত হয়েছে, অল্প কিছু এখনও বাস্তবায়িত হয়নি। এ ধরনের ছোট আলামতের মধ্যে সর্বশেষটি হচ্ছে মাহদির আগমন।\nআর বড় আলামতগুলোর মধ্যে প্রথমটি হচ্ছে দাজ্জালের আগমন। মাহদির আগমনের কিছু কাল পরেই দাজ্জালের আগমন ঘটবে, এবং তারও কিছু কাল পরে ঈসা (আ)-এর আগমন ঘটবে। অন্তত কিছুটা সময় তারা তিনজন একইসাথে পৃথিবীতে অবস্থান করবে।\nসুতরাং বলা যায়, ইমাম মাহদি না আসা পর্যন্ত দাজ্জাল আসবে না। এখন প্রশ্ন হচ্ছে ইমাম মাহদি কখন আসবেন? এ ব্যাপারেও হাদিসে পরিষ্কার কোনো দিনক্ষণ দেওয়া নেই। কিন্তু বিভিন্ন সহিহ হাদিস থেকে যা জানা যায়, ইমাম মাহদির আবির্ভাব এমন সময়ে ঘটবে, যখন মুসলমানরা নিজেদের মধ্যে প্রচণ্ড গৃহযুদ্ধে লিপ্ত থাকবে।\nকোনো এক খলিফার বা রাজার বা নেতার মৃত্যুর পর তিনজন খলিফাপুত্রের বা তিনজন প্রিন্সের বা তিনজন ক্ষমতার উত্তরাধিকারীর মধ্যে কোনো গুপ্তধনের বা পুরস্কারের বা ক্ষমতার উত্তরাধিকারের জন্য প্রচণ্ড যুদ্ধ চলতে থাকবে, কিন্তা তারা কেউই জয়ী হবে না।\nএমন সময় মদিনায় রাসুলের বংশ থেকে মোহাম্মদ ইবনে আব্দুল্লাহ নামের এক পুণ্যবান ব্যক্তির বা নেতার আবির্ভাব ঘটবে। সম্ভবত ক্ষমতাসীনরা বুঝতে পারবে যে, এই লোক তাদের জন্য হুমকি এবং তারা তাকে হত্যা করতে চাইবে। ফলে প্রাণভয়ে মদিনা থেকে পালিয়ে মক্কায় এসে আশ্রয় নিবেন।\nকিন্তু সেখানে মানুষ তাকে মাহদি হিসেবে চিনে ফেলবে এবং তাকে ঘর থেকে বের করে এনে হাজরে আসওয়াদ এবং মাকামে ইব্রাহীমের মাঝামাঝি স্থানে তাকে নেতা বানিয়ে তার হাতে বাইআত দিবে। একই সময় খোরাসান থেকে একদল কালো পতাকাবাহী যোদ্ধা মক্কার দিকে এগিয়ে আসবে এবং মাহদির সাথে যোগ দিবে। এবং তখনই নিশ্চিতভাবে বোঝা যাবে, মাহদির আগমন ঘটেছে। মাহদির আগমনের পর মুসলমানরা ঐক্যবদ্ধ হবে, কিন্তু তখন তাদের যুদ্ধ শুরু হবে কাফেরদের সাথে। এ পর্যায়ে অনেকগুলো সিরিজ যুদ্ধ সংঘটিত হবে, যা মালহামা তথা মহাযুদ্ধ নামে পরিচিতি পাবে।\nএখানে বলে রাখা ভালো, ইমাম মাহদি, দাজ্জাল, বা মালহামা সংক্রান্ত হাদিসগুলোর অধিকাংশই খুবই ধোঁয়াশাপূর্ণ এবং অধিকাংশক্ষেত্রেই কোন ঘটনার পর কোন ঘটনা ঘটবে তা পরিষ্কার করে বলা নেই। ফলে এই মহাযুদ্ধ কি একটাই যুদ্ধ, নাকি অনেকগুলো ছোট ছোট যুদ্ধের সমষ্টি, কিংবা কোন যুদ্ধের পর কোন যুদ্ধ, সেগুলোও পরিষ্কার করে বোঝার উপায় নেই।\nফলে স্কলারদের মধ্যে দুই ধরনের মতামত আছে। একটা হচ্ছে, মালহামা তথা মহাযুদ্ধ একটাই- সেটা হচ্ছে ঈসা (আ) এর সাথে দাজ্জালের যুদ্ধ, কিন্তু এর আগে অনেকগুলো ভয়াবহ যুদ্ধ সংঘটিত হবে।\nআর অন্য একটা মত হচ্ছে, মালহামা আসলে শেষ জমানার অনেকগুলো যুদ্ধের সমষ্টি। হতে পারে পুরো ওয়ারটা একত্রে মালহামা, কিন্তু তার অধীনে ভিন্ন ভিন্ন এলাকায় অনেকগুলো ব্যাটেল সংঘটিত হবে। এবং এই সবগুলো ব্যাটেল মিলেই হবে মালহামা তথা মহাযুদ্ধ।\nসুতরাং ইমাম মাহদি আসার আগে মুসলমানদের মধ্যেই ভয়াবহ গৃহযুদ্ধ চলতে থাকবে। কিন্তু মাহদি মুসলমানদেরকে ঐক্যবদ্ধ করার পর শুরু হবে মুসলমানদের সাথে কাফেরদের সিরিজ যুদ্ধ। এই পর্যায়ে দুই ধরনের যুদ্ধের বর্ণনা পাওয়া যায়।\nপ্রথমে মুসলমানদের একটা দল কাফেরদের একটা দলের সাথে মিলে কমন একটা শত্রুর বিরুদ্ধে যুদ্ধ করবে, কিন্তু তাদেরকে পরাজিত করার পর মুসলমানদের সাথে কাফেরদের দলটার যুদ্ধ শুরু হয়ে যাবে।\nএই যুদ্ধগুলো হবে এমন ভয়াবহ, যা মানুষ অতীতে কখনও দেখেনি। যেমন মুসলিম শরিফে ইবনে মাসউদ (রা) থেকে বর্ণিত একটি হাদিস আছে, যেখানে বিলাদ আশ্‌শাম তথা লেভান্টে রোমানদের বিরুদ্ধে টানা চারদিন যুদ্ধ অনুষ্ঠিত হবে বলে উল্লেখ আছে।\nপ্রথম তিনদিন দিনভর যুদ্ধের পর মুসলমানদের সবাই শহিদ হয়ে যাবে। কেউই জীবিত ফিরে আসবে না। অবশেষে চতুর্থ দিনের দিন তারা বিজয় লাভ করবে। উল্লেখ্য, এখানে রোমান বলতে ইতালিয়ানদেরকে না বুঝিয়ে গড়ে খ্রিস্টানদেরকে বা পশ্চিমা শক্তিকে বোঝানো হতে পারে।\nএই হাদিসে আরো বলা হয়েছে এই যুদ্ধ এতো ভয়াবহ হবে যে, যুদ্ধক্ষেত্রের উপর দিয়ে যেসব পাখিরা উড়ে যাবে, তারাও মৃত্যুমুখে পতিত হবে। প্রতি ১০০ সদস্যের গোত্রের মধ্যে ৯৯ জনই এই যুদ্ধে মৃত্যুবরণ করবে।\nসুতরাং এসব বর্ণনা থেকে ধারণা করা যেতে পারে, এটা গতানুগতিক কোনো যুদ্ধ হবে না। হতে পারে এই যুদ্ধে পারমাণবিক বোমা, রাসায়ানিক গ্যাস বা অন্য কোনো গণবিধ্বংসী অস্ত্র ব্যবহৃত হবে।\nএই যুদ্ধের শেষে কেউ একজন এসে অবশিষ্ট জীবিত যোদ্ধাদেরকে দুঃসংবাদ দিবে, তাদের পরিবাররা যে শহরে আছে, সেখানে দাজ্জালের আবির্ভাব ঘটেছে। ফলে যোদ্ধারা দলবেঁধে সেখানে ছুটে যাবে। কিন্তু গিয়ে দেখবে ওটা ছিল মিথ্যা গুজব, দাজ্জাল তখনও আসেনি। কিন্তু এর কিছুদিন পরে আসলেই দাজ্জালের আবির্ভাব ঘটবে।\nসহিহ মুসলিমে আবু হুরায়ারা থেকে বর্ণিত অন্য একটা হাদিসে আছে, মুসলমানদের সাথে রোমানদের আ'মাক অথবা দাবিক নামক স্থানে ভয়াবহ একটা যুদ্ধ হবে। সেই যুদ্ধে মুসলমানদের পক্ষে থাকবে মদিনা থেকে আসা শ্রেষ্ঠ যোদ্ধারা এবং সেই সাথে খ্রিস্টধর্ম থেকে ধর্মান্তরিত বিপুল সংখ্যক মুসলমান যোদ্ধা।\nঐ যুদ্ধে এক তৃতীয়াংশ মুসলমান পালিয়ে যাবে, এবং তারা হবে ক্ষমার অযোগ্য। অন্য এক তৃতীয়াংশ শহীদ হবে, তারা হবে শহীদদের মধ্যে শ্রেষ্ঠ। এবং শেষ এক তৃতীয়াংশ বিজয়ী হবে, যারা পরীক্ষায় উত্তীর্ণ হবে। এবং এই বিজয়ী এক তৃতীয়াংশ যোদ্ধা এরপর কনস্টান্টিনোপল তথা ইস্তাম্বুল জয় করবে।\nএখন যেহেতু ইস্তাম্বুল বর্তমানে মুসলমানদের নিয়ন্ত্রণে, তাই ধারণা করা যেতে পারে, শেষ জমানার আগে ইস্তাম্বুল হয়তো আবারও মুসলমানদের হাতছাড়া হয়ে যাবে। হাদিসের পরবর্তী অংশে বলা হয়, ইস্তাম্বুল জয় করার পর এই বাহিনী যখন বিজিত সম্পদ ভাগাভাগিতে ব্যস্ত থাকবে, তখন তাদের কাছে সংবাদ আসবে যে, দাজ্জালের আবির্ভাব ঘটেছে।\nকিন্তু তারা ছুটে গিয়ে জানতে পারবে, ওটা আসলে মিথ্যা সংবাদ ছিল। এরপর তারা বিলাদ আশ্‌শামের দিকে যাত্রা করবে। ততদিনে আসলেই দাজ্জালের আবির্ভাব ঘটবে, কিছু যুদ্ধ হবে, এবং এরপর ঈসা (আ)-এর আবির্ভাব ঘটবে।\nসুতরাং এই আলোচনা থেকে মোটামুটি যা বোঝা যায় তা হলো, ইমাম মাহদী না আসা পর্যন্ত, এবং এরপর তার বাহিনীর সাথে রোমানদের ভয়াবহ কিছু যুদ্ধ (যেসব যুদ্ধে খুব সম্ভবত নিউক্লিয়ার বা কেমিক্যাল উইপন ব্যবহৃত হবে) সংঘটিত না হওয়া পর্যন্ত দাজ্জালের আবির্ভাব ঘটবে না।\nএখন কথা হচ্ছে, দাজ্জাল যে আবির্ভূত হবে, মানুষ তাকে চিনবে কীভাবে? অনেকগুলো সহিহ হাদিসে দাজ্জালের দৈহিক বিবরণ দেওয়া আছে। যেমন দাজ্জালের অন্তত একটা চোখ নষ্ট থাকবে। তার পায়েও সমস্যা থাকবে, সে খুঁড়িয়ে খুঁড়িয়ে হাঁটবে।\nতার কপালের মধ্যে "কাফের" শব্দটা বানান করে লেখা থাকবে। তবে নিরক্ষর ঈমানদার ব্যক্তিরাও এই লেখা পড়তে পারবে। সুতরাং এটা হয়তো এমন একটা বৈশিষ্ট্য হবে, যা কেবল ঈমানদার ব্যক্তিদেরই চোখে পড়বে। দাজ্জালের কোনো সন্তান থাকবে না। তার চেহারা হবে ককেশীয়দের মতো। তার চুল হবে কোঁকড়া। সে হবে তুলনামূলকভাবে খাটো এবং প্রশস্ত বক্ষের অধিকারী।\nদাজ্জাল আসবে পূর্বদিকের খোরাসান (বৃহত্তর ইরানের উত্তরাঞ্চল) নামক এলাকা থেকে। তাকে যারা অনুসরণ করবে, তারা হবে এমন চেহারার, যাদের চেহারা হবে হাতুড়ি দিয়ে পিটিয়ে সমান করা বর্মের মতো। অর্থাৎ তাদের চেহারা হবে সমতল। সুতরাং দাজ্জালের অনুসরারীরা আরব হবে না। তারা হবে অন্য এলাকার মানুষ।\nঅন্য একটা হাদিসে আছে, দাজ্জাল আসবে ইসফাহান (ইরানের একটা প্রদেশ) থেকে। ইসফাহানের একটা ইহুদী গোত্র থেকে তার আবির্ভাব হবে। সেখানকার ৭০,০০০ ইহুদী তার অনুসারী হবে। এখানে উল্লেখ্য যে, সম্রাট নেবুচাদনেজারের সময় ইহুদীদের প্রথম টেম্পল ধ্বংসের সময় থেকেই ইহুদীদের একটা দল ইসফাহানে গিয়ে বসতি গড়েছিল এবং আজও তাদের উত্তরাধিকারীরা সেখানে বসবাস করছে। সেখানে আজও তাদের একটা সিনেগগ আছে।\nঅন্য একটা হাদিসে আছে, সে আসবে ইরাক এবং শামের মাঝামাঝি এলাকায়। স্কলাররা এটাকে ব্যাখ্যা করেছেন এভাবে যে, দাজ্জালের আবির্ভাব ঘটবে প্রথমে ইসফাহানে, কিন্তু এরপর সে কুখ্যাতি অর্জন করবে ইরাক এবং শামে গিয়ে।\nএখন প্রশ্ন হচ্ছে, এতো স্পষ্টভাবে দাজ্জালের বর্ণনা থাকার পরেও কেন মানুষ তার ফাঁদে পা দিবে? কেন অনেকে তাকে মেসায়াহ বলে বিশ্বাস করবে? এর কারণটাও বোঝা যায় হাদিস থেকেই।\nসহিহ হাদিসে আছে, দাজ্জালের আবির্ভাব ঘটবে এমন এক সময়, যখন পৃথিবীতে প্রচণ্ড বিশৃঙ্খলা, রক্তপাত, অনাহার এবং দুর্ভিক্ষ বিরাজ করবে। এবং উপরের আলোচনা অনুযায়ী, দাজ্জালের আবির্ভাবের পূর্বে ভয়াবহ কিছু যুদ্ধ সংঘটিত হবে, যেগুলো হবে গণবিধ্বংসী। এরকম একটা সময়ে দাজ্জাল এসে তার অনুসারীদেরকে নিরাপত্তা এবং নিশ্চয়তা দিবে। তার কিছু অতি-মানবীয় ক্ষমতাও থাকবে। শয়তান অথবা খারাপ জ্বীন তার অধীনস্থ থাকবে। তাদেরকে দিয়ে সে আপাত কিছু অসাধ্য সাধন করতে পারবে।\nসে বৃষ্টিপাত ঘটাতে পারবে। দুর্ভিক্ষপীড়িত মানুষের মধ্যে বিনা হিসাবে খাদ্য বিলাবে। ফলে মানুষ, বিশেষ করে মহিলারা তাদের সন্তানদেরকে বাঁচানোর জন্য সহজেই তার ধোঁকায় পড়বে।\nদাজ্জাল মৃত ব্যক্তিদেরকে জীবিত করার ভান করবে। তার অধীনস্থ জ্বীনরা মৃত ব্যক্তির চেহারা ধরে আবির্ভূত হবে এবং মৃত ব্যক্তির আত্মীয়দেরকে বলবে যে, দাজ্জালই হচ্ছে আসলে সত্যিকার মেসায়াহ। অন্তত একবার সে সত্যি সত্যিই মৃত ব্যক্তিকে জীবিত করে দেখাবে। এবং এই ক্ষমতার কারণে সে নিজেকে ঈসা হিসেবে দাবি করবে। এবং এই কারণেও অনেকে ধোঁকায় পড়বে।\nহাদিসে আছে, রাসুল (স) বলেছেন, দাজ্জালের হাতে থাকবে জান্নাহ এবং নার, অর্থাৎ স্বর্গ এবং নরক, কিন্তু তার জান্নাহ হবে আসলে নার, আর নার হবে আসলে জান্নাহ। কেউ কেউ এটাকে আক্ষরিকভাবে ব্যাখ্যা করেছেন। কিন্তু অনেকে বলেছেন, এর অর্থ হচ্ছে তার হাতে থাকবে প্রাচুর্য এবং শাস্তি বা নির্যাতন। কিন্তু প্রাচুর্যের ফাঁদে পা দিলে ধ্বংস নিশ্চিত, আর তার শাস্তি বা নির্যাতন মেনে নিলেই পরকালে মুক্তি নিশ্চিত।\nআবির্ভাবের পর দাজ্জাল কী করবে? সে প্রতিটা শহরে যাবে। প্রতিটা বলতে অবশ্য আক্ষরিক অর্থে দুনিয়ার সবগুলো শহরে নাও হতে পারে। আরবিতে 'কুল্লি' শব্দটা অধিকাংশ হিসেবেও ব্যবহৃত হয়। অর্থাৎ সে দুনিয়ার অধিকাংশ শহরে যাবে।\nকিন্তু মক্কা এবং মদীনায় সে প্রবেশ করতে পারবে না। ফেরেশতারা তাকে বাধা দিবে। মদীনায় প্রবেশ করতে না পেরে সে তিনবার ভূমিকম্প ঘটাবে। ভূমিকম্পের ভয়ে মুনাফেকরা ভয়ে পালিয়ে যাবে, রয়ে যাবে কেবল খাঁটি ঈমানদাররা।\nমদিনায় ঢুকতে না পেরে দাজ্জাল মদিনার সীমানার বাইরে গিয়ে একটা পাহাড়ের উপর উঠবে। অনেকে মনে করে এটা হচ্ছে মদিনার বাইরে যেসব পাহাড়ের উপর রাজকীয় প্রাসাদগুলো অবস্থিত, সেগুলোর মধ্যে একটা হতে পারে। পাহাড়ের উপর উঠে দাজ্জাল তার অনুসারিদেরকে মদিনার দিকে নির্দেশ করে বলবে, তোমরা কি ঐ বাইত আল-আবিয়াদ (সাদা বাড়ি) দেখতে পাচ্ছ? ওটা হচ্ছে আহমাদের বাড়ি এবং মসজিদ। উল্লেখ্য, বাস্তবেই মসজিদে নববি কমপ্লেক্সটা সাদা রংয়ের মার্বেল দিয়ে বাঁধানো। এবং প্লেন থেকেও পুরো মদিনা শহরের মধ্যে এই সাদা কমপ্লেক্স পৃথকভাবে চোখে পড়ে।\nমক্কা-মদিনায় প্রবেশ করতে না পারলেও বিভিন্ন শহরে গিয়ে দাজ্জাল প্রচুর অনুসারী জোগাড় করে বিশাল সেনাবাহিনী গঠন করবে। তার সেনাবাহিনীর সাথে মুসলমানদের অনেকগুলো যুদ্ধ সংঘটিত হবে। এগুলোর মধ্যে কয়েকটাতে হয়তো মুসলমানরা জয়লাভ করতে পারবে, কিন্তু তারা দাজ্জালের কোনো ক্ষতি করতে পারবে না। তার মৃত্যু হবে কেবলমাত্র ঈসা (আ) এর হাতে।\nহাদিসে আছে, দাজ্জাল পৃথিবীতে ৪০ দিন থাকবে। কিন্তু এই ৪০ দিনের ১ দিন এক বছরের মতো, ১ দিন এক মাসের মতো, ১ দিন এক সপ্তাহের মতো এবং এরপরের দিনগুলো হবে সাধারণ দিনের মতো।\nএই হাদিসের ব্যাখ্যা কী? যদি আসলেই পারমাণবিক বোমার ব্যবহার হয়, তাহলে এটা মোটেও অসম্ভব না যে, প্রথম এক বছর পর্যন্ত সূর্য এমনভাবে ঢাকা পড়ে থাকবে যে, সেই এক বছরকে এক রাতের মতো মনে হবে। এরপর ধীরে ধীরে আকাশ পরিষ্কার হতে থাকবে। ফলে দ্বিতীয় রাতটা হবে এক মাস, এরপর এক সপ্তাহ, এরপর দুনিয়া স্বাভাবিক অবস্থায় ফিরে আসবে।\nকিন্তু এই ৪০ দিনের বা এই ব্যাখ্যা অনুযায়ী ১ বছর ৩ মাসের মানে এই না যে, দাজ্জালের আয়ুই হবে মাত্র এতটুকু। হতে পারে এর আগে সে স্বাভাবিকভাবেই বেড়ে উঠবে, কিন্তু এই সময়টুকুতেই সে দাজ্জাল হিসেবে সক্রিয় থাকবে।\nহাদিস অনুযায়ী, সে সাধারণ শিশুর মতোই বেড়ে উঠবে, কিন্তু এরপর কেউ কোনো কারণে তাকে ক্ষেপিয়ে দেওয়ার পর সে নিজের পাওয়ার বুঝতে পারবে, এবং দাজ্জাল হিসেবে আত্মপ্রকাশ করবে।\nএবার আসা যাক সর্বশেষ প্রসঙ্গে। হাদিসে আছে, দাজ্জালের অনুসারীদের অধিাকংশই হবে ইহুদী। কেন? কারণটা খুবই ইন্টারেস্টিং। তার আগে বলে রাখা ভালো, দাজ্জালের ব্যাপারে খ্রিস্টানদের বিশ্বাস অনেকটা মুসলমানদের মতোই। বিশেষ করে ইভ্যাঞ্জেলিক্যাল খ্রিস্টানদের। ইভেঞ্জেলিক্যালরা বিশ্বাস করে, যীশু বা ঈসাই হচ্ছেন মাসিহ বা মেসায়াহ, এবং শেষ জমানায় তিনি আবার দুনিয়াতে আসবেন। এবং সে সময় একজন ফলস মেসায়াহ বা অ্যান্টি ক্রাইস্টের আবির্ভাব ঘটবে। এবং এই ট্রু ক্রাইস্ট এবং অ্যান্টি ক্রাইস্টের মধ্যে আর্মাগেডন বা মহাযুদ্ধ অনুষ্ঠিত হবে।\nঅর্থাৎ মোটের উপর তাদের বিশ্বাস আমাদের মতোই। কিন্তু তারা আরেকটা বাড়তি জিনিস বিশ্বাস করে এবং সেটা হচ্ছে বর্তমান বিশ্বের রাজনৈতিক সংকটের অন্যতম প্রধান একটা কারণ। ইভ্যাঞ্জেলিক্যালরা বিশ্বাস করে, যীশুর আগমন কেবল তখনই ঘটবে, যখন বনী ইসরায়েলের বংশধররা পবিত্র ভূমিতে গিয়ে একত্রিত হবে।\nআর ঠিক এ কারণেই তারা মনেপ্রাণে চায়, দুনিয়ার সব ইহুদীরা ইসরায়েলে গিয়ে বসতি স্থাপন করুক, যেন তাদের বিবলাক্যাল ভবিষদ্বাণী বাস্তবায়িত হয়, এবং তাদের জীবদ্দশাতেই যীশু পুনরায় পৃথিবীতে আসে, অ্যান্টিক্রাইস্টকে পরাজিত করে, এবং তাদেরকে নিয়ে স্বর্গে চলে যায়! এবং এ কারণেই বিশ্বের সবচেয়ে হার্ডলাইন জায়নিস্টদের অনেকেই ইহুদী না, বরং ইভেঞ্জেলিক্যাল খ্রিস্টান! উদাহরণস্বরূপ আমেরিকার কথা বলা যায়। আমেরিকার ইহুদীদের একটা উল্লেখযোগ্য অংশই জায়নিস্ট না। কিন্তু আমেরিকার ইভ্যাঞ্জেলিক্যাল খ্রিস্টানরা ইসরায়েলের সবচেয়ে কট্টর সমর্থক।\nকিন্তু ইভেঞ্জেলিক্যালদের এই ব্যাপারটা পুরাই আয়রনিক। কারণ তারা ইহুদীদেরকে ইসরায়েলে পাঠাতে চায় তাদের কল্যাণের জন্য না, বরং ধ্বংসের জন্য! তারা চায় দুনিয়ার ইহুদীরা সব ইসরায়েলে গিয়ে জড়ো হোক, যেন যীশু পৃথিবীতে এসে সেই ইহুদীদেরকেই ধ্বংস করতে পারে!\nকথা হচ্ছে, ইহুদীরা কি তাদের এই ষড়যন্ত্র বোঝে না? উত্তরটা হচ্ছে, বোঝে ঠিকই। কিন্তু তাতে তাদের কিছু যায়-আসে না। কারণ ইহুদীদের অধিকাংশই মাহদির আগমনে বা যীশুর পুনরাগমনে কিংবা দাজ্জালের অস্তিত্বে বিশ্বাস করে না। ইভ্যাঞ্জেলিক্যালরা তাদেরকে ইসরয়েলে যাওয়ার সুযোগ তৈরি করে দিচ্ছে, তাতেই তারা খুশি।\nইহুদীদের ধর্মবিশ্বাসেও অবশ্য শেষ জামানায় একজন মাশিয়াখ বা মাসিয়াহ বা মেসায়াহ আসার কথা বলা হয়েছে। কিন্তু তাদের মতে এই মাসিহ কোনো ধর্মীয় নেতা হবেন না, তিনি হবেন "মালাখ" মাশিয়াখ, তথা কিং মাসিহ। অর্থাৎ তিনি হবেন একজন ভবিষ্যত রাজা, দাউদ (আ) এর একজন উত্তরসূরী। তিনি সুদিন বয়ে আনবেন, ইহুদিদেরকে কিংডম অফ ডেভিড ফিরিয়ে দিবেন, তাদের টেম্পল পুনর্নিমান করে দিবেন।\nএ কারণেই ইহুদীরা মেসায়াহ'র ধর্মসংস্কার নিয়ে আগ্রহী না, তারা আগ্রহী একজন রাজার আবির্ভাবের। এবং এ কারণেই ঈসা (আ) যেহেতু রাজা ছিলেন না, নিছক ধর্মপ্রচারক ছিলেন, তাই তারা তার ধর্ম গ্রহণ না করে উল্টো রোমান সম্রাটের কাছে গিয়ে তার নামে বিচার দিয়েছিল।\nবর্তমানকালের ইহুদীদের মধ্যে শুধুমাত্র অর্থোডক্সরাই মেসায়াহর আগমনে বিশ্বাস করে। এবং সেটা তারা বেশ গভীরভাবেই করে। মধ্যযুগে ইহুদীদের প্রধান ধর্মগুরু বা চীফ র‌্যাবাই ছিলেন একজন আরব, মুসা ইবনে মাইমুন। তিনিই সর্বপ্রথম জুইশ কোড লিপিবদ্ধ করেছিলেন। তিনি মোট ১৩টি পয়েন্টে ইহুদীদের মূল ধর্মবিশ্বাসকে সংজ্ঞায়িত করেছিলেন। এই পয়েন্টগুলোর মধ্যে ১২ নম্বর পয়েন্টটা হচ্ছে, "আমি পরিপূর্ণভাবে বিশ্বাস করি মাসিহ-এর আগমনে। যত দেরিই হোক, আমি প্রতিদিন তার আগমনের জন্য অপেক্ষা করি।"\nএবং এটাই আজও অর্থোডক্স ইহুদীদের ধর্মবিশ্বাস। তারা আজও অপেক্ষায় আছে যেকেনো মুহূর্তে হয়তো মাসিহ-এর আগমন ঘটবে। এই অর্থোডক্সদের মধ্যে একটা গ্রুপ আছে, যারা দৃঢ়ভাবে বিশ্বাস করে, মাসিহ-এর আসার সময় হয়ে গেছে। এবং তারা একাধিকবার একাধিক র‌্যাবাইকে মাসিহ বলে বিশ্বাসও করে ফেলেছিল।\nকাজেই সত্যি সত্যিই যখন দাজ্জাল আসবে, এবং ইসফাহানের ইহুদীদের বা বনী ইসরায়েলের বংশধরদের একটা গোত্রের মধ্য থেকেই আসবে, তখন এটা মোটেও আশ্চর্যজনক না যে, তার অনুসারীদের অধিকাংশই হবে সেই অর্থোডক্স ইহুদীরা, যারা এরকম একজনের অপেক্ষায় প্রহর গুণছিল।\nএবং যেহেতু ইহুদীদের ধর্মবিশ্বাসে দাজ্জাল বা ফলস মেসায়াহ'র কোনো অস্তিত্ব নাই, তাই তারা কোনো চিন্তাভাবনা না করেই সেই ফলস মেসায়াকেই ট্রু মেসায়া বলে বিশ্বাস করে তার দলে যোগ দিবে।\n** লেখাটা ইয়াসির ক্বাদির Understanding The Traditions of The Signs of Judgement Day সিরিজের কয়েকটা ভিডিও লেকচারের সামারি। ভিডিওগুলোতে আরো কিছু বিষয় নিয়ে আলোচনা করা হয়েছে। যেমন ইবনে সাইয়াদ, তামিম দ্বারী এবং দন মেহ। আলোচনা সংক্ষিপ্ত এবং ফোকাসড রাখার জন্য সেগুলো উল্লেখ করিনি। আগ্রহীরা ইউটিউব থেকে সিরিজটা শুনে দেখতে পারেন।\nদাজ্জাল ইমাম মাহদী ঈসা (আঃ) মাসিহ আদ-দাজ্জাল ফলস মেসায়াহ


রাজ্যের ২০০ কলেজে নেই এই বিশেষ অনুমোদন! বিস্মিত উচ্চশিক্ষা দপ্তরের বিশেষ পদক্ষেপ – প্রিয় বন্ধু বাংলা\nহোম > রাজ্য > রাজ্যের ২০০ কলেজে নেই এই বিশেষ অনুমোদন! বিস্মিত উচ্চশিক্ষা দপ্তরের বিশেষ পদক্ষেপ\nরাজ্যের ৫১৫ টি সরকার পোষিত বা সরকারি কলেজে মধ্যে এখনো ২০০ টি কলেজই ন্যাশনাল অ্যাক্রেডিটেশন অ্যান্ড অ্যাসেসমেন্ট কাউন্সিলের (ন্যাক) অনুমোদন পায়নি। উচ্চশিক্ষা দপ্তরের কাছে জমা পড়া রিপোর্টের ভিত্তিতে উঠে আসা এই তথ্য দেখে চোখ কপালে উঠেছে আধিকারিকদের। অক্টোবরের ১০ তারিখ ন্যাক নিয়ে দপ্তরের আয়োজিত বৈঠকেই এই বিষয়টি প্রকাশ্যে এসেছে।\nঅনুমোদনহীন যে কলেজগুলোর নাম সামনে এসেছে তার মধ্যে তাদের বেশ কয়েকটির পথ চলা শুরু হয়েছে স্বাধীনতার আগেই। তারপর স্বাধীনতার ৭০ বছর পেরিয়ে গেলেও এখনো অনুমোদনহীনভাবেই পঠনপাঠন চলছে কলেজগুলোতে। ন্যাকের জন্মের (১৯৯৫ সাল) ২৩ বছর পরিয়ে গেলেও শতাধিক কলেজ এখনো অনুমোদনের আওতাতেই এল না। এইসব কলেজগুলো যাতে দ্রুত ন্যাকের অনুমোদনের জন্য আবেদন করে, তার জন্য এবার বিশ্ববিদ্যালয় ভিত্তিক নোডাল অফিসার নিযুক্ত করল উচ্চ শিক্ষা দপ্তর।\nচলতি মাসে আয়োজিত উচ্চ শিক্ষা দপ্তরের বৈঠকে ন্যাকের কর্মকর্তারা স্পষ্ট নির্দেশিকা দিয়েছেন, ন্যাকের অনুমোদন না নেওয়া কলেজগুলিকে আগামী বছরের মার্চের মধ্যে সেল্ফ স্টাডি রিপোর্ট (এসএসআর) আপলোড করতে হবে। এই রিপোর্টে সাধারণত উল্লেখ করতে হয় কলেজের সার্বিক অবস্থা,উন্নয়ন সংক্রান্ত সমস্ত খুঁটিনাটি তথ্য। এরপর ন্যাকের প্রতিনিধিদল কলেজ পরিদর্শনে গিয়ে সেই রিপোর্টের সত্যতা মিলিয়ে দেখবেন।\nযেসব কলেজ এখনো রিপোর্ট জমা করত পারেনি,তাদের নোডল অফিসাররা এসএসআর তৈরি করতে সাহায্য করবেন বলেও জানিয়ে দিয়েছেন উচ্চশিক্ষা দপ্তরের এক আধিকারিক। তাঁর কথায়, এসএসআর তৈরিতে সাহায্য করার ক্ষেত্রে নোডল অফিসাররা এককথায় মেন্টারের ভূমিকাই পালন করবেন। এরজন্য ছ’দিনেট একটি প্রশিক্ষণ প্রক্রিয়ার আয়োজন করেছে দপ্তরে। প্রতিটি কলেজ থেকে তিনজনকে প্রশিক্ষণ দেওয়া হবে এরজন্য।\nদপ্তর সূত্রের খবর,কোলকাতার বিশ্ববিদ্যালয়ের আওতাধীন সবথেকে বেশি কলেজ (৩৫টি) এখনো ন্যাকের ছাড়পত্র নেয়নি। দৌড়ে দ্বিতীয় স্থানে রয়েছে উত্তরবঙ্গ বিশ্ববিদ্যালয় (২৬টি), বর্ধমান বিশ্ববিদ্যালয় (২৪টি)। এছাড়াও বিদ্যাসাগার বিশ্ববিদ্যালয়ের ২১টি, কল্যাণী বিশ্ববিদ্যালয়ের ২১টি এবং রাষ্ট্রীয় বিশ্ববিদ্যালয়ের ১৯টি কলেজ ন্যাকের অনুমোদনের বাইরে রয়েছে। কলকাতা বিশ্ববিদ্যালয়ের অধীনস্থ ন্যাকের অনুমোদনের জন্য আবেদন না করা কলেজগুলোর মধ্যে রয়েছে ক্ষুদিরাম কলেজ, যোগেশচন্দ্র ল’ কলেজ, মহারানি কাশেশ্বরী কলেজ, বিদ্যাসাগর সান্ধ্য সহ একাধিক কলেজ।\nকোলকাতা ছাড়াও প্রায় সব জেলাতেই ন্যাকের অনুমোদনহীন বহু কলেজই ছড়িয়ে ছিটিয়ে রয়েছে। জেলাগুলির মধ্যে শীর্ষ অবস্থানে রয়েছে উত্তর ২৪ পরগনা (১৯টি)। তারপর কলকাতা (১৬টি), দক্ষিণ ২৪ পরগনা (১৪টি)। উল্লেখ্য,একটি কলেজ শুরু হওয়ার চার বছরের পর থেকে ন্যাকের অনুমোদন করার নিয়ম রয়েছে। কিন্তু যাত্রাশুরুর এতোগুলো বছর কেটে গেলেও অনুমোদন নেয়নি যেসব কলেজগুলো তাদের ব্যাপারে এবার পদক্ষেপ নেওয়ার সঠিক সিদ্ধান্ত নিল উচ্চশিক্ষা দপ্তর।


সুখ পাখি দেখা দেবে কি? – বরিশাল ক্রাইম ট্রেস\nসুখ পাখি দেখা দেবে কি?\nপ্রকাশিত জুলাই ২০ মঙ্গলবার, ২০২১, ১০:৩৮ অপরাহ্ণ\nআগামীকাল বুধবার দেশে পালিত হবে মুসলিম ধর্মাবলম্বীদের দ্বিতীয় বৃহৎ ধর্মীয় উৎসব পবিত্র ঈদ-উল-আযহা। সবার মতো আমিও মুখিয়ে আছি ঈদ উদযাপন করতে। তবে সেইসব ছেলেবেলার ঈদ আনন্দ এখন আর নেই, ভবিষ্যতে কোনদিন আসবে কিনা তাও জানা নেই।\nবনের পাখি যখন খাঁচায় বন্ধি হয় তখন তার যে অনুভূতি তা একমাত্র ওই পাখিই জানে। মহামারী করোনার কারণে এখন আমরা অনেকটা সেই খাঁচায় বন্ধি পাখির মতোই। জানিনা কবে মুক্ত হবো এ করোনার ছোবল থেকে।\nকালের বিবর্তনে দিন-মাস-বছর-যুগ পেরিয়ে এখনকার ঈদ আনন্দ একটু আলাদা। কেমন যেন ইট-পাথরের দেয়ালে বন্ধি কানামাছি খেলার মতো। দলবেধেঁ ঘুরতে যাওয়া, হৈ-হুল্লোর করা, বাড়িতে বাড়িতে শিশুদের কোলাহল এগুলো এখন আর দেখা যায় না। অবশ্য গ্রামাঞ্চলে এখনো শিশু-কিশোরদের ঈদ উদযাপন দেখে কিছুটা মনের খোরাক জোগানো যায়।\nগত বছর ৮ মার্চ দেশে প্রথম করোনা ভাইরাসে আক্রান্ত রোগী শনাক্ত হওয়ার পর সংক্রমন রোধে দেশব্যাপী, অঞ্চল ভিত্তিক দফায় দফায় লকডাউন ঘোষণা করে সরকার। প্রায় দেড় বছর হতে চলছে দেশের শিক্ষা প্রতিষ্ঠান বন্ধ। স্কুলের বারান্দায় নেই শিশুদের কোলাহল। সোনামনিদের কলকাকলির শব্দ শুনতে পাওয়া যায় না। শিশু-কিশোররা বন্ধী জীবনে মোবাইল নির্ভর হয়ে পড়ে। তাদের পৃথিবী যেন এখন মোবাইল।\nমহামারী করোনা প্রতিরোধে বিশ্বের প্রথম দেশ হিসেবে ফাইজার/বায়োএনটেকের করোনা ভাইরাসের টিকার অনুমোদন দেয় যুক্তরাজ্য। আর বাংলাদেশে কোভ্যাক্স থেকে পাওয়া ফাইজার-বায়োএনটেকের টিকার পরীক্ষামূলক প্রয়োগ শুরু করার পর দেশের মানুষ যেন হাঁফ ছেড়ে উঠে। তবে ভয়ঙ্কর করোনা ভাইরাস দিন দিন তার রূপ বদলাতে থাকায় সমগ্র বিশে^র মতো বাংলাদেশেও এর ভয়াবহতা দেখছে। প্রতিদিন অনেক তাজা প্রাণ ঝড়ে যাচ্ছে।\nগত বছর করোনা ভাইরাসের আতঙ্কের মধ্যেই আনন্দ-বেদনা, দুঃখ-কষ্ট এবং অনিশ্চয়তায় অপরিচিত এক ঈদ উদযাপন করেছে দেশের মানুষ। করোনার কারণে ম্লান হয়ে গেছে গতবারের ঈদের আনন্দ।\nকরোনা দ্বিতীয় ঢেউয়ে এবারের ঈদেও আতঙ্ক বিরাজ করছে। দুঃখ কস্ট, অজানা আতংক যা-ই থাকুক তারপরেও মানুষ আশা করছে একদিন অদৃশ্য শত্রুকে পরাজিত করে আবার ফিরে আসবে সুদিন। কোমলমতি শিশুদের কোলাহলে মেঁতে উঠবে আকাশ-বাতাস। সেই আশায় বুধ বেঁধে আছি। তবে যেভাবে দেশে করোনা আক্রান্ত হয়ে তাজা প্রাণগুলো ঝড়ে পড়ছে তাতে মনের গহিনে বার বার ঘুরে একই প্রশ্ন উঠে, আদৌ কি সুখ পাখি দেখা দেবে?\n—–এম.কে. রানা, গণমাধ্যম কর্মী।


Muslim Flattery In The Name Of Lockdown In West Bengal\nলকডাউন-এর নামে মাননীয়ার মুসলিম তোষণ ? বকরি ঈদ ছাড় পেলেও ছাড় পেলেন না রাম\nডিজিটাল ডেস্ক , জেলার খবর: লকডাউন (Lockdown) নিয়ে রাজ্য সরকারের একের পর এক চূড়ান্ত বিজ্ঞপ্তি , উঠছে একাধিক প্রশ্ন। মঙ্গলবার ছ’ঘন্টার মধ্যে লকডাউনের তিন তিনটি তালিকা প্রকাশ করেছে নবান্ন । সর্ব শেষ তালিকায় অর্থাৎ চূড়ান্ত তালিকাতে জানান হয় যে, অগাস্ট মাসে যে ৯ দিন লকডাউন ঘোষণা করা হয়েছিল নবান্নের পক্ষ থেকে, তার মধ্যে থেকে ২ ও ৯ অগাস্ট লকডাউন হচ্ছে না। এই ঘোষণা স্বরাষ্ট্র দফতরের তরফে টুইট করে জানানো হয়।\nগত মঙ্গলবার অর্থাৎ ২৮ শে জুলাই নবান্নে সার্বিক লকডাউনের (Lockdown) ‘দিন’ নির্বাচন নিয়ে প্রথম থেকেই সমস্যা হচ্ছিল। প্রথমে যে দিনগুলি ঘোষণা করা হয়েছিল, তাতে আগস্ট মাসে ১০ দিন সার্বিক লকডাউন হিসাবে নির্বাচিত হয় । সেই তালিকায় গণেশ পুজো এবং মহরমের দিনগুলিকে বাদ না দেওয়ায় পূর্ব ঘোষণা সংশোধন করে দ্বিতীয়বার লকডাউনের দিন ঘোষণা করেন মাননীয়া মমতা বন্দ্যোপাধ্যায় । কারন হিসেবে জানান , লকডাউনের দিনগুলো নিয়ে কিছু সংশয় হয়েছে। দু’তিনটে উৎসব পড়ে যাওয়াতে ফের নতুন দিন ঘোষণা হচ্ছে । দ্বিতীয়বারে অগাস্ট মাসে ৯ দিন লকডাউন কার্যকর করা হয়। কিন্তু মাত্র ৩৭ মিনিটের ব্যবধানে রাতেই আবার সেই তালিকা থেকে বাদ দেওয়া হয় আরও ২ দিন । জানানো হয়, আগামী মাসে লকডাউন হবে ৫ (বুধবার) , ৮ (শনিবার), ১৬ (রবিবার ), ১৭ (সোমবার), ২৩ (রবিবার), ২৪ (সোমবার) এবং ৩১ অগাস্ট (সোমবার) । ২ ও ৯ অগাস্ট লকডাউন হচ্ছে না।\nচলতি সপ্তাহে শনিবার বকরি ইদ থাকার কারনে লকডাউন (Lockdown) রাখা হয় নি, পরিবর্তে ২ অগাস্ট , রবিবার সম্পূর্ণ লকডাউনের দিন ঘোষনা হয় , কিন্তু রাতেই ২ অগাস্টকে বাতিল করা হয় লকডাউনের তালিকা থেকে । ওই সপ্তাহেই ৮ এবং ৯ অগাস্ট , যথাক্রমে শনি এবং রবিবার লকডাউন থাকার কথা ছিল। কিন্তু বিশ্ব জনজাতি দিবস থাকায় পরে বাদ দেওয়া হয়েছে ৯ অগাস্ট অর্থাৎ রবিবারকেও ।\nবারবার লকডাউনের দিন পরিবর্তনের সিদ্ধান্তকে কটাক্ষ করতে ছাড়েনি বিরোধী শিবিরও । রাজ্যের বর্তমান করোনা পরিস্থিতিতেও সরকার ভোট ব্যাংকের রাজনীতি করছে বলেও অভিযোগ করছেন অনেকে । মুখ্যমন্ত্রীর বিরুদ্ধে মুসলিম তোষণের অভিযোগ এনে অনেক আগে থেকেই সরব হয়েছিল বিরোধীরা , ক্ষমতায় আসার পর প্রথম দিন থেকেই এই অভিযোগ রয়েছে তাঁর বিরুদ্ধে । তার ব্যাখ্যাও ভিন্ন উপায়ে করা যেতেই পারে ।\nতিন তালাক নিয়ে কেন্দ্রীয় সরকারের ঐতিহাসিক সিদ্ধান্তকে যখন দেশের অন্যান্য বিরোধীরাও সমর্থন করেছে , তখন তৃণমূলের তালাক-সমর্থনের সিদ্ধান্ত অবশ্যই এরাজ্যের ২৮ শতাংশ মুসলিম ভোট পকেটে পড়ার কৌশল । মনে করা হয় , ২০১৯ লোকসভা নির্বাচনে তৃণমূলের খারাপ ফলের অন্যতম কারনে একটি হল সরকারের এই তোষণের রাজনীতি । সংখ্যা লঘু সম্প্রদায়কে তুষ্ট করার রাজনীতিকে ভালো চোখে নেয় নি রাজ্যের মানুষ , তাই সেই ভোট গিয়ে পড়েছে বিজেপির ঘরে । এইভাবেই বাংলার রাজনৈতিক প্রেক্ষাপটে উত্থান বিজেপির ।\nলকডাউনের এই দিনক্ষণ পরিবর্তনের সঙ্গে সঙ্গে ফের একবার সরগরম হয়েছে বাংলার রাজনীতি। পরের সপ্তাহে ৫ অগস্ট, বুধবার লকডাউন থাকবে রাজ্য জুড়ে । আর সেখানেই যত সমস্যা , কেননা ঐদিন অযোধ্যায় রাম মন্দিরের ভিত্তিপ্রস্তর স্থাপন করবেন প্রধানমন্ত্রী নরেন্দ্র মোদী । বিজেপির অভিযোগ, রাম মন্দিরের ভূমি পুজোয় যাতে এরাজ্যের কেউ যেতে না পারেন , সেই কারণেই তৃণমূল সরকারের এই সিদ্ধান্ত । রাম মন্দির নিয়ে সুপ্রিম কোর্টের ঐতিহাসিক রায়ের পর মন্দির নির্মাণের অনুমোদন , ফলে রাম মন্দিরের ভিত্তি প্রস্তর স্থাপনের দিনটিকে দলের কার্যকর্তারা অন্যভাবে উদযাপিত করতে পারতেন । সেই উদযাপনে বাধা দিতেই লকডাউনের সিদ্ধান্ত ।\nমাননীয়া তোষণের রাজনীতি বিষয়ে গোটা পশ্চিমবাংলার মানুষ ই নয়, গোটা বউ-ভারত জানে। কখনো নামাজ পড়ে তোষণ, আবার কখনো ইমাম ভাতা, আবার সাম্প্রদায়িক সম্প্রীতি বজায় রাখার নামে বাঙালিদের সব থেকে বড় উৎসব দুর্গাপুজোকেও রেহাই দেননি মাননীয়া। শুধুমাত্র রাজ্যের সংখ্যালঘু ভোট হাত থেকে বেরিয়ে যাওয়ার ভয়ে দিনের পর দিন মাননীয়া মুসলিম তোষণ করে গেছেন। যেখানে এই বিশ্ব মহামারীর ফলে পশ্চিমবঙ্গের মানুষেরা বহু উৎসব পালন থেকে নিজেদের বিরত রেখেছেন সেখানে শুধুমাত্র ‘বকরি-ঈদের’ জন্য এতবড় সিদ্ধান্ত বদল ? যেখানে বিশ্ব স্বাস্থ্য সংস্থা পরিষ্কার ভাবে বলেছে যে সামাজিক দূরত্ব বজায় রাখতে হবে , আর যেখানে আপনারই এক আমলা রীতিমতন সাংবাদিক বৈঠক করে জানিয়েছেন যে পশ্চিমবঙ্গে গোষ্ঠী সংক্রমণ চালু হয়েছে। সেখানে এই বকরি ঈদের নামে যে সংখ্যালঘু তোষণ আপনি করছেন, তাতে কি পশ্চিমবঙ্গের মানুষ আরও বেশি সংক্রমিত হবেন না মাননীয়া ?\nসামনেই একুশের বিধানসভা নির্বাচন , সেই কারনে ‘ভোটব্যাঙ্কের’ রাজনীতি নিয়ে উত্তপ্ত বাংলার আবহাওয়া । একদিকে যখন বাংলা দখলের আশায় বুক বাঁধছে গেরুয়া শিবির , তো অন্যদিকে জেতা আসন দখলে রাখা প্রধান চ্যালেঞ্জ শাসক তৃণমূলের কাছে । শেষ পর্যন্ত বাংলার জনতা কোনদিকে রায় দেবে সেটা তো পরের কথা তার আগে ভোট ঝুলিতে পোড়ার কৌশলে ব্যস্ত বাংলার জনপ্রতিনিধিরা ।\nPrevious articleদেওয়াল চাপা পড়ে মৃত্যু হল বাবা ও ছেলের\nNext articleস্ত্রীকে খুন করার অভিযোগে গ্রেপ্তার শিক্ষক স্বামী ,চাঞ্চল্য অন্ডালে